Fulufulugai dhin hamalaathakaa eku lanka adigandkaha!\nރިޕޯޓު - ސްރީލަންކާގެ ބޮމުގެ ހަމަލާ\nފުލުފުލުގައި ދިން ހަމަލާތަކާ އެކު، ލަންކާ އަޑިގަނޑަކަށް!\nފޫނުބެއްދޭ ވަރު ބޮޑު ގެއްލުމެއް ލިބިފައިވޭ\nކ. މާލެ 21 އޭޕުރިލް 2019 | އާދީއްތަ 19:08 13,721\nލަންކާގެ ސިފައިންގެ މީހަކު ފައްޅިއެއް ކައިރީ ފޯރި މަރަނީ - ރާއްޖެއެމްވީ\nއަވަށްޓެރި ސްރީލަންކާއަކީ ރާއްޖޭގެ ރައްޔިތުންނާއި އަބަދުވެސް ހާއްސަ ގުޅުމެއް އުފެދިފައިވާ ގައުމެކެވެ. އެއީ ދިވެހިންގެ ދެވަނަ ގެއެވެ. ޗުއްޓީ ހޭދަ ކުރުމަށާއި ކިޔެވުމުގެ އިތުރުން ސިއްހީ ފަރުވާ ހޯދަން ދިވެހިންނަކީ އާއްމުކޮށް ލަންކާ އަށް ދަތުރުކުރާ ބަޔެކެވެ. އެ ގައުމަކީ ދިވެހި އެތައް ބަޔަކު ދިރިއުޅޭ ގައުމެކެވެ. އެއީ ދިވެހިން ވިޔަފާރި ކުރަން ފޯރި ހުންނަ ނޯ ލިމިޓާއި ހައުސް އޮފް ފެޝަން ހުންނަ ގައުމެވެ. އައިސީބީޓީ، އޭސީބީޓި، އެމެރިކަން ކޮލަޖަކީ ދިވެހި އެތައް ދަރިވަރުންތަކެއް ދަރިވަރުވެފައިވާ ކޮލެޖްތަކެވެ. ލަންކާ ސިޔާސީ ކަމެއްގެ ތެރެއަށް ވެއްޓިގެން ދިޔަސް ދިވެހިންނަކީ އެ ގައުމުގެ ހާލަތު ބަލައި އުޅޭ ބަޔެކެވެ. ލަންކާ އަށް ލިބޭ ކޮންމެ ހިތާމައަކީ ރާއްޖޭ އަށް އޭގެ އަސަރު އިންތިހާއަށް ކުރެއެވެ. އެއީ ހަށިގަނޑުގެ އެއް ފަޅިއަށް ހަމަލާއެއް ލިބުން ކަހަލަ ކަމެކެވެ.\nނިމިގެން ދިޔަ އަހަރު ހަތް ވަނައަށް އެންމެ ގިނައިން ދަތުރުކޮށްފައި ވަނީ ރާއްޖޭ މީހުންނެވެ. ނިމިގެން ދިޔަ 2018 ވަނަ އަހަރު ލަންކާ އަށް 79،108 ދިވެއްސަކު ވަނީ ދަތުރުކޮށްފައިވެއެވެ. ދާހިލީ ހަނގުރާމައެއްގެ ތެރެއަށް ގައުމި ވެއްޓި ބޮޑު އަޑިގަޑަކުން ސަލާމާތްވީ އިހަކަށް ދުވަހުއޭ ބުންޏަސް ދޮގަކަށް ނުވާނެއެވެ. ތަމަޅަ ޓައިގަރުންގެ އަތުން ލަންކާ ސަލާމަތްވީ 2009 ވަނަ އަހަރެވެ. އެއީ 23 އަހަރު އަހަރަށް ފަހުއެވެ.\nއޭގެ ފަހުން ގައުމު އައި މަޑު މަޑުން އިގްތިސާދީ އަދި އިޖްތިމާއި ގޮތުން ކުރިއަރަމުންނެވެ. ދުނިޔޭގެ މަސްރަހުގައި ލަންކާގެ މަގުބޫލުކަން އިތުރުވާން ފެށިއެވެ. މި ސަރަހައްދުގައި ޓޫރިސްޓުންގެ މެދުގައި އެންމެ މަގުބޫލު ގައުމުގެ ގޮތުގައި އޮތް ރާއްޖެއާ އެއްވަރަކަށް އެ ގައުމަށް ޓޫރިސްޓުން އަންނަ އަދަދު އިތުރުވެގެން ދިޔައެވެ.\nތަފާސް ހިސާބުތަކުން ދައްކާ ގޮތުން 2014 ވަނަ އަހަރު ލަންކާއަށް ހަ މިލިއަން ފަތުރުވެރިން ވަނީ ދަތުރުކޮށްފައެވެ. ނުވަރެލިޔާ، ކެންޑީ ފަދަ ރީތީ ތަންތަނަށް ދަތުރުކުރާ ޓޫރިސްޓުންނަށް ވެސް ލޮޅުމެއް އަރައިފިއެވެ. ފާއިތުވި ތަނުގައި ލަންކާ ގައި ދިން އެއްވެސް ހަމަލާއެއް ޓޫރިސްޓުންނަށް އަމާޒުކޮށް ދީފައެއް ނުވެއެވެ.\nއާދިއްތަ ދުވަހު ލަންކާގެ ރައްޔިތުންގެ ހެނދުނުގެ ނިދިން މަހުރޫމް ކޮށްލީ އެ ގައުމުގެ ކްރިސްޓިއަނުން އަޅުކަން ކުރާ ފައްޅީގެ އިތުރުން ޓޫރިސްޓުން ފުރިބާރުވެފައިވާ ހޮޓާތަކަށް ދިން ހަމަލާއިންނެވެ. އެ އަސަރު އެތައް ދިވެހިންނަށް ވެސް ކުރިއެވެ. އެހެން ދުވަސްތަކާ ހިލާފަށް މިއަދު ހެނދުނު ލަންކާގެ ގޯލް ރޯޑް އިން ގެންދަން ޖެހުނީ އެތައް ބައެއްގެ ފުރާނަނެއް މަސްގަނޑެވެ. އުފާވެރިކަން ހިތާމައަށް ބަދަލުކޮށްލިއެވެ. އާދިއްތަ ދުވަހު ލަންކާ ރޮއްވާލައިފިއެވެ.\nއެތައް ބަޔަކު ހާލުގައި ޖައްސައި އާއިލާތައް ބީވެއްޖެއެވެ. ބޮން ގޮއްވާލީ އެއްތަނަކުއެއް ނޫނެވެ. ފުލުފުލުގައި ދިޔައީ ބޮން ގޮވަމުންނެވެ. ހޮސްޕިޓަލްތައް ފުރި ބްލަޑް ބޭންކުގައި ހުރީ ލޭވެސް ހުސްވާން ފެށިއެވެ. ސަތޭކަ ނުވަދިހަ އެތައް މީހަކު މަރުވެ 600 ވުރެ ގިނަ މީހުން ޒަހަމްވި ކަމުގެ ރިޕޯޓްލިބެއެވެ. ގައުމު ހުއްޓުމަކަށް އައިސް ކާފިޔު އިއުލާން ކުރަން މަޖުބޫރުވިއެވެ. ހާއްސަ ކޮށް ޓޫރިޒަމް އަށް ބޮޑު އަސަރެއް މީގެ ސަބަބުން ކުރާނެއެވެ.\nމިހާތަނަށް 30 އަށް ވުރެ ގިނަ ފަތުރުވެރިން މަރުވެފައިވާ ކަމަށް ވަނީ ރިޕޯޓް ކޮށްފައެވެ. އޭގެ ތެރޭގައި ތުރުކީގެ އިތުރުން ނެދަލޭންޑްގެ ފަތުރުވެރިން ހިމެނެއެވެ. އަވަށްޓެރި ގައުމުތަކުން އަދި ދުނިޔޭގެ އެކި ގައުމުތަކުން ލަންކާއާ އެކު ހިތާމާގައި ބައިވެރިވިއެވެ. ވިދިވިދގެން މި ފަދަ ހާދިސާ އެއް ލަންކާ ގައި ހިނގި އިރު އެކަމުގެ މައުލޫމާތު އެގައުމުގެ ފުލުހުންނަށް ހަފްތާއެއް ކުރިން ލިބިފައިވާ ކަމަށް ޝޯޝަލް މީޑިއާގައި ވާހަކަތައް ދަނީ ފެތުރެމުންނެވެ. އެއީ ތެދަކަށްވާނަމަ ފުލުހުން އެކަމަށް ފިޔަވަޅު ނޭޅީ ސަބަބެއް ނޭނގެއެވެ. އެކަމާ ގުޅޭ ތަފްސީލީ މައުލޫމާތުތަކެއް އަދި ތިލައެއް ނުވެއެވެ.\nސިނަމޮން ގްރޭންޑް، ޝަންގްރިއްލާއަކީ ލަންކާގެ އެންމެ ނަންކިޔާ ހޮޓާތަކެވެ. ގޯލް ފޭސް ސަރަހައްދަކީ ލަންކާގައި އެންމެ ސެކުއިރިޓީ ވަރުގަދަ އެއް ސަރަހައްދެވެ. ތާޖް ސަމުންދުރާ ޕާކް، ހައިކޮމިޝަން އޮފް އިންޑިއާ، އެމެރިކާ އެމްބަސީގެ އިތުރުން މިހެން ގޮސް އެތައް ވަރުގަދަ އިމާރާތްތައް ހުންނަ ސަރަހައްދެވެ. ގޯލްފޭސް ސަރަހައްދަކީ ލަންކާގެ ގައުމީ ދުވަހާއި މިނިވަން ދުވަސް ފާހަގަކުރާ ސަރަހައްދެވެ.\nބޮން ގޮއްވާލީ ސިނަމަން ގްރޭންޑާއި ލަންކާގެ ބޮޑު ވަޒީރު ދިރިއުޅުއްވާ ޓެމްޕަލް ޓްރީއާ ދެމެދު ހުންނަނީ 850 މީޓަރެވެ. ވެހިކަލެއްގައި ދާނަމަ ހަތަރު މިނިޓުން ދެވޭނެއެވެ. ޓެމްޕަލް ޓްރީއަކީ އެތަނުގައި ސިފައިން 24 ގަޑިއިރު ފޯރިމަރާ ސަރަހައްދެކެވެ. ބޮޑު ވަޒީރުގެ ގެކޮޅާއި އެހާ ކައިރި ސަރަހައްދެއްގައި ބޮންގޮއްވުމުގެ ހާދިސާއެއް ރާވައިގެން ހިންގިއިރު އޭގެ ހިލަމެއް ހަމަ ސިފައިންނަށް ނޭގުނީތީ ބައެއް މީހުން ދަނީ ސުވާލު އުފައްދަމުންނެވެ.\nމިއަދު އެ ގައުމުގެ ރައްޔިތުން ބޭނުންވަނީ އެކަން ކުރި ބަޔަކު ހޯދައި އިންސާފުގެ ކުރިމައްޗަށް ގެނައުމެވެ. ވިޔަފާރިތަކާއި، ސްކޫލުތަކާއި އެތައް ތަނެއް ބަންދު ކުރުމަށް ފަހު މުޅި ލަންކާ އެއް އަޑުން ގޮވަނީ އެ ބަޔަކު ހޯދައިދިނުމަށެވެ. ހަމަލާ ދިން މީހުން އިންސާފު ކުރިމައްޗަށް ގެނައުމަށެވެ. މި ހާދިސާއަށް ފަހު ގިނަ ބަޔަކު ދަނީ، ލަންކާގެ ސެކިއުރިޓީ ކަންތައްތަކާ ސުވާލު އުފައްދަމުންނެވެ. ކޮންމެ ގޮތެއްވިޔަސް ލަންކާ މި ވެއްޓުނީ އަރައި ނުގަނެވޭނެ އަޑިގަނޑަކަށެވެ.


10 dhuvas therey 24,000 fathuruverin Saudi Arabia ah ziyaarai koffi - vNews.mv\nސައުދީ އަރަބިއްޔާއަށް މިހާރުވެސް ޒިޔާރަތްކުރާ ފަރާތްތަކުގެ މެދުގައި މަގްބޫލް ޕޮއިންޓެއް:\nދިހަދުވަސް ތެރޭ 24،000 ފަތުރުވެރިން ސައުދީ އަރަބިއްޔާއަށް ޒިޔާރަތްކޮށްފި\nސައިފް އަޒްހަރު 08 October 2019, 19:39\nސައުދީ އަރަބިއްޔާ ފުރަތަމަ ފަހަރަށް ފަތުރުވެރިކަމަށް ހުޅުވާލުމާއެކު ފުރަތަމަ ދިހަދުވަސްތެރޭ 24،000 ފަތުރުވެރިން އެގައުމަށް ޒިޔާރަތް ކޮށްފިއެވެ.\nފަތުރުވެރިން ސައުދީ އަރަބިއްޔާއަށް ޒިޔާރަތް ކުރުމަށް އެގައުމުން ވިސާ ދޫކުރަންފެށީ މިދިޔަ ސެޕްޓެމްބަރުމަހުގެ 27 ވަނަ ދުވަހުއެވެ.\nމިއީ، މިވީހާތައް ޒަމާނުގައި ތެލުގެ މައްޗަށް ބަރޯސާވެފައި އޮތް ސައުދީ އަރަބިއްޔާގެ އިގްތިސާދު އެހެން ސިނާއަތްތަކަށް ހުޅުވާލުމަށް އެގައުމުން ފަށާފައިވާ މަސައްކަތުގެ ދަށުން އެޅި ފިޔަވަޅެކެވެ. މިއީ، ސައުދީ އަރަބިއްޔާގެ ނުފޫޒުގަދަ ވަލީއަހުދު މުހަންމަދު ބިން ސަލްމާން އެކަށައަޅުއްވާފައިވާ 2030 ގެ ތަސައްވުރުގެ ބައެކެވެ.\n"ފަތުރުވެރިންނަށް ވިސާ ދޫކުރަންފެށިފަހުން ފުރަތަމަ ދިހަދުވަހުގެ ތެރޭގައި ސައުވީސްހާސް ފަތުރުވެރިން ސައުދީ އަރަބިއްޔާއަށް އެތެރެވެއްޖެ" ސައުދީ ޚާރިޖިއްޔާއާ ހަވާލާދީ އެގައުމުގެ ރަސްމީ ޓީވީން މިއަދު ބުނެފައިވެއެވެ.\nސެޕްޓެމްބަރު 27 އާއި ހަމައަށް ސައުދީ އަރަބިއްޔާއިން ވިސާ ދޫކުރަމުންދިޔައީ، ހައްޖުގެ އަޅުކަމަށާއި، އުމުރާގެ އަޅުކަމަށް ޒިޔާރަތްކުރާ މުސްލިމުންނަށާއި، ބޭރުގެ މަސައްކަތްތެރިންގެ އިތުރުން، މިފަހުން ކުޅިވަރާއި ޘަގާފީ އެކިއެކި ހަރާތްތަކަށް ބޭރުން އަންނަ މީހުންނަށް އެކަންޏެވެ.\nމީގެކުރިން ސައުދީ އަރަބިއްޔާ އޮތީ ފަތުރުވެރިންނަށް ބަންދުވެފައެވެ. މިއީ، މުޅި ދުނިޔޭގައިވެސް މިހާތަނަށް ފަތުރުވެރިކަމަށް ބަންދުވެފައި އޮތް ހަމައެކަނި މަންޒިލެވެ.\nޓޫރިސްޓް ވިސާ ދޫކުރަން ފަށައި، ސައުދީ އަރަބިއްޔާއިން ވަނީ ފަތުރުވެރިން ޒިޔާރަތް ކުރުމަށް ބާރުއަޅައި، ހިތްވަރުދީ ޝައުގުވެރި ކުރުވުމުގެ ގޮތުން އެތައް ލުއިތަކެއްވެސް ދީފައި ވެއެވެ.\nއެގޮތުން، ކައިވެނި ނުކޮށްވެސް ފަތުރުވެރިންގެ ގޮތުގައި ޒިޔާރަތްކުރާ ދެ ލޯބިވެރިން ގެސްޓް އެއް ކޮޓަރި ހިއްސާކުރުމާއި، ބޭރު ތެރޭހައި އުޅޭއިރު މުޅި ހަށިގަނޑު ނިވާވާގޮތަށް އަބާޔާ ލައިގެން އުޅޭން ނުޖެހުން ހިމެނެއެވެ.\nމީގެއިތުރުން، ދުނިޔޭގެ 49 ގައުމަކުން ފަތުރުވެރިންގެ ގޮތުގައި ޒިޔާރަތްކުރާ ފަރާތްތަކަށް އޮންލައިން އީ-ވިސާ ނުވަތަ އެން އެރައިވަލް ވިސާ ލިބޭނޭގޮތްވެސް ވަނީ ހަމަ ޖައްސާފައެވެ. އެ ގައުމުތަކުގެ ތެރޭގައި އެމެރިކާގެ އިތުރުން، ޔޫރަޕްގެ އިއްތިހާދުގެ ގައުމުތަކާއި، މެލޭޝިޔާ، ސިންގަޕޫރު، ދެކުނު ކޮރެއާ، ޗައިނާ އަދި ކަޒަކްސްތާންފަދަ ގައުމުތައް ހިމެނެއެވެ.


Ithuru 1465 meehaku COVID ah positive – Iru\nގެއެއްގެތެރޭ ގަދަކަމުން ޒުވާން އަންހެން ކުއްޖަކު ގެންގުޅޭ މައްސަލައެއް ބަލަނީ\nރާއްޖެއިން އިތުރު 241 މީހަކު ޕޮޒިޓިވް ވެއްޖެ\nއައްޑޫ އިން މިއަދު އިތުރު ހަތް މީހަކު ޕޮޒިޓިވް ވެއްޖެ\nއިތުރު 1465 މީހަކު ކޮވިޑަށް ޕޮޒިޓިވް\nރާއްޖެއިން އިތުރު 1465 މީހަކު ކޮވިޑް-19 އަށް ޕޮޒިޓިވް ވެއްޖެ އެވެ. މިއަދު ޕޮޒިޓިވްވި މީހުނާއެކު ރާއްޖޭގެ ކޮވިޑް ނަންބަރު ވަނީ 47،421 އަށް އަރާފަ އެވެ.\nމިއަދުގެ އިރު އޮއްސުމާ ހަމައަށް އެއްކޮށްފައިވާ ހިސާބުތަކާ ހަވަލާ ދީ އެޗްޕީއޭއިން މިރޭ ބުނި ގޮތުގައި ކޮވިޑް ބަލި ޖެހުނު މީހުންގެ ތެރެއިން 1213 މީހުންނަކީ މާލޭ ސަރަހައްދުން ބަލި ޖެހުނު މީހުނެވެ. މިއަދު ޕޮޒިޓިވި މީހުންގެ ތެރެއިން 244 މީހުން ޕޮޒިޓިވްވީ އަތޮޅުތަކުގެ ތެރެއިންނެވެ. ރިސޯޓަކުންވެސް 8 މީހަކު ޕޮޒިޓިވްވެފައިވެއެވެ.\nމިއަދު ނަތީޖާ ލިބުނު ސާމްޕަލްތަކުގެ ތެރެއިން ޕޮޒިޓިވްވެފައިވާ ސާމްޕަލްތަކުގެ ތެރޭގައި މީގެ ދެތިން ހަތަރު ދުވަސްކުރިން ނެގި ސާމްޕަލްތައްވެސް ހިމެނެއެވެ. މިދިޔަ ސައުވީސް ގަޑިއިރުތެރޭ ނެގި ސާމްޕަލްތަކުގެ ތެރެއިން ޕޮޒިޓިވްވީ 3703 ސާމްޕަލެވެ.\nމިވަގުތު ރާއްޖޭގައި ކޮވިޑުން ރަނގަޅު ނުވެ ތިބީ 18،221 މީހުންނެވެ. މިހާތަނަށް 29،086 މީހުން ވަނީ ކޮވިޑުން ރަނގަޅުވެފަ އެވެ. މިވަގުތު ވެސް ހޮސްޕިޓަލްގައި އެޑްމިޓްކޮށް 268 މީހަކަށް ދަނީ ފަރުވާ ދެމުންނެވެ.\nކޮވިޑް ޖެހިގެން ރާއްޖެއިން މިހާތަނަށް މަރުވީ 105 މީހަކު މަރުވެފައިވެއެވެ


Kareena kureege loabiveriyaage photo eh mi hihsaakuree keehvegenkan engeytha? – Iru\nވެކްސިނެއް ލިބެންދެން އިތުރު އައުޓް ބްރޭކެއް އަޔަނުދޭން މަސައްކަތްކުރަންޖެހޭ: ޑރ.ނަޒްލާ\nއޭސީސީގެ ސްޓްރެޓެޖިކް އެކްޝަން ޕްލޭން އިފްތިތާހުކޮށްފި\nރާއްޖެއިން އިތުރު 35 މީހަކު ޕޮޒިޓިވްވެއްޖެ\nކަރީނާ ކުރީގެ ލޯބިވެރިޔާގެ ފޮޓޯއެއް މި ހިއްސާކުރީ ކީއްވެގެންކަން އެނގޭތަ؟\nޝާޝާ· 27 އޮކްޓޫބަރު 2020\n2000ގެ ކުރީކޮޅު ބޮލީވުޑްގައި އެންމެ ވިދާލި ޖޯޑު ކަމަށްވާ ޝާހިދު ކަޕޫރާއި ކަރީނާ ކަޕޫރުގެ ގުޅުން ނިމުނުތާ 13 އަހަރު ފަހުން، އެދެމީހުންގެ ފޮޓޯއެއް ކަރީނާގެ އިންސްޓަގްރާމްގައި ހިއްސާކޮށްފިއެވެ.\nރުޅިވުމަށްފަހު އެކުގައި ފިލްމެއް ނުކުޅެ އެތައް އަހަރުތަކެއް ވަންދެން ތިބުމަށްފަހު، ދެމީހުން އެއް ފިލްމަކުން ފެނުނީ 2016 އަހަރު ނުކުތް “އުޅްތާ ޕަންޖާބް” އިންނެވެ. އޭގައި ވެސް ދެމީހުން އެކީގައި ސްކްރީން ހިއްސާކޮށްފައެއް ނުވެއެވެ.\nމިއަދު ކަރީނާ އިންސްޓަގްރާމްގައި ހިއްސާކުރި ފޮޓޯއަކީ، ޝާހިދާއެކު ލީޑު ރޯލު ކުޅުނު ފަހު ފިލްމު ކަމަށްވާ “ޖަބް ވީ މެޓް” ގެ ޝޫޓިންގ ގެ ތެރެއިން ނަގާފައިވާ ފޮޓޯއެކެވެ. އެއީ އެ ފިލްމަށް 13 އަހަރުވުން ފާހަގަކުރުމުގެ ގޮތުން އޭނާ ހިއްސާކުރި ފޮޓޯއެކެވެ. ސަބަބަކީ އެ ފިލްމަކީ، ކަރީނާގެ ފިލްމީ ކެރިއަރުގައި މިހާތަނަށް ކުޅުނު އެންމެ ކާމިޔާބު އެއް ފިލްމަށް ވުމެވެ. އަދި މިއަދާ ހަމައަށް ވެސް “ޖަބް ވީ މެޓް” އަކީ ގިނަ ބައެއްގެ ފެވަރިޓް، “އައިކޮނިކް” ފިލްމެކެވެ.\nފޮޓޯއާއެކު ކަރީނާ ވަނީ ކެޕްޝަންގައި، “ޖަބް ވީ މެޓް” ގައި އޭނާ ކުޅުނު ގީތު ކެރެކްޓާގެ ޑައިލޮގެއް ވެސް ލިޔެފައެވެ.\nއިމްރާންގެ އިތުބާރު ނެތްކަމުގެ މައްސަލަ މާދަމާ\nކަރީނާ އާއި ޝާހިދު ކަޕޫރު ރުޅިވީ “ޖަބް ވީ މެޓް” ގައި މަސައްކަތްކުރި ދުވަސްވަރެވެ. އަދި ހަމަ އެދުވަސްވަރު ކަރީނާ ކުޅުނު “ޓަޝަން” ފިލްމުން ސައިފް އަލީ ޚާނާ ދިމާވެ، ދެމީހުން ވަނީ ފަހުން ކައިވެނި ކޮށްފައެވެ. މިހާރު އެ ކައިވެންޏަށް ކުއްޖަކު ލިބި، ދެވަނަ ކުއްޖާއަށް ކަރީނާ އިނީ ބަލިވެއެވެ. އަދި ޝާހިދުވެސް 2015 ގައި އެރޭންޖްޑް މެރިޖް އެއްގެ ދަށުން މީރާ ރާޖްޕުތާ ކައިވެނިކޮށް، މިހާރު ވަނީ ދެކުދިން ލިބިފައެވެ.\nކުރީގެ ގުޅުމާ ބެހޭގޮތުން އިންޓަވިއުއެއްގައި ވާހަކަ ދައްކަމުން ކަރީނާ، 40، ބުނީ ޝާހިދާއި ދެމީހުން ވަކިވާން ނިންމީ ގިނަ ސަބަބުތަކާހެދި ކަމަށެވެ. އަދި “ޖަބް ވީ މެޓް” އަކީ އޭނާގެ ކެރިއަރަށް އިންގިލާބެއް ގެނުވި ފިލްމެއް ކަމަށާއި، ނަމަވެސް “ޓަޝަން” އަކީ އޭނާގެ ހަޔާތް ބަދަލުކޮށްލި ފިލްމެއް ކަމަށް ބުނެފައިވެއެވެ. ސަބަބަކީ އެ ފިލްމުން ސައފް އާ ދިމާވުމުންނެވެ.


ރެސިޑެންޓް އިންޖިނިއަރ ޝައުޤުވެރިކަން ފާޅުކުރުމުގެ ދައުވަތު-ޗައިނާ އެއިޑް ރެނޮވޭޝަން ޕްރޮޖެކްޓް މިނިސްޓްރީ އޮފް ފޮރީން އެފެއާރޒް\nޗައިނާ އެއިޑް ރެނޮވޭޝަން ޕްރޮޖެކްޓް މިނިސްޓްރީ އޮފް ފޮރީން އެފެއާރޒް\nމިނިސްޓްރީ އޮފް ނޭޝަނަލް ޕްލޭނިންގ އެންޑް އިންފްރާންސްޓްރަކްޗަރ (އެމް.އެން.ޕީ.އައި.) އިން މިނިސްޓްރީ އޮފް ފޮރީން އެފެއާރޒްއަށް ލިބިފައިވާ ޗައިނާ އެއިޑް ރެނޮވޭޝަން ޕްރޮޖެކްޓްގެ މަސައްކަތްތައް ބަލަހައްޓާ، ކޯޑިނޭޓްކޮށް މޮނިޓަރކުރާނެ ރެސިޑެންޓް އިންޖިނިއަރ އެއް ހޯދުމަށް ބޭނުންވެއެވެ.\nޝައުޤުވެރިވާ ފަރާތްތަކުން 17 ޑިސެމްބަރ 2019 ވާ އަންގާރަ ދުވަހުގެ މެންދުރު 12 ޖެހުމުގެ ކުރިން "އެކްސްޕްރެޝަން އޮފް އިންޓަރެސްޓް" ސިޓީ ނުވަތަ އީމެއިލް މެދުވެރިކޮށް ތިރީގައިވާ އެޑްރެހަށް ފޮނުއްވުން އެދެމެވެ.\nމި މަޝްރޫޢުގެ "ޓާރމްސް އޮފް ރިފަރެންސް" މި މިނިސްޓްރީގެ ވެބްސައިޓް www.planning.gov.mv އިން ލިބެން ހުންނާނެއެވެ. އިތުރު މައުލޫމާތު ސާފު ކުރެއްވުމަށް ތިރީގައިވާ އީމެއިލް އެޑްރެހަށް އީމެއިލް ކުރެއްވުން އެދެމެވެ.\nޕަބްލިޝްކުރި ގަޑި: 1934\nސުންގަޑި: 17 ޑިސެންބަރު 2019 1200\n- TOR- Resident Engineer_ForeignMinChinaAidProject


އަޅުގަނޑު ދިރިއުޅެން ކުރަމުން އައި މަސައްކަތަކީ ކުޑަވަރެއްގެ ފިހާރައެއް ހިންގުމެވެ. އެމަސައްކަތުން ލިބޭ އާމްދަނީން ކުރެވޭ ހަމައެކަނި ކަމަކީ މުސްކުޅި މަންމަ އާއި ބައްޕަ ބަލަހައްޓައިލެވުމެވެ. އަޅުގަނޑުގެ އަމިއްލަ ބޭނުންތައްވެސް ފުއްދައެއް ނުލެވެއެވެ.\nއެހެންވެ ކައިވެނިކުރުމަށްވެސް މާބޮޑު ޝައުޤުވެރިކަމެއް ނުހުރެއެވެ. އެއީ މިޒަމާނުގައި ކައިވެނިކުރުމަށްފަހު އަނބިމީހާއަށް ކޮށްދޭންޖެހޭނެ ކަންތައްތައްވެސް ކޮށްނުދެވިދާނެތީއެވެ. މަންމަ އާއި ބައްޕައަށް ބޭނުންވާ ކަންކަން ކޮށްނުދީ އަމިއްލަ އުފަލަށް އެއްވެސް ކަމެއްކުރަން ބޭނުންނުވާތީއެވެ.\nއަތުގައި ފައިސާ ނެތުމާއިއެކުވެސް ފިހާރަ ކައިރީގައި ދިރިއުޅޭ އަވަށްޓެރިންނަށް ކޮންމެވެސް މިންވަރަކަށް ދަރަންޏަށް ތަކެތިދެމެވެ. މަސް ނިމި މުސާރަލިބުމުން އަދާކުރާގޮތަށެވެ. ޢާންމުކޮށް ހުރިހާ އެންމެންވެސް ވަރަށް ޤަވާއިދުން ދަރަނި އަދާކުރެއެވެ.\nއެއްފަހަރަކު ދިމާވިކަމަކީ އަވަށްޓެރިންގެ ތެރެއިން އަންހެނަކަށް ދަރަންޏެއް ނުދެއްކުނެވެ. އެއީ މާބަނޑު އަންހެނެކެވެ. ހީކުރީ ޑޮކްޓަރަށް ދައްކަން ޖެހޭތީ އަތްމަތި ދަތިވެގެން ނުދެއްކުނީ ކަމަށެވެ. އެހެންވެ ސުވާލެއްވެސް ނުކުރަމެވެ. ނަމަވެސް ދެވަނަ މަހުވެސް ނުދެއްކުމުން ލަދުނުގަންނާނެ ގޮތަށް ކަންކަން އަހައިލީމެވެ.\nއަހައިލުމުން އެނގުނީ ފިރިމީހާ އޭނާ ވަރިކޮށްލާފައި ދިއައީ ކަމެވެ. އަދި ޚަރަދަށް އެއްވެސް ފައިސާއެއް ނުދޭކަމެވެ. ވަގުތުން ދަރަނި ކަނޑައިލީމެވެ. އަދި ބުނީމެވެ. "ކަންބޮޑުނުވާށެވެ. އިރާދަކުރެއްވިއްޔާ ހުރިހާ ކަމެއްވެސް ކޮށްދޭނަމެވެ. ވިހާފަ ދަރިފުޅު ލައްވާ ބައްޕަ ކިޔުއްވަންވާނެއެވެ."\nއެހެން ބުނީ ހަމަ ސަމާސައަކަށެވެ. ބޭނުންވީ އެންމެ ކަމެކެވެ. އެއީ ނިކަމެތި ޙާލުގައި ހުރި މާބަނޑު އަންހެނަކަށް އެހީތެރިވުމެވެ. އަޅުގަނޑަށް އަންތބަކު ބަލިވެ އިންނާނެ ދުވަސް ހުވަފެނުންވެސް ނުފެންނާތީމައެވެ.\nކުރުކޮށްލާނަމެވެ. އޭނާ ވިހައި ގަދަވީތަނުން ދަރިފުޅުވެސް ގޮވައިގެން އެއްދުވަހަކު އައިސް ބުނެފިއެވެ. "ދަރިފުޅާއެވެ. އެހެރީ ދަރިފުޅުގެ ބައްޕަ ނޫން ބައްޕައެވެ. ބައްޕަ ނޫން ނަމެއް އޭނާއަށް ނުކިޔާތިއެވެ!" އެހެން ބުނެ ސަމާސާކޮށްލާފައި ހިނގައްޖެއެވެ.\nއެއިގެ 2،3 ދުވަސް ފަހުން އެއް ރޭ އަތުވެއްޖެއެވެ. އައިސް ބުނީ އޭނާއާއި ކައިވެނިކުރަން އެދޭކަމަށެވެ. ދެން އަޅުގަނޑުގެ މާލީ ޙާލަތު ހުރި ގޮތް ކިޔައިދިނީމެވެ. ކިޔައިދިނުމުން އޭނާ ބުންޏެވެ. "ތިއަވާހައަކުން ކައިވެނިނުކުރަންވީ އެއްވެސް މައްސަލައެއް ނުފެނުނެވެ. މިހާރުވެސް މައިންބަފައިންނަށް ޚަރަދުކުރަމުން އަހަރެންނަށާއި ދަރިފުޅަށް ތިއަ އެހީވަނީ ނޫންހެއްޔެވެ؟ ކައިވެނިކުރުމުން އިތުރުވާނީ ކޮން ޚަރަދެއް ހެއްޔެވެ؟ އިތުރު އެއްވެސް ޚަރަދެއް ނުކުރުވާނަމެވެ. އަހަރެންނަކީ އަގުބޮޑު ދިރިއުޅުމަށް ލޯބިކުރާ އަންހެނެއް ނޫނެވެ. ވީމާ ވިސްނައިލާށެވެ."\nއަޅުގަނޑު ވިސްނީމެވެ. އޭނާގެ ގޮތް އެނގޭތީ އޭނާ ދެއްކި ވާހަކަ ޤަބޫލުކުރެވުނެވެ. ހިތްވަރު ލިބުނީ އަނބިދަރިންނަށް ކުރާ ޚަރަދަކީވެސް ޞަދަޤާތެއް ކަމަށް އޮންނާތީއެވެ. ވީމާ ކައިވެނިކުރިނަމަވެސް ޞަދަޤާތުގެ ޘަވާބު ދެއްވަވާނެތީއެވެ.\nއަޅުގަނޑު އޭނާ އާއި ކައިވެނިކުރީމެވެ. ކައިވެނިކުރިތާ 2،3 މަސް ފަހުން އަޅުގަނޑުގެ ވިޔަފާރިއަށް ހެޔޮ ބަދަލުތައް އަންނަން ފަށައިފިއެވެ. ފިހާރައިން ވިޔަފާރިވާ މިންވަރު އިތުރުވެއްޖެއެވެ. ލިބޭ މަންފާ އެތައް ގުނައަކަށް އިތުރުވިއެވެ.\nއެކަން އެގޮތަށް މެދުވެރިވުމުގައި އެއް ސަބަބެއް ކަމަށް ބެލެވެނީ ބާޒާރުގައި އަހަރެން ހޭދަކުރާ ވަގުތުތަކުގައި އަނބިމީހާ ފިހާރައިގެ ކަންކަން ބަލަހައްޓައިދިނުމެވެ. ދެވަނަ އަދި އެންމެ ބޮޑު ސަބަބަކީ އަނބިމީހާ ކޮންމެ ރެއަކު އަޅުގަނޑަށްޓަކައި ކުރާ ހެޔޮ ދުޢާއެވެ. އަދި އަޅުގަނޑު ލައްވައި ނަމާދުކޮށް އަޅުކަންކުރުވަން އަނބިމީހާ ބާރުއެޅިމިންވަރުން އަޅުގަނޑަށް އައި އިޞްލާޙީ ބަދަލުތަކެވެ.\nމިވީ އެންމެ5އަހަރެވެ. މިއަދު އަޅުގަނޑު ހިންގަނީ ކުޑަ ފިހާރައެއް ނޫނެވެ. ބޮޑު ފިހާރައެކެވެ. އަނބިމީހާ އަމިއްލައަށް ފޮތިފިހާރައެއް ހިންގައެވެ. ދެމީހުންގެ ޢާއިލާވެސް ބަލަހައްޓަމުއެވެ.\nމިއަދުނޫހުގެ ކިޔުންތެރިންނަށް މިކިޔައިދިނީ އަޅުގަނޑުގެ ޙަޔާތެވެ. ކަންކަން ތަޖުރިބާ ކުރެވުނު ގޮތެވެ. އަޅުގަނޑު ބުނެލަން ބޭނުމީ އެންމެ ވާހަކައެކެވެ. ފުރަތަމަ ކަމަކަށް މައިންބަފައިންނަށް ހެޔޮކޮށް ކަންކަންކުރާށެވެ. އަދި ހެޔޮލަފާ އަންތބަކު ލިބުމަކީ 2،3 މިލިއަން ރުފިޔާ ލިބުމަށްވުރެ މާފައިދާހުރިކަމެކެވެ.\n- ޢަބްދުއްރައްޒާޤް / މިއަދުނޫހުގެ ކިޔުންތެރިއެއް\n("ތަނަވަސްކަން ކުޑަކަމުން ކައިވެނިނުކުރަންހުރި މީހަކު މާބަނޑު އަންހެނަކަށް ކުރި ޞަދަޤާތުން ލިބުނު ބޮޑު ތަނަވަސްކަމުގެ ވާހަކަ" މިސުރުޚީ ދިނީ އަންހެން މީހާ ޢަބްދުއްރައްޒާޤާ ކައިވެނިކުރަން ޝައުޤުވެރިވީ އޭނާ އަށް ހެޔޮކޮށް ހިތުމުން ކަމުގައިވާތީއެވެ. މިއީ ގިނަ ބައަކު ސަމާލުކަން ނުދޭ ކަމެކެވެ. އަނެކާއަށް ހެޔޮކޮށް ހިތުމުން އުފެދޭލޯބީގެ ބާރު މާވަރުގަދަވާނެކަން ވިސްނަނީ ވަރަށް މަދު މީހެކެވެ. ﷲ އަށްޓަކައި މީހަކަށް އެހީތެރިވުމުން ލައްވަވާނެ ރަޙްމަތާއިމެދު ވިސްނަނީވެސް މަދުމީހެކެވެ. މިދެމަފިރިންގެ ވާހަކައިން މި2ކަންތައް ވަރަށް ބޮޑަށް ފާހަގަކުރެވުނެވެ.)


ލަމްހާ – 1 – Esfiya\nހިތާމަ June 30, 2020\nލަމްހާ – 1\nލަމްހާ ސިހުނީ ފޯނު ރިންގުވާ އަޑަށެވެ.\nލަމްހާ އަށް ދެލޯ ބޮޑުކޮށްލެވުނީ ފޯނަށް އަރާފައި އިން ނަންބަރު ފެނުމުން ނެވެ. އެވަގުތު ލަމްހާގެ ސިކުނޑި މާޒީގެ ތެރެއަށް ގެނބިގެން ދިޔަ އެވެ.\nވަރަށް ވިއްސާރަ ރެއެކެވެ. ވިދާ ގުގުރަމުން ދިޔައެވެ. ލަމްހާ އޮތީ އޭނާގެ ކޮޓަރީގައި ނިދޭތޯ ލޯމަރާ ލައިގެން ނެވެ. އޭރު އަނެއް ކޮޓަރީގައި އޭނަގެ ދައްތަ ލަހުފާ ކުކުރާ އަޑު އިވެއެވެ. މިހާރު ލަހުފާ ހުން އައިސް ގެން ފަރުވާ ނުދެވި ހަފްތާ އެއް ވަރު ވަނީއެވެ. މަންމަ އާއި ބައްޕަ ލަހުފާގެ ކޮޓަރި ތެރޭގައި އުޅޭ އަޑު އިވެއެވެ. ނަމަވެސް ލަމްހާ އެކަމަށް އެއްވެސް ސަމާލުކަމެއް ނުދެއެވެ.\nލަމްހާ ސިއްސައިގެން ދިޔައީ ދެ ވަނަ ފަހަރަށް ފޯނު ރިންގުވި އަޑަށެވެ. ފޯނު ނެގުމަށްފަހު ކަންފަތުގައި ޖެހުމާއެކު އަޑު އިވުނެވެ.” ލަމް. ކޮންތާކު ތިހުރީ؟ ނުކުމެ ބަލަ ބޭރަށް.” އެހެން ބުނުމާއެކު ލަމްހާ ބުނެލި އެވެ.” އާ މިދަނީ ދައްތާ.” ލަމްހާ އަވަހަށް ތައްޔާރުވެލައިގެން ނިކުތެވެ. އޭރު ލަމްހާގެ ދައްތަ ލަހުފާ ސައިކަލުގައި އިނެވެ. ލަސްނުކޮށް ލަމްހާ ސައިކަލު ފަހަތަށް އެރިއެވެ. ލަމްހާ އެރުމާއެކު ލަހުފާ ސައިކަލު ދުއްވާލިއެވެ.\nއެމީހުން ދިޔައީ އެރަށުން މަޝްހޫރުކަން ހޯދަމުން އަންނަ ރެސްޓޯރެންޓަކަށެވެ. އޭރު އެތަނުގައި ވަރަށް މީހުން އޮތެވެ. ލަހުފާ ގޮސް ކައިރިތަނެއްގައި ސައިކަލު ޕާކު ކޮށްފައި ލަމްހާ ގޮވައިގެން އެތަނަށް ވަނެވެ. ދެމީހުން ވެސް އަވަހަށް ކައިލައިގެން ބޭރަށް ނިކުތެވެ. އޭރު ލަމްހާ އޮފީހަށް ދާ ގަޑި ޖެހެނީއެވެ. އެހެންކަމުން ލަމްހާ ލަހުފާ ކައިރީގައި ބުންޏެވެ.” ދައްތާ. އަހަރެން އޮފީހަށް ދާ ގަޑި ޖެހެނީ. ހިނގާ އަވަހަށް ގެއަށް ދާން.” އެހެންބުނުމުން ލަހުފާ ލަމްހާ ގެއަށް ލައިފައި ލަހުފާ ވެސް ގެއަށް ވަނެވެ. ލަމްހާ އަވަހަށް ތައްޔާރުވެލައިގެން އޮފީހަށް ދިޔައެވެ. އޭރު އިނީ ގަޑި ޖެހެން ދެ މިނެޓެވެ.\nލަމްހާ އަށް ގެއަށް އާދެވުނުއިރު ހަވީރު ވެއްޖެއެވެ. އޭރު ލަހުފާ ސައި ހަދާފައި ހުއްޓެވެ. ސައި ބޮއިގެން ލަމްހާ ކޮޓަރިއަށް ވަނެވެ. ވެފައިވާ ވަރުބަލިން މޭޒުމަތީގައި ދަބަސް ބާއްވައިފައި ލަމްހާ ފެންވަރައިލައިގެން ނިކުމެ ގޭގައި އާންމުކޮށް ލާ ހަރުވާޅާ ޓީޝާޓް ލައިގެން އެނދުމަތީގައި އޮށޯތެވެ. އިރުކޮޅެއް ނުވެ ލަމްހާ މާޒީގެ ތެރެއަށް ގެނބިގެން ދިޔައީ ދައްތަގެ ހެޔޮކޮށް ހަނދާން ވުމުންނެވެ.\nލަމްހާ ހެނދުނު ހޭލައިގެން ފެންވަރައިގެން ނިކުތްތަނާ މަންމަ ކާގެއިން ގޮވާ އަޑު އިވުނެވެ. ލަމްހާ މަޑުމަޑުން ހިނގާފައި ގޮސް ކާގެއަށް ވަނެވެ. އޭރު މަންމަ އަތުގައި ފަސް ރުފިޔާ އޮތެވެ. އޭތި ދެމުން މަންމަ ބުންޏެވެ.” ލަމްހާ. ދޭބަލަ ވަރަށް އަވަހަށް މިއަށް ބޭސް ގުޅައެއް ގަނެގެން އަންނަން. ދައްތަގެ ހާލު ބޮޑުވާތީ މިއުޅެނީ.” އޭހެންބުނި އިރު މަންމަ ހުރީ ހާސްވެ ކަންބޮޑުވެފަކަން އިނގެއެވެ.\nއެހެންބުނުމުން ލަމްހާ ފަސް ރުފިޔާ ހިފައިގެން ހިނގައިގަތީ ފުސްމޫނު ހަދައިގެން ފިހާރައާ ދިމާއަށެވެ. ފިހާރައަށް ނުވަދެވި އުޅެނިކޮށް މީހަކު ލަމްހާގެ ކޮނޑުގައި ޖަހާލިއެވެ.\nMaasha Allah V reethi haadakury tankolhe dhigukohlaa.\nހިތާމަ October 14, 2016\nޒާޔާ (އަށްވަނަ ބައި)\nހިތާމަ ބިރުވެރި އެހެނިހެން June 8, 2020\nއައިނާ (2) 12\nހިތާމަ އެހެނިހެން ލޯބި July 15, 2020\nހިތާމަ ލޯބި May 2, 2018\nދުޢާއަށް ނެގީ އަތް އަދައިގެން ސަލާމަތް\nހިތާމަ ކުރުވާހަކަ October 28, 2018


ފައިނަލަށް ނުދެވުމުގެ ހުރިހާ ޒިންމާއެއް ނަަގަން: ސުޒޭން ފައިނަލަށް ނުދެވުމުގެ ހުރިހާ ޒިންމާއެއް ނަަގަން: ސުޒޭން\nފައިނަލަށް ނުދެވުމުގެ ހުރިހާ ޒިންމާއެއް ނަަގަން: ސުޒޭން\nސާފް ޗެންޕިއަންޝިޕް: އިންޑިޔާ އާިއ ރާއްޖެ ބައްދަލުކުރި މެޗްއަށްފަހު ބޭއްވި ނޫސްވެރިންގެ ބައްދަލުވުން / ފޮޓޯ: ޕީއެސްއެމް\nސާފް ޗެމްޕިއަންޝިޕްގެ ފައިނަލުން ފުރުސަތު ނުލިބުމުގެ ފުރިހަމަ ޒިންމާ ނަގާކަމަށް ޤައުމީ ފުޓްބޯޅަ ޓީމްގެ ކޯޗު އަލީ ސުޒޭން ބުނެފިއެވެ. ސާފް ޗެމްޕިއަންޝިޕްގެ ލީގު ބުރުގެ ފަހު މެޗުގައި އިންޑިޔާ އަތުން ބަލިވެ ދިވެހިރާއްޖެވަނީ މުބާރާތުގެ ފައިނަލުން ފުރުސަތު ނުލިބި ކަޓާފައެވެ. މެޗަށްފަހު ޤައުމީ ޓީމްގެ ކޯޗު އަލީ ސުޒޭން ބުނީ ފައިނަލުން ފުރުސަތު ނުލިބުމަކީ ބޮޑު މާޔޫސްކަމެއްކަމަށާއި، މި ނަތީޖާގެ ފުރިހަމަ ޒިންމާ ނަގާކަމަށެވެ. ރާއްޖެ ކޮޅަށްވަނީ ވަރަށް ފަސޭހަ ދެ ގޯލެއްކަމަށާއި، އެއީ މެޗުގެ ކުރީކޮޅު ރަނގަޅަށް ފޯކަސް ނުކުރެވުމުގެ ނަތީޖާކަމަށެވެ.\n"މެޗުން ބަލިވުމުގެ 100 ޕަސެންޓް ޒިންމާ ނަގާނީ އަޅުގަނޑު. މިއަދުގެ މެޗުގައި ކުޅުންތެރިން ވަރަށް މަސައްކަތްކުރި. މެޗުގެ ކުރީކޮޅު ކުދިކުދި މިސްޓޭކްސްތަކެއް ހެދުނީ. ތަންކޮޅެށް ސޮފްޓް ގޯލްތަކެއް ފެނުނީ" ސުޒޭން ބުންޏެވެ.\nއިންޑިޔާއިން މި މެޗަށް ތައްޔާރުވީ ތަފާތު ގޮތަކަށްކަން އިނގޭކަމަށާއި، ނަމަވެސް ދިވެހި ޓީމުން ބޭނުންވި ގޮތަށް މި މެޗުގައި ނުކުޅެވުނީކަމަށެވެ. މި މެޗު ފެށުން ދިޔައީ ވަރަށް ގޯސްކޮށްކަމަށާއި، އިންޑިޔާއިން އެޓީމުގެ ތަޖުރިބާކާރު ކުޅުންތެރިންގެ ބޭނުން ވަރަށް ރަނގަޅަށް ހިފައިފިކަމަށްވެސް އޭނާ ބުންޏެވެ. ކޯޗު ސުޒޭން ބުނީ ރާއްޖެ ކޮޅަށް ވަތް ލަނޑުތަކުގައި ކީޕަރު ފައިސަލްވެސް ފެނުނީ ތަންކޮޅެއް ފަސޭހަކޮށްކަމަށާއި، މެޗުގައި އުއްމީދުކުރިގޮތަށް ގިނަ ކަންކަން ނުދިޔަކަމަށެވެ.\n"ބައިކޮޅަށް ވަތް ގޯލްތަކުގައި ފައިސަލްގެ ޓޮޕް ފޯމެއް ނޫން ފެނުނީ. ތަންކޮޅެއް ފަސޭހަކޮށްދިޔައީ. އެ ވެދާނެ ކުރިން މެޗުގައި އިންޖަރީވީމަ ވީ ގޮތެއްކަމަށްވެސް" ސުޒޭން ބުންޏެވެ.\nސުޒޭން ބުނީ މި މުބާރާތުން ފެނުނު ކަންކަމަށް ބަލާއިރު ރާއްޖޭގެ ކޯޗަކަށް މި ތަށި ނުހޯދޭންވީ އެއްވެސް ސަބަބެއް ނެތްކަމަށް. އަދި ކުރިއަށް އޮތް ތާނގައި އެ ފުރުސަތު ލިބޭނެކަމަށް އުއްމީދުކުރާކަމަށްވެސް ސުޒޭން ބުންޏެވެ.


Ingireysi Vilaathuge Park Eh Thereyga Raamaa Makunu Thakeh Valhi Hifaigen! - Vaguthu\nކޮވިޑް-19: އަދަދުތައް މަދުވެ، ބޮޑު ހިތްހަމަޖެހުމެއް - 52 މިނެޓް ކުރިން\n2 މަސް ކުރިން ( ޖުލައި 30, 2020 )\nއިނގިރޭސި ވިލާތުގެ ސަފާރީ ޕާކްގެ ތެރޭގައި ރާމާމާކުނުތަކެއް ވަޅި ހިފައިގެން އުޅޭ ކަމަށް ރިޕޯޓުތައް ބުނެފިއެވެ.\nރިޕޯޓުތައް ބުނެފައިވާ ގޮތުގައި ގިނަ އަދަދެއްގެ ރާމާމަކުނުތަކެއް ވަޅި ހިފައިގެން ނުކުމެ އެ ސަރަހައްދަށް ދާ ވެހިކަލްތަކަށް ގެއްލުންދީ، ބިއްލޫރިގަނޑުތައް ވަނީ ތަޅާލައިފައެވެ. އެސޮރުމެންގެ އަތުގައި ވަޅީގެ އިތުރުން އެހެން ނުރައްކާތެރި ހަތިޔާރުތައް ވެސް ގެންގުޅެމުންދާ ކަމަށްވެއެވެ.\nއެގޮތުން ކަޓަރު ތިލަ އާއި ކަށިގަނޑާއި ބޮޑެތި ގަސްތައް ކަނޑަން ގެންގުޅޭ އާލާތްތައް އެސޮރުމެން އަތުގައި އޮތް ކަމަށްވެއެވެ. ރިޕޯޓުތައް ބުނާ ގޮތުގައި މިފަދަ ތަކެތި ރާމާމަކުނުތަކަށް ފޯރުކޮށްދީފައިވާ ކަމަށް ބެލެވެނީ ސަފާރީ ޕާކަށް ޒިޔާރަތް ކުރި ބައެކެވެ.\n"އަހަރުމެންނަށް ޔަގީނެއް ނޫން މި ހަތިޔާރުތައް ދިނީ ގެސްޓުންތަކެއް ކަމަށް،" ޕާކްގައި މަސައްކަތް ކުރާ މުވައްޒަފަކު ކިޔައި ދިނެވެ.\nއިނގިރޭސި ވިލާތުގައި އޮތް އެންމެ ބޮޑު އެއް ޕާކްގައި ރާމާމަކުނުގެ އިތުރުން ސިންގާ އާއި މިނިކާވަގު ފަދަ ބޮޑެތި ޖަނަވާރުތައް ދިރިއުޅެއެވެ.\n"މީހުންނަށް އެނގޭ ވެހިކަލްތަކުގައި އެތެރެއަށް ވަދެފި ނަމަ، ވާނެ ގޮތް. މި އަހަރު ދެ ކަސްޓަމަރުން ލިބިފައިވޭ، ރާމާމަކުނުތަކުގެ އުނދަގޫ ޖެހިގެން،" ސަފާރީ ޕާކް ސަރަހައްދުގައި މަސައްކަތް ކުރަމުން އަންނަ މެކޭނިކަކު ބުންޏެވެ.\nކޮވިޑް-19 ގެ ބަލިމަޑުކަމާ ގުޅިގެން ބަންދު ކުރި މި ޕާކް މިހާރު ވަނީ އާންމުންނަށް ހުޅުވާލައިފައެވެ.\nބޮލުގައި ރިއްސާތީ ސްކޭން ކުރިއިރު، ސިކުނޑިތެރޭގައި ދެ ތިނޯސް\nވިޔަފާރިވެރިއެއްގެ ދަރިއަކާއި ކައިވެނި ކުރުމުން ކުރިމަތިވީ މަރު!\nފިރިމީހާ މަރާލައި ދިނުން އެދި އަނބިމީހާ 20 މިލިއަން ރުފިޔާ މީހަކަށް ހުށަހެޅިކަން ބޭޒާރުވެއްޖެ\nޖުލައި 30, 2020 12:09\nތިވާނީ އައ އިސިސް ގެ ކަމަކަށް އަވަހަށް އިސްލާމީ ޤަ އުމެ އް ސުންނާފަތި ކޮށްލާ


ފޭރު | ކާނާ | ޞިއްޙަތު\nBack ކަވާސާ ޞިއްޙަތު ޞިއްޙަތުގެ ބައިތައް ކާނާ ފޭރު\n22 އެޕްރީލް 2006\n* މި ލިޔުން ފުރަތަމަ ކަވާސާގައި ޝާއިޢު ކުރެވިފައިވަނީ 2006 ވަނަ އަހަރުއެވެ. އަދި 2012 ވަނަ އަހަރު މިލިޔުން ވަނީ އިތުރު މަޢްލޫމާތު ހިމެނި އާކުރެވިފައެވެ.\nދިވެހި ނަން : ފޭރު\nއިގިރޭސި ނަން : Guava\nޢިލްމީ ނަން : Psidium Guajava\n2 މިލިގްރާމް ސޯޑިއަމް 68 ކިލޯކެލަރީ ހަކަތަ\n417 މިލިގްރާމް ޕޮޓޭސިއަމް 14.3 ގްރާމް ކާބޯހައިޑްރޭޓް\nކޮންމެ 100 ގްރާމް ގައި މަޢުދަންތައް 2.55 ގްރާމް ޕްރޮޓީން\n18 މިލިގްރާމް ކެލްސިއަމް 0.95 ގްރާމް ފެޓް\n0.230މައިކްރޯ ގްރާމް ކޮޕަރ 5.4 ގްރާމް ފައިބަރު\n0.26 މިލިގްރާމް ދަނގަޑު ކޮންމެ 100 ގްރާމް ގައި ވިޓަމިންތައް\n22 މިލިގްރާމް މެގްނީޒިއަމް 49 މައިކްރޯ ގްރާމް ފޮލިކް އެސިޑް\n0.150 މިލިގްރާމް މެންގަނީޒް 1.084 މިލިގްރާމް ނިއެސިން\n11 މިލިގްރާމް ފޮސްފަރަސް 0.451 މިލިގްރާމް ޕެންތޮނިކްއެސިޑް\n0.6 މައިކްރޯ ގްރާމް ސިލެނިއަމް 0.110 މިލިގްރާމް ޕައިރިޑޮކްސިން\n0.23 މިލިގްރާމް ޒިންކް 0.040 މިލިގްރާމް ރައިބޯފްލެވިން\nކޮންމެ 100 ގްރާމް ގައި ފައިޓޯނިއުޓްރިއެންޓްތައް 0.067 މިލިގްރާމް ތިއެމިން\n- ކެރޮޓީން އަލްފާ 624 އައިޔޫ ވިޓަމިން އޭ\n374 މައިކްރޯ ގްރާމް ކެރޮޓީން ބީޓާ 228 މިލިގްރާމް ވިޓަމިން ސީ\n- ކްރިޕްޓޯޒެންތިންބީ 0.73 މިލިގްރާމް ވިޓަމިން އީ\n- ލޫޓީންޒިއެޒެންތިން 2.6 މައިކްރޯ ގްރާމް ވިޓަމިން ކޭ\n5204މައިކްރޯ ގްރާމް ލައިކޯޕީން\nފޭރުން ލިބޭ ޞިއްޙީ ފައިދާތައް\n• ކެންސަރުން ރައްކާތެރިކޮށްދިނުން : ފޭރަކީ ކެންސަރާއި ދެކޮޅަށް މަސައްކަތްކުރާ އެންޓި އޮކްސިޑެންޓެއް ކަމުގައިވާ "ލައިކޯޕީން"(Lycopene) އިން މުއްސަދި މޭވާ އެކެވެ. ފޭރުގައި ހުންނަ ލައިކޯޕީން އަކީ ވަރަށް ފަސޭހައިން ހަށިގަނޑަށް ދަމައި ގަންނަ އެއްޗެެކެވެ. ލައިކޯޕީން ގިނައިން ހުންނަ ކާނާގެ ބާވަތްތައް ބޭނުންކުރުމަކީ ޕްރޮސްޓޭޓް ކެންސަރު ޖެހުމުގެ ފުރުޞަތު ދަށްކޮށްދޭ ކަމެކެވެ. އަދި އުރަމަތީ ކެންސަރު ޖައްސަނިވި ސެލްތައް ބޮޑުވުން ހުއްޓުވާ ކަމެކެވެ. މިމަސައްކަތުގައި ލައިކޯޕީން އެހީތެރިވެދެނީ ފްރީ ރެޑިކަލްތަކުން ހަށިގަނޑުގެ ސެލްތަކަށް ގެއްލުން ލިބުން ކުޑަކޮށްގެންނެވެ. ހުރިހާ ވައްތަރެއްގެ ފޭރުގައި ވެސް ލައިކޯޕީން ހުރެއެވެ. ނަމަވެސް އެންމެ ގިނައިން ލައިކޯޕީން ހުންނަކަމަށް ފާހަގަވަނީ "ރަންގު ފޭރު" ގައެވެ.\n- ފޭރުގައި ވިޓަމިން ސީ ގިނައިން ހުރުމަކީ ވެސް އޭގެ ސަބަބުން ފްރީ ރެޑިކަލްތަކުން ހަށިގަނޑުގެ ސެލްތަކަށް ލިބޭ ގެއްލުން ކުޑަކޮށް ، ކެންސަރުގެ ބާވަތްތަކާއި ހިތުގެ ބަލިތައް ޖެހުމުން ދުރުކޮށްދޭނެ ކަމެކެވެ.\n• ހިތުގެ ބަލިތަކާއި، ލޭމައްޗަށްދިއުން : ފޭރަކީ ތަބީޢަތުގައި "ލޭގައި ހަކުރު ދަށްކުރުވަނިވި"(Hypoglycemic) އެއްޗެކެވެ. އަދި ފޭރުގައި ފައިބަރު ހުރެއެވެ. މިއީ ލޭގެ ޕްރެޝަރު ދަށްކޮށްދީ، ލޭގެ ސަރުބީގެ މިންވަރު ދަށްކޮށްދޭނެ ކަމެކެވެ. އެހެންކަމުން ހިތުގެ ބަލިތަކާއި ލޭމައްޗަށްދިއުމުގެ ފުރުޞަތު އޮތްމީހުން ބޭނުންކުރަން ފޭރަކީ ވަރަށް ފައިދާހުރި މޭވާ އެކެވެ. މެދު ސައިޒުގެ ފޭރަކުން ދުވާލަކަށް މީހަކަށް ބޭނުންވާ ޕޮޓޭސިއަމްގެ 20 އިންސައްތަ ފޯރުކޮށް ދެއެވެ. ޕޮޓޭސިއަމް އެކުލެވޭ ކާނާ ގިނައިން ބޭނުންކުރުމަކީ ލޭގެ ޕްރެޝަރު ދަށްކޮށްދޭ ކަމެއްކަމަށް ދިރާސާތަކުން ދައްކައެވެ. ޕޮޓޭސިއަމް އަކީ ލޭގެ ޕްރެޝަރު ކޮންޓްރޯލްކޮށް ހިތުގެ ވިންދުޖެހުން ތަރުތީބު ކުރުމުގައި އެހީތެރިވެދޭ މާއްދާ އެކެވެ.\n- ހިތުގެ މައްސަލަތައް ކުރިމަތިވުން ކުޑަކޮށްދިނުމުގައި ފޭރު އެހީތެރި ވެދެއެވެ. އެއީ ފޭރު ކެއުމުން ލޭގެ ޕްރެޝަރ ކޮންޓްރޯލްކޮށް، ލޭގެ ކޮލެސްޓީރޯލް ގެ މިންވަރު ދަށްކުރާތީއެވެ. ދިރާސާއެއް ހެދުމަށްޓަކައި ލޭގެ ޕްރެޝަރ މަތިވުން ކުރިމަތިވެފައިވާ ބަޔަކަށް ކެއުމުގެ ކުރިން 12ހަފްތާ ވަންދެން ފޭރު ކާންދެވުނެވެ. ދިރާސާއިން އެގުނު ގޮތުގައި މިގޮތަށް ފޭރު ކާންދެވުނު މީހުންގެ ޕްރެޝަރ ކޮންމެ ވެސް މިންވަރަކަށް ތިރިވެފައި ވެއެވެ.\n- ފޭރު ކެއުމުން ލޭގެ ޕްރެޝަރ ތިރިކޮށްދެނީ އޭގައި ހިމެނޭ ޕޮޓޭސިއަމް ގެ ސަބަބުންނެވެ. ޕޮޓޭސިއަމް އަކީ ހަށިގަނޑުގައި ހިގާ ކަރަންޓުގެ މަސައްކަތްތައް ފުރިހަމަ ކުރުމުގައި ބައިވެރިވާ މައުދަނެކެވެ. ހިތުގެ ވިންދު ޖެހުން ހަމަހަމަ ކަންމަތީ ބެހެއްޓުމާއި، ގުރުދާއިން ހަށިގަނޑަށް ބޭނުންނުވާ ބައި ސާފުކުރުމުގައި ވެސް ޕޮޓޭސިއަމް ބައިވެރިވެއެވެ.\n- ފޭރުގައި ހިމެނޭ ވިޓަމިންސީ އަކީ ހިތުގެ ބަލިތަކުން ރައްކާތެރި ވުމުގައި އެހީތެރިވެދޭ އެންޓި އޮކްސިޑެންޓެކެވެ. ދިރާސާއަކުން ހާމަވެފައިވާ ގޮތުގައި ވިޓަމިން ސީ ގެ ސަބަބުން ލޭގައި ހިމެނޭ ރަގަޅު ކޮލެސްޓީރޯލްގެ މިންވަރު މަތިވެ، ނުރަގަޅު ކޮލެސްޓީރޯލް ލޭ ހޮޅީގެ ފާރުގައި ތަތްވުމަށް ހުރަސް އަޅައެވެ. ހަމަމިހެން ކުދި ކުދި ލޭހޮޅިތައް ދުޅަހެޔޮކަންމަތީ ބެހެއްޓުމުގައި ވެސް ވިޓަމިން ސީ ބައިވެރިވެއެވެ.\n• ބޭރަށްހިންގުން : ބޭރަށްހިންގުން ކުރިމަތިވެފައިވާ މީހުންނަށް ފޭރަކީ ބޭނުންކުރަން ވަރަށް ފައިދާހުރި މޭވާއެއް ކަމަށްވަނީ ފާހަގަ ކުރެވިފައެވެ. ފޭރުގައި ކެމިކަލް ކަމްޕައުންޑް ތަކެއް ކަމުގައި ބެލެވޭ "އެސްޓްރިންޖެންޓް"(Astringents) ތައް ހުރެއެވެެ. މާނައަކީ ހަށިގަނޑުގެ ޓިޝޫތައް ފިއްތައި ހިންދާލުމުގެ ބާރު ލިބިފައިވާ މާއްދާ ތަކެއް ހުރެއެވެ. އެހެންކަމުން ބޭރަށްހިންގުން ޖެހުމުން ފޭރު ބޭނުންކުރާނަމަ އަވަހަށް ރަގަޅު ވެއެވެ. ކުރިން ބުނެވުނު ކެމިކަލް ކަމްޕައުންޑް ތަކުގައި ބެކްޓީރިޔާތަކާ ދެކޮޅަށް މަސައްކަތްކުރުމުގެ ބާރު ލިބިފައި ހުރެއެވެ. ނަތީޖާއެއްގެ ގޮތުން ބޭރަށްހިންގުމުގެ ވައްތަރެއް ކަމުގައިވާ "ޑިސެންޓެރީ"(Dysentery) ގެ ހާލަތުގައި ގޮހޮރުގެ ތެރޭގައި ބެކްޓީރިޔާތައް ހެދިބޮޑުވުމުން ރައްކާތެރިކޮށް ދެއެވެ. ފޭރުގައި ހިމެނޭ ޖަރާސީމް މަރައި ނައްތާލުމުގެ ގާބިލިއްޔަތު އެކުލެވޭ އެހެން މާއްދާތަކުގެ ތެރޭގައި ޕޮޓޭސިއަމް، ވިޓަމިން ސީ، އަދި ކެރޮޓިނޮއިޑް ތައް ހިމެނެއެވެ. އަދި ފަހުން މިބުނި މާއްދާތައް ފޭރުގައި ހުރުމަކީ ބޭރަށްހިންގުން މެދުވެރިވުމުން ރަގަޅުވުމަށް މަގުފަހިކޮށްދޭ ކަންކަމެވެ.\n• ކެއްސުމާއި އަރިދަފުސް ރޯގާ : ފޭރުފަތް މުގުރައި ޗިސްކޮށްގެން ތައްޔާރުކުރާ ޕޭސްޓް، އަދި ގަބުޅި ފޭރުން ތައްޔާރުކުރާ ފަނި ބޭނުންކުރުމަކީ ކެއްސުމާއި އަރިދަފުސް ރޯގާގެ އުދަނގޫ ކުޑަކޮށްދޭ ކަމެކެވެ. މިއީ ފޭރުފަނީގައި ހިމެނޭ "އެސްޓްރިންޖެންޓް" އެއްގެ ގޮތުގައި މަސައްކަތްކުރުމުގެ ބާރު އެކުލެވިގެންވުމުގެ ސަބަބުން ލިބޭ ފައިދާ އެކެވެ. ފޭރު ފަނި ބޭނުންކުރުމުން ކެއްސުން ލުއިވެ، ދަވަ އުފެދުން ދަށްވެ، ނޭވާލާ ނިޒާމާއި، ކަރުތެރެ އަދި ފުއްޕާމޭގައި ހުންނަ އިންފެކްޝަންގެ އަސަރު ދުއްވާލައެވެ. ފޭރުގައި ވިޓަމިން ސީ އާއި ދަގަނޑު ގިނައިން ހުރުމަކީ ވެސް އަރިދަފުސް ރޯގާއާއި އެހެނިހެން ވައިރަހުގެ ސަބަބުން ޖެހޭ ބަލިތަކުން ދުރުކޮށްދޭނެ ކަމެކެވެ.\n• ހަމުގެ ފަރުވާ : ފޭރުގައި ހިމެނޭ "އެސްޓްރިންޖެންޓް" ތަކުގެ ސަބަބުން ހަމަށް އޮމާންކަމާ ތާޒާކަން ގެނެސްދެއެވެ. ދޫވެފައިވާ ހަމުގެ ފަށަލަ ވާންވެ، އޮމާން ވެއެވެ. އެގޮތުން ހަންގަނޑު އޮމާންކޮށް ރީތިކޮށް ބެހެއްޓުމަށް ފޭރު ފަތާއި، ގަބުޅި ފޭރު ޗިސްކޮށްގެން އުފެދޭ ޕޭސްޓް ހަންގަނޑުގައި އުގުޅިދާނެ އެވެ. މީގެ އިތުރުން ފޭރުގައި އެންޓި އޮކްސިޑެންޓް ގޮތުގައި ބެލެވޭ ވިޓަމިން ސީ، ވިޓަމިން އޭ އަދި ޕޮޓޭސިއަމް ހުރެއެވެ. މިއީ ހަންގަނޑުން ވިހަތައް ފިލުވައިދީ، ހަމުގައި ހުންނަ ރޫތައް ފިލުވައިދޭނެ ކަމެކެވެ. މީގެ އިތުރުން ވިޓަމިން އީ ފޭރުގައި ހުރުމަކީ ވެސް ހަމުގެ ދުޅަހެޔޮކަން ރަގަޅުކޮށްދޭނެ ކަމެކެވެ. މީގެ އިތުރުން ފޭރު ފަތް ބޭނުންކޮށްގެން އޮށާޅަނެގުން ފަދަ ހަމުގެ ބަލިތަކަށް ވެސް ފަރުވާ ކުރެއެވެ.\n• ބޭރަށްހިންގުން : ފޭރުގައި ގިނައިން ފައިބަރު ހުރުމަކީ ބަނޑުހިކުމުން ރައްކާތެރިކޮށްދޭނެ ކަމެކެވެ. މެދު ސައިޒުގެ ފޭރަކުން ދުވާލަކަށް މީހަކަށް ބޭނުންވާ ފައިބަރުގެ 36 އިންސައްތަ ފޯރުކޮށް ދެއެވެ. އަދި ފޭރު އޮށަކީ ވެސް ބަނޑު ސާފުކޮށްދޭ އެއްޗެކެވެ.\n• ހަކުރު ބަލި : މީދާ ބޭނުންކޮށްގެން ހަދާފައިވާ ދިރާސާތަކުން ހޯދިފައިވާ ގޮތުގައި ފޭރު އަދި ފޭރު ފަތަކީ ލޭގައި ހަކުރުގެ މިންވަރު ދަށްކޮށްދޭ އެއްޗެތި ތަކެކެވެ. ނަމަވެސް ފޭރު ތޮއްޓާއި އެކު ބޭނުންކޮށްފިނަމަ މިފައިދާ (ލޭގެ ހަކުރުދަށްވުން) ނުފެނުމަކީ ވެދާނެކަމެކެވެ. އެހެންކަމުން ހަކުރު ބަލީގެ މީހުން ފޭރު ކެއުމުގައި އޭގެ ތޮށި މަށައިގެން ކެއުމަށް ސަމާލުވުމަކީ މުހިއްމު ކަމެކެވެ. ކުރީ ޒަމާނުގައި ޗައިނާ މީހުން ވަރަށް ދިގުމުއްދަތަކަށް ހަކުރު ބައްޔަށް ފަރުވާ ކުރުމަށް ފޭރު ކައި އުޅުނެވެ. މިފަހުގެ ދިރާސާއަކުން ސާބިތުވެފައިވާ ގޮތުގައި ފޭރު ކެއުމަކީ ލޭގައި އެކުލެވޭ ހަކުރުގެ މިންވަރު ދަށްކޮށްދޭ ކަމެކެވެ.\n• ބަރުދަން ލުއިކުރުން : ބަރުދަން ލުއިކުރުމަށް ބޭނުންވާ ކެއުމެއްގައި ހުންނަންޖެހޭ މުހިއްމު މާއްދާތައް ފޭރުގައި ހުރެއެވެ. ފޭރުގައި ގިނަ އަދަދަކަށް ޕްރޮޓީން، ވިޓަމިންތައް އަދި ފައިބަރު ހުރެއެވެ. ފޭރުގައި ސަރުބީ އެއް ނުހުރެއެވެ. ކާބޯހައިޑްރޭޓް ހުންނަނީ ވަރަށް މަދުންނެވެ. މިސަބަބުތަކާހުރެ ފޭރު ކެއުމަށްފަހު، ފުރިފައި ހުންނަ ކަހަލަ އިހްސާސެއް ގެނެސްދޭނެ އެވެ. މެންދުރު ކެއުމުގައި މެދު ސައިޒުގެ ފޭރެއް ބޭނުންކުރުމުން، ރޭގަނޑު ކެއުމާއި ހަމައަށް ހަށިގަނޑަށް ބޭނުންވާ ކާނާގެ ބައިތައް ލިބިގެންދާ ކަމަށް ބުނެވެއެވެ.\n• ސްކާރވީ : ސްކާރވީ ހަށިގަނޑުގައި ވިޓަމިން ސީ މަދުވުމުން ކުރިމަތިވާ ބައްޔެކެވެ. ސްކާރވީ ޖެހުމުން، ހިރުގަނޑު ދުޅަވެ، ލޭއައިސް އަނގަޔާއި ދޫ ފާރުވާގޮތް ވެއެވެ. ފޭރުގައި އޮރެންޖުގައި ހުންނަ މިންވަރަށްވުރެ4ގުނަ އިތުރަށް ވިޓަމިން ސީ ހުރުމުން މިއީ ސްކާރވީ ގެ ފަރުވާގައި ބޭނުންކުރެވިދާނެ ރަގަޅު ފައިދާހުރި މޭވާ އެކެވެ.\n• ދަތުގެ ފަރުވާ : ފޭރު ފަތާއި، ފޭރުގައި ކެމިކަލް ކަމްޕައުންޑް ތަކެއް ކަމުގައި ބެލެވޭ "އެސްޓްރިންޖެންޓް" ތައް ހުރެއެވެެ. މާނައަކީ ހަށިގަނޑުގެ ޓިޝޫތައް ފިއްތައި ހިންދާލުމުގެ ބާރު ލިބިފައިވާ މާއްދާ ތަކެއް ހުރެއެވެ. މިސަބަބާހުރެ، ހިރުގަނޑު ދުޅަވުން، ދަތުގައި ރިހުން، އަނގަފާރު އެޅުން ފަދަ ހާލަތްތަކުގައި ފޭރަކީ ބޭނުންކުރަން ރަގަޅު މޭވާ އެކެވެ.\n• ލޮލުގެ ފަރުވާ : ފޭރުގައި ވިޓަމިން އޭ ވެސް ގިނަ އަދަދަކަށް ހުރެއެވެ. މިކަމުގެ ސަބަބުން ލޮލުގެ ފެނުން ރަގަޅުކޮށްދީ ލޮލުގެ ބަލިތަކުން ސަލާމަތްކޮށް ރައްކާތެރިކޮށް ދެއެވެ.\n• ދަރިމައިނުވުން : ފޭރުގައި ފޮލިކް އެސިޑް ހުރެއެވެ. ފޮލިކް އެސިޑަކީ ދަރިމައިވުމުގެ ގާބިލްކަން އިތުރުކޮށްދޭ މާއްދާއެއް ކަމަށްވަނީ ފާހަގަ ކުރެވިފައެވެ. މީގެ އިތުރުން ފޭރުގައި ވިޓަމިން ސީ ގިނައިން ހުރުމުން ދަރިފަނީގައި ހުންނަ އުނިކަންތައްތަކާއި ގުޅިގެން ފިރިހެނުންނަށް ދަރިނުލިބުން މެދުވެރިވުމުގެ މައްސަލައަށް ކޮންމެވެސް މިންވަރަކަށް ލުއިކަން ގެނެސްދޭކަމަށް ބުނެވެއެވެ.\n• މަސްތަކާއި ނާރުތަކުގެ ދިރުން : ފޭރުގައި ހިމެނޭ މައުދަނެއް ކަމުގައިވާ މެގްނީޒިއަމް އަކީ މަސްތަކާއި ނާރުތަކުގެ މަސައްކަތްތައް ފުރިހަމަކުރުމަށް އެހީތެރިވެދޭ މާއްދާ އެކެވެ. މެގްނީޒިއަމްގެ ސަބަބުން ފިތިކުރުގެޅިފައިވާ މަސްތައް ހަމައަކަށް އަޅުވައި އޭގެ މަސައްކަތްތަކަށް ދިރުން ގެނުވާކަން ފާހަގަ ކުރެވެއެވެ.\n• ސިކުނޑީގެ ދުޅަހެޔޮކަން : ފޭރުގައި ވިޓަމިން ބީގެ ވައްތަރުތައް ހުރެއެވެ. ޚާއްޞަކޮށް ނިއެސިން އަދި ޕައިރިޑޮކްސިން ގިނައިން ހުރެއެވެ. ނިއެސިން އަކީ ސިކުނޑީގެ މަސައްކަތް ރަގަޅުކޮށް ލޭދައުރުވުން އިތުރުކޮށްދޭ މާއްދާ އެކެވެ. ޕައިރިޑޮކްސިން އަކީ ސިކުނޑިއާއި އެއާއި ގުޅިފައިވާ ނާރުތަކުގެ މަސައްކަތްތައް ފުރިހަމަކުރުމަށް ބޭނުންތެރި މާއްދާ އެކެވެ.\n• ލޭމަނާކުރުމުގެ ބާރު : ފޭރުގައި ލޭމަނާކުރުމުގެ ބާރު އެކުލެވިގެން ވުމުގެ ސަބަބުން ނޭފަތުން ލޭއައުން، ހިރުގަނޑުން ލޭއައުން ފަދަ ހާލަތްތަކުގައި ފޭރު ބޭނުންކުރުމުން އެތަންތަނުން ލޭއައުން މަނާވެ، ހުއްޓިގެން ދެއެވެ.\n• ހަށިގަނޑުގެ ސަރުބީ މިންވަރު ދަށްކުރުން : އިންޑިޔާގެ ހިތުގެ ދިރާސާކުރާ ލެބޯޓްރީ އަކުން ދިރާސާއެއް ހެދުމަށް ބަޔަކަށް3މަސްދުވަހުގެ މުއްދަތަކަށް ދުވާލަކު 9-5 އަދަދަކަށް ފޭރު ކާންދެވުނެވެ. ދިރާސާއަށްފަހު ޓެސްޓްކުރި އިރު ބައިވެރިންގެ ހަށިގަނޑުގައި ހުރި ޖުމުލަ ސަރުބީގެ މިންވަރު 10 އިންސައްތަ ދަށްވެ، ޓްރައިގްލައިސެރައިޑްގެ މިންވަރު 8 އިންސައްތަ ދަށްވެފައި ވެއެވެ. ލޭގެ ޕްރެޝަރު 8/9 މމމ ދަށްވިއިރު، ރަގަޅު ސަރުބީގެ މިންވަރު 8 އިންސައްތަ އިތުރުވެފައި ވެއެވެ. ބުނެވޭގޮތުގައި ފޭރު ބޭނުންކުރުމުން ހަށިގަނޑުގެ ސަރުބީ ދަށްވަނީ އޭގައި ހިމެނޭ ފެނަށްގިރޭ ފައިބަރުގެ ވައްތަރެއް ކަމުގައިވާ "ޕެކްޓިން" ގެ ސަބަބުންނެވެ. އަދި ޕެކްޓިންގެ ސަބަބުން، ފަހަރުގައި މައިދާގައި ޖެލް ގަނޑެއް އުފައްދައިގެން ކާތަކެތީގެ ހިމެނޭ ސަރުބީ އާއި ތެޔޮ އެޖެލްގަނޑަށް ދަމައި، ހަށިގަނޑުގެ ތެރެއަށް ދިއުން ހުއްޓުވާތީ، ސަރުބީގެ މިންވަރު ދަށްވުމަކީ ވެސް ވެދާނެ ގޮތެއްކަމަށް ވަނީ ބެލެވިފައެވެ.\n• ވިޓަމިން ސީ ގިނައިން ހުރުން : ފޭރުގައި ވިޓަމިން ސީ ވަރަށް ގިނައިން ހުރެއެވެ. މިހެން ވުމުން :-\nބަލިވެއިނުމާއި ވިދިގެން އަންހެނުންގެ ހަށިގަޑަށް އަންނަ ބަދަލުތައް


Aasandhaige dhashun 28 meehun faruvaa ah fonuvaifi - vNews.mv\nއާސަންދައިގެ ދަށުން 28 މީހުން ފަރުވާއަށް ފޮނުވައިފި\nޠާހިރާ އަޒްހާރު 30 June 2020, 17:42\nއާސަންދައިގެ ދަށުން ގައުމުން ބޭރަށް ފަރުވާއަށް ފޮނުވަންޖެހޭ 28 މީހަކު ފަރުވާއަށް ފޮނުވައިފިއެވެ.\nއާސަންދަ ކުންފުނިން ނެރުނު ބަޔާނެއްގައި އެކުންފުނިން ބުނީ އާސަންދައިގެ ދަށުން 37 މީހަކު ފޮނުވުމުގެ ހުއްދަ ލިބިފައިވީނަމަވެސް އެކި ސަބަބުތަކާހުރެ ފަރުވާއަށް ދެވޭގޮތްވީ 28 މީހަކަށް ކަމަށެވެ. މިކަމަށް ހާއްސަކޮށް ރޭ ބޭއްވި މޯލްޑިވިއަންގެ ފްލައިޓުން މި މީހުން އިންޑިއާއަށް ގޮސްފައިވާއިރު، އެ މީހުންނާއެކު އެހީތެރިންނާއި، ބަލިމީހުންގެ ޞީއްޙީ ކަންކަން ދަތުރުމަތީގައި ބެލެހެއްޓުމަށް2ޑޮކްޓަރުންނާއި5ނަރުހުންވެސް ފުރާފައިވާ ކަމަށް އާސަންދައިން ވަނީ ބުނެފައެވެ.\nއާސަންދަ ކުންފުނިން ބުނީ މި އެންމެން އިންޑިއާއަށް ގޮސްފައިވަނީ ވިސާ ހަމަޖައްސައި، އެ ޤައުމުގެ ޕަބްލިކް ހެލްތް ގައިޑްލައިނާ އެއްގޮތަށް ކޮވިޑަށް ޓެސްޓްކޮށް ނެގެޓިވް ނަތީޖާއާއެކުގައި ކަމަށެވެ. މި މީހުން އިންޑިއާގައި 14 ދުވަހުގެ ކަރަންޓީން ފުރިހަމަކުރަންޖެހޭނެ ކަމަށާއި، އެއަށްފަހު ޓެސްޓުކުރުމަށްފަހު އެމީހުންގެ ނަތީޖާ ނެގެޓިވްނަމަ އަނބުރާ ގައުމަށް އާދެވޭނެ ކަމަށް އާސަންދައިން ވަނީ ބުނެފައެވެ.\nއާސަންދަ ކުންފުނިން ބުނީ ފަރުވާއަށް ފޮނުވި ހުރިހާ ބަލިމީހުންގެވެސް ފަރުވާ ހަމަޖެހިފައިވަނީ އަމްރީތާ އިންސްޓިޓިއުޓް އޮފް މެޑިކަލް ސައިންސަސް އެންޑް ރިސަރޗް ސެންޓަރުގައި ކަމަށެވެ. ކަރަންޓީނުގައި ތިބޭނީވެސް އެތަނުގެ އެކޮމޮޑޭޝަން ބްލޮކެއްގައި ކަމަށާއި، ކަރަންޓީނުގެ މުއްދަތުގައިވެސް އެމީހުންގެ ފަރުވާކުރިއަށް ގެންދެވޭނެ ކަމަށް އާސަންދައިން ބުނެއެވެ.\nއާސަންދަ ކުންފުނިން ބުނީ އާސަންދައިގެ ދަށުން އިންޑިއާއަށް ފަރުވާއަށް ދެވަނަ ފްލައިޓެއްގައި ދާން 50 އަށްވުރެ ގިނަ ބަލިމީހުން މިހާރުވެސް ލިސްޓުކުރެވިފައިވާ ކަމަށެވެ. މީގެ ތެރެއިންވެސް އެންމެ ކްރިޓިކަލް ބަލިމީހުން ފަރުވާއަށް ފޮނުވުމަށްޓަކާ ކުރަންޖެހޭ މަސައްކަތްތައް އާސަންދައިން މިހާރުވެސް ކުރަމުންގެންދާ ކަމަށް އާސަންދައިން ވަނީ ބުނެފައެވެ.\nއާސަންދައިގެ ދަށުން އިންޑިއާއަށް ފަރުވާއަށް ގެންދިޔަ މީހުން ދަތުރުކުރި މޯލްޑިވިއަންގެ ފްލައިޓް، އަނބުރާ ރާއްޖެ އައިސްފައިވަނީ އިންޑިއާއަށް ފަރުވާއަށް ގޮސް އަނބުރާ ނާދެވިތިބި7ދިވެއްސަކު ގޮވައިގެންނެވެ.\nއާސަންދަ ރާއްޖެ މޯލްޑިވިއަން


ހެންވޭރު ދެކުނު ދާއިރާގެ “ވައުދާ ހިނގުން” ފަށައިފި – Maldivian Democratic Party\nހެންވޭރު ދެކުނު ދާއިރާގެ “ވައުދާ ހިނގުން” ފަށައިފި\nމޯލްޑިވިއަން ޑިމޮކްރެޓިކް ޕާޓީ (އެމްޑީޕީ)ގެ ޑޯޓުޑޯ ކެމްޕެއިން “ވަޢުދާއި ހިނގުން” ހެންވޭރު ދެކުނު ދާއިރާގަ މިއަދު ފަށައިފިއެވެ. ރިޔާސީ ކެނޑިޑޭޓް ރައީސް ނަޝީދު މިއަދު ހެނދުނު ފައްޓަވައި ދެއްވި މި ހިނގުން ފެށުނީ ހެނދުނު 10:00 ޖެހިއިރު ޖަނަވަރީ ހިނގުމުންނެވެ. ހެންވޭރު ދެކުނު ދާއިރާގަ ކުރިޔަށް ދާ މި ކެމްޕެއިން ހަރަކާތުގައި އެ ދާއިރާގެ އިސް ބޭފުޅުން ބައިވެރިވެވަޑައިގަންނަވައެވެ.\nރައްޔިތުންގެ އަޑު ކައިރިން އެހުމަށް އެމްޑީޕީން ކުރަމުން މިދާ މަސައްކަތުގައި، ހެންވޭރު ދެކުނު ދާއިރާގެ ކަންމަތީ ބައްދަލުވުން މާދަމާ ރޭ (26 ފެބްރުއަރީ) 9:00 ޖަހާއިރު ލޮނިޒިޔާރަތް މަގާ ޖަނަވަރީ ހިނގުން ކަންމަތި އޮންނާނޭ ކަމަށް ޕާޓީން މަޢުލޫމާތުދެއެވެ.\n2013 ވަނަ އަހަރުގެ ރިޔާސީ އިންތިޚާބަށް އެކުލަވާލާ މެނިފެސްޓޯއަށް ބޭނުންވާ މަޢުލޫމާތު ހޯދުމަށް ކުރަމުންދާ މި ކެމްޕެއިން މަސައްކަތުގައި މީގެ ކުރިން ވަނީ މާލެއިން މައްޗަށް ގޯޅި އުތުރަށާއި، ވިލިމާފަންނު ދާއިރާގަ\nދޮރުން ދޮރަށް ހިނގާފައެވެ.


BREAKING NEWS: America In Ithuru 2341 Meehaku Maruvejje - Vaguthu\nއެމެރިކާ އިން އިތުރު 2341 މީހަކު މަރުވެއްޖެ\nކޮވިޑް-19 ޖެހިގެން އެމެރިކާ އިން އިތުރު 2341 މީހަކު އިއްޔެ މަރުވެއްޖެއެވެ.\nއެމެރިކާ އިން އިއްޔެ މަރުވި މީހުންގެ އަދަދު އަންގާރަ ދުވަހު މަރުވި މީހުންނަށް ވުރެ މަދެވެ. އަންގާރަ ދުވަހު އެމެރިކާ އިން 2804 މީހުން މަރުވިއެވެ. އަންގާރަ ދުވަހަކީ މިހާތަނަށް އެމެރިކާ އިން އެއްދުވަސް ތެރޭގައި އެންމެ ގިނަ މީހުން މަރުވި ދުވަހެވެ.\nއިއްޔެ އެމެރިކާ އިން ކޮވިޑް-19 އަށް ފައްސި (ޕޮޒިޓިވް) ވެފައިވާ މީހުންގެ އަދަދު ވަނީ އިތުރު ވެފައެވެ. އިއްޔެ އެމެރިކާ އިން 29973 މީހުން ފައްސިވިއެވެ. އިއްޔެ އަކީ ފާއިތުވި ފަސް ދުވަސް ތެރޭގައި އެމެރިކާ އިން އެންމެ ގިނަ މީހުން ފައްސިވި ދުވަހެވެ.\nއެމެރިކާ އިން ކޮވިޑް-19 އަށް ފައްސިވި މީހުންގެ ޖުމްލަ އަދަދު މިހާރު ވަނީ 848,994 އަށް އަރާފައެވެ. އޭގެތެރެއިން 47,676 މީހުން ވަނީ މަރުވެފައެވެ. އެމެރިކާ އިން ބަލި ޖެހުނު މިހުންގެ ތެރެއިން އަދި މިހާތަނަށް ބަލިން ރަނގަޅުވީ އެންމެ 84,050 މީހުންނެވެ.\nމިހާރު ދިރާސާތަކުން ދައްކާ ގޮތުގައި ކުރިން ލަފާކުރެވިފައި އޮތް ތާރީޚްގެ ކުރިން އެމެރިކާގައި ވަނީ ކޮވިޑް-19 ފެތުރެން ފަށާފައެވެ. އެމެރިކާގެ ޖޯންސް ހޮޕްކިންސް ޔުނިވަސިޓީގެ މައުލޫމާތުތައް ދައްކާ ގޮތުގައި ކޮވިޑް-19 ޖެހިގެން އެމެރިކާ އިން ފުރަތަމަ މީހަކު މަރުވެފައި ވަނީ ފުރަތަމަ މީހަކު މަރުވި ކަމަށް އެމެރިކާގެ ރަސްމީ ފަރާތްތަކުން ބުނާ ތާރީޚަށްވުރެ ތިން ހަފްތާ ކުރިންނެވެ.\nފާއިތުވި ދެދުވަސް ތެރޭގައި އެމެރިކާގައި ކޮވިޑް-19 ޖެހިގެން މަރުވާ މީހުންގެ އަދަދު އިތުރު ވެފައި ވާއިރު "ދެވަނަ ރާޅެއްގެ" ނުރައްކާ މާބޮޑުވެފައި ކުރިމަތިވާނެ ގޮންޖެހުންތައް އުނދަގޫ ވާނެ ކަމުގެ އިންޒާރު އެމެރިކާގެ ތަޖުރިބާކާރުން ވެސް ގެންދަވަނީ ދެއްވަމުންނެވެ.\nނަމަވެސް އެމެރިކާގެ ރައީސް ޑޮނަލްޑް ޓްރަމްޕްގެ ބާރުއެޅުމާއި އެކު މިހާރު އެމެރިކާގެ ބައެއް ސްޓޭޓްތައް ދަނީ ކޮންމެވެސް ވަރަކަށް ހުޅުވައި ލަމުންނެވެ. ހުޅުވައި ލަމުން އަންނަ ސްޓޭޓްތަކުގެ ތެރޭގައި ފްލޮރިޑާ، ޖޯޖިއާ، ދެކުނު ކެރޮލައިނާ، ޓެކްސަސް އަދި ބައެއް އެހެން ސްޓޭޓްތައް ވެސް ހިމެނެއެވެ.\nއޭޕްރީލް 23, 2020 08:45\nހާދަޖާހިލު ޓު ރަންޕެއްތީ


Ooredoo color run gai baiverivumuge furusathu hulhuvaalaifi\nއައްޑޫގައި ބާއްވާ އުރީދޫ ކަލަރ ރަންގައި ބައިވެރިވުމަށް ހުޅުވާލައިފި\nއައްޑޫގައި ބޭއްވުމަށް ހަމަޖެހިފައިވާ އުރީދޫ ކަލަރ ރަން އައްޑޫގައި ބައިވެރިވުމުގެ ފުރުސަތު އުރީދޫ މޯލްޑިވްސް އިން ހުޅުވާލައިފިއެވެ. މި އިވެންޓްގައި ބައިވެރިވުމަށް ރެޖިސްޓަރ ކުރެވޭނީ އުރީދޫ މޯލްޑިވްސްގެ ވެބްސައިޓްގައިވާ އޮންލައިން ޕޯޓަލް http://ore.do/colorrun މެދުވެރިކޮށެވެ.\n6 އަހަރުން މަތީގެ ހުރިހާ ފަރާތްތަކަށް ވެސް، މި ދުވުމުގައި ބައިވެރިވުމުގެ ފުރުސަތު ވަނީ ހުޅުވާލެވިފައެވެ. ތަފާތު ހަރަކާތްތަކެއް ހިމެނޭ5ކިލޯމީޓަރުގެ މި ކުރު ދުވުމަކީ އަލަށް ދުވާ ފަރާތްތަކާއި އާއްމުކޮށް ދުވާ ފަރާތްތަކަށްވެސް ބައިވެރިވެވޭ އިވެންޓެކެވެ.\nއުރީދޫ ކަލަރ ރަން އައްޑޫގައި ކޮންމެ ކިލޯމީޓަރެއް ދުވެ ނިމުމުން ބެހެއްޓިފައިވާ ކުލަ ސްޓޭޝަންތަކުން ކުލަގަދަ ގޮތެއްގައި އެކަން ފާހަގަ ކުރާނެއެވެ. މިއީ ވަކި ވަގުތެއްގެ ތެރޭގައި ނިންމަން ޖެހޭ ރޭހަކަށް ނުވާތީ ހިނގާފަ ޖޮގްކޮށްފަ ދުވެފަ ނޫނީ ނަށަމުންވެސް މި ދުވުން ނިންމިދާނެއެވެ.\nއުރީދޫ ކަލަރ ރަން އައްޑޫގެ ކިޓްތައް ލިބެން ހުންނަ2ކެޓަގަރީ އަކީ ސްޓޭންޑަޑް ކިޓްސް އަދި ފަން ކިޓްސް ކެޓަގަރީ އެވެ. ސްޓޭންޑަޑް ކިޓްގައި ކަލަރ ރަން އައްޑޫ ޓީޝާޓް ހިމެނޭ އިރު އަގަކީ 85 ރުފިޔާއެވެ. 150 ރުފިޔާއަށް ލިބޭ ފަން ކިޓްގައި އުރީދޫ ކަލަރ ރަން އައްޑޫ ޓީޝާޓްގެ އިތުރުން ރިސްޓްބޭންޑަކާއި ކަރުދާސް ތޮތްޕަކާއި ފޮތި ދަބަހެއް ހިމެނިފައިވާނެ ކަމަށް އުރީދޫއިން ބުނެއެވެ.\nއަންނަ މަހު 28 ގައި އައްޑޫގައި ކަލާ ރަން ބޭއްވުމަށް ހަމަޖެހިފައިވަނީ މިނިސްޓްރީ އޮފް ޔޫތް، ސްޕޯޓްސް އެންޑް ކޮމިޔުނިޓީ އެމްޕަވަރމަންޓް އާއި ގުޅިގެންނެވެ. މިފަހަރުގެ ކަލަރ ރަންގައިވެސް އިވެންޓް އޯގަނައިޒަރ އަކީ ޔުނިކްސް ސްޕޯޓިންގ އެވެ.\nތަޖުރިބާކާރު ދުވުންތެރިންނާއި ދުވުމަށް ސައުގުވެރިވާ ބޭފުޅުން އަދި އާއިލާ އާއި ރައްޓެހިންނާއި އެކު އުފާވެރި ވަގުތުކޮޅެއް ހޭދަކޮށްލަން ބޭނުންވާ އެންމެހާ ބޭފުޅުންވެސް އުރީދޫ ކަލަރ ރަން އައްޑޫ ގައި ބައިވެރިވުމަށް އުރީދޫ އިން ދައުވަތު އަރުވައެވެ.


ފެނަކަ ބަލިކޮށް އަހުރަ ހޭންޑް ބޯޅަ މުބާރާތުގެ އަންހެން ޑިވިޝަނުގެ ތަށި އިސްކަންދަރު އެއަރ ބޭސްއިން އުފުލައިލައިފި! - MNUSU\nފެނަކަ ބަލިކޮށް އަހުރަ ހޭންޑް ބޯޅަ މުބާރާތުގެ އަންހެން ޑިވިޝަނުގެ ތަށި އިސްކަންދަރު އެއަރ ބޭސްއިން އުފުލައިލައިފި!\nއެމް.އެން.ޔޫ.އެސް.ޔޫ އަހުރަ ހޭންޑް ބޯޅަ މުބާރާތުގެ ތަށި ފެނަކަ ބަލިކޮށް އިސްކަންދަރު އެއަރ ބޭސްއިން އުފުލައިލައިފިއެވެ.\nމުބާރާތުގެ ފައިނަލުގައި އަންހެން ޑިވިޝަނުން އިސްކަންދަރު އެއަރ ބޭސް އަދި ފެނަކަ ބައްދަލުކުރި މެޗު އިސްކަންދަރު އެއަރ ބޭސް އިން ކާމިޔާބު ކުރީ 13-15 ގެ ނަތީޖާއަކުންނެވެ. މެޗުގެ ފުރަތަމަ ދެ ހާފުގައި ދެ ޓީމުންވެސް ވާދަވެރި ކުޅުމެއް ފެނިގެން ގޮސްފައިވާއިރު މެޗުގެ ފުރިހަމަ ވަގުތު ހަމަވެ މެޗު ނިމިގެންދިޔައީ 11-11 ނަތީޖާއަކުން ދެ ޓީމުވެސް އެއްވަރުވެގެންނެވެ.\nމެޗުގެ އިތުރު ވަގުތުކުޅެ، ދެޓީމު އެއްވަރުވެފައި އޮތުމުން ޖެހި ޕެނަލްޓީގައި އިސްކަންދަރު އެއަރ ބޭސްއިން4ޕެނަލްޓީ ކާމިޔާބުކޮށްފައި ވާއިރު ފެނަކައަށް ކާމިޔާބުކުރެވުނީ2ޕެނަލްޓީއެވެ. މި ނަތީޖާއާއި އެކު އިސްކަންދަރު އެއަރ ބޭސްއިން ވަނީ މުބާރާތުގެ އަންހެން ޑިވިޝަނުގެ ޗެމްޕިއަންކަން ހޯދައިފައެވެ. މި މެޗުގެ އެންމެ މޮޅު ކުޅުންތެރިއަކަށް ހޮވުނީ އިސްކަންދަރު އެއަރ ބޭސްގެ ޖާރޒީ ނަމްބަރު 5، މައީޝާ އަބްދުލް ހަންނާނެވެ.\nމުބާރާތުގެ އަންހެން ޑިވިޝަނުގައި ޖުމްލަ 10 ޓީމެއް ބައިވެރިވެފައި ވާއިރު މި ޓީމުތައްވަނީ3ގްރޫޕަކަށް ބަހާލެވިފައެވެ.\nއެގޮތުން އަންހެން ޑިވިޝަނުގައި ބައިވެރިވި ޓީމުތަކަކީ:\n1. އިހައްދޫ ސްކޫލް\n3. ފެނަކަ ކޯޕަރޭޝަން\n4. މުންޑޫ ކައުންސިލް\n5. ލ.އަތޮޅު ތަޢުލީމީ މަރުކަޒު\n7. ލ. ގަން ކައުންސިލް\n8.އިސްކަންދަރު އެއަރ ބޭސް\n9. ގަން ރީޖަނަލް ހޮސްޕިޓަލް\n10. ލާމު ބްލޫސް\nމުޅި މުބާރާތުން އަންހެން ޑިވިޝަނުގެ އެންމެ މޮޅު ކުޅުންތެރިއަކަށް އިސްކަންދަރު އެއަރ ބޭސްގެ ޖާރޒީ ނަމްބަރު 5، މައީޝާ އަބްދުލް ހަންނާން ހޮވިފައިވާއިރު މުބާރާތުގެ ޓޮޕް6ކުޅުންތެރިން ހޮވައި ކުޅުންތެރިންނަށްވަނީ ޓްރޮފީ ހަވާލު ކޮށްފައެވެ.\nއެގޮތުން އަންހެން ޑިވިޝަންގެ އެންމެ މޮޅު6ކުޅުންތެރިންނަކީ:\n1. ލާމު އަތަޅު ތަޢުލީމީ މަރުކަޒުގެ ޖާރޒީ ނަމްބަރު 10، މަރިޔަމް ރައުޝަން.\n2. މޯލްޑިވިއަން ޖާރޒީ ނަމްބަރު ޖާރޒީ ނަމްބަރު 12، ފާތިމަތު ޝަރުމީލާ.\n3. ފެނަކަ ޖާރޒީ ނަމްބަރު 17، އާމިނަތު ލިއުޝާ.\n4. އިސްކަންދަރު އެއަރ ބޭސް ޖާރޒީ ނަންބަރު 7،ޝަޙްފާ ޝިއުތު\n5. ފެނަކަ ޖާރޒީ ނަންބަރު 13، އައިޝަތު ސަނާ.\n6. އިސްކަންދަރު އެއރ ބޭސްގެ ޖާރޒީ ނަމްބަރު 1، އާމިނަތު ޖެނިފާ\nމުބާރާތުގެ އަންހެން ޑިވިޝަންގެ އެންމެ މޮޅު ކޯޗަކީ އިސްކަންދަރު އެއަރ ބޭސް ގެ ކޯޗް މައުމޫން އަބްދުއް ސައްތާރެވެ. އަދި މުބާރާތުގެ އަންހެން ޑިވިޝަންގެ ފެއަރޕްލޭ ޓީމަކަށް ހޮވުނީ ލާމު އެޓޯލް އެޑިއުކޭޝަން ސެންޓަރެވެ.


ސިޙުރަކީ ކޮބާ؟ އަދި އެއިން ސަލާމަތްވާނީ ކިހިނެއް؟(2) | ޙެޔޮބަސް\nHome ދީން ސިޙުރަކީ ކޮބާ؟ އަދި އެއިން ސަލާމަތްވާނީ ކިހިނެއް؟(2)\nސިޙުރަކީ ކޮބާ؟ އަދި އެއިން ސަލާމަތްވާނީ ކިހިނެއް؟(2)\nމިޒަމާނުގައި ސިޙުރު ދިރާސާކުރި ޢިލްމީ ލިއުންތެރިންގެ ނަޒަރުގައި ސިޙުރުގެ އެތައް ވައްތަރެއް ވެއެވެ. އަންނަނިވި ވައްތަރުތަކުގެ ސިޙުތުތައް އޭގެތެރޭގައި ހިމެނެއެވެ.\n1. މާއްދާގެ ޚާއްޞިއްޔަތުތަކުގެ މައްޗަށް ބިނާވެފައިވާ ސިޙުރު.\n2. ޖިންނީންގެ އެހީގައި ހަދާ ސިޙުރު.\n3. ފަލަކީ ހިސާބުތައް ކޮށްގެން ހަދާ ސިޙުރު.\n4. ހީކުރުވުމުގެ މައްޗަށް ބިނާވެފައިވާ ސިޙުރު.\n5. އަވަސް ޙަރަކާތާއި ޙީލަތްތެރިކަމުން ދައްކުވާދޭ ސިޙުރު.\n6. މިޒަމާނުގެ ޓެކްނޮލޮޖީގެ ވަސީލަތްތައް ބޭނުންކޮށްގެން ހަދާ ސިޙުރު.\nމިބާވަތްތަކުގެ މައްޗަށް ނަޒަރު ހިންގާއިރު، އަޅުގަނޑުމެން ޖާދޫއޭ މިކިޔާ ފަންނަކީ ވެސް ސިޙުރުގެ ބާވަތެއްކަން އެނގެއެވެ. އެހެނީ، މާއްދާގެ ޚާއްޞިއްޔަތުގެ ބޭނުންކުރުމާއި ހީކުރުވުމާއި އޮޅުވާލުމާއި އަވަސް ޙަރަކާތާއި ޓެކްނޯލޮޖީގެ ވަސީލަތްތައް، ޖާދޫ ހެދުމުގައި ބޭނުންކުރެވެއެވެ.\n1. މާއްދީ ސިޙުރު: މިބާވަތުގެ ސިޙުރު ހަދަނީ މާއްދާތަކުގައިވާ ޚާއްޞިއްޔަތުގެ ބޭނުންކޮށްގެންނެވެ. މިބާވަތުގެ ސިޙުރު ހަދައި އުޅޭ ސިޙުރުވެރިންނަށް ކޮންމެވެސް ވަރަކަށް ފިޒިކްސް އާއި ކެމިސްޓްރީ އެނގެންޖެހެއެވެ. އެ ދެ ޢިލްމު އޮޅުން ފިލިވަރަކަށް އެބައިމީހުންނަށް ސިޙުރުގެ މޮޅުކަން ދެއްކުން އިތުރުކުރެވިދާނެއެވެ. އެބައިމީހުންނަކީ، އަނގައިން އަލިފާންނެރޭ ބައެކެވެ. އަދި ކިޔަވާފައި ފުމެލައިގެން އެއްޗެހީގައި އަލިފާން ރޯކުރާ ބައެކެވެ. މިނޫނަސް މިބާވަތުގެ އެތައް ކަމެއް އެބައިމީހުން ކުރެއެވެ. އެހުރިހާ ކަމެއްގައި އެބައިމީހުން ބޭނުންކުރަނީ މާއްދާގެ ޚާއްޞިއްޔަތެވެ. ވައިގެ ތެރެއަށް ދޫކޮށްލައިފިނަމަ އޭގައި އަލިފާން ރޯވާ މާއްދާތައް ވެއެވެ. އެފަދަ މާއްދާއެއްގެ އެތިކޮޅެއް އަނގައިގެ ތެރޭގައި އޮންނައިރު އެއިން ހުޅުފަޅައި އަލިފާނަށް ވެގެން ނުދާނެއެވެ. އެކަމަކު ވައިގެތެރެއަށް ދޫކޮށްލައިފިނަމަ އޭގައި ހުޅުހިފައި އަލިފާން ރޯވާނެއެވެ. މަންޒަރު ދެކޭ މީހަކަށް ހަޤީޤަތް ނޭނގޭނަމަ، އޭނާއަށް ހީވާނީ އަލިފާން ރޯވަނީ ސިޙުރުގެ ބާރުންކަމަށެވެ.\n2. ޖިންނި ސިޙުރު: މިބާވަތުގެ ސިޙުރު ހަދަނީ ޖިންނީންގެ ބޭނުންކޮށްގެންނެވެ. މިޒަމާނުގެ ސައިންސްގެ އަލީގައި މިބާވަތުގެ ސިޙުރު ދިރާސާ ކުރެވޭކަށްނެތެވެ. ޖިންނީންނަކީ ސައިންސުގެ ވަސީލަތްތަކުން މޭރުންވާ ބަޔެއް ކަމުގައި ނުވާތީއެވެ. ނަމަވެސް މިބާވަތުގެ ސިޙުރަކީ ގިނަބަޔަކު ޤަބޫލުކުރާ އެއްޗެކެވެ.\n3. ފަލަކީ ސިޙުރު: ފަލަކީ ހިސާބުތައް ކޮށްގެން ހަދާ ސިޙުރަކީ އޮޅުވާލުމާއި މަކަރު ހެދުމުގައި ސިޙުރުވެރިން ބޭނުންކުރާ ސިޙުރުގެ މުޙިއްމު ބާވަތެކެވެ. މިބާވަތުގެ ސިޙުރުވެރިން ބުނަނީ، މީސްތަކުންގެ ހުރިހާ ކަމެއް ހިނގަމުންދަނީ އޯބިޓްތަކުގައި ހިނގަމުންދާ ޕްލެނެޓްތަކާއި ތަ ރިތަކުގެ އެހީގައި ކަމަށެވެ. އަދި އެތަކެއްޗާއި ބެހޭ ހިސާބުތައް ކޮށްގެން މީހެއްގެ ކުރިމަގާއި ޣައިބުގައިވާ އެމީހަކާއި ބެހޭ އެހެނިހެން ކަންތައްތައް ހޯދިދާނެކަމަށެވެ.\n4. ހީކުރުވާ ސިޙުރު: ހީކުރުވުމުގެ މައްޗަށް ބީނާކުރެވިފައިވާ ސިޙުރުގައި ތަފާތު އުކުޅުތައް ބޭނުންކުރެވިފައިވެއެވެ. މިއީ ސިޙުރުގެ ތެރެއިން ވަރަށް ނުބައި ސިޙުރެކެވެ. މިބާވަތުގެ ސިޙުރު ހަދާ މީހުން ބޭނުންކުރާ އެއްވަޞީލަތަކީ ދެބައޮޑުވުމެވެ. ދެބައޮޑުވައިގެންނާއި އެހެނިހެން ގޮތްގޮތުން ކުށްހީތައް ހީކުރުވައިގެން ސިޙުރުވެރިން އެބައިމީހުން ހަދާ ސިޙުރުތައް ކާމިޔާބުކުރެއެވެ. މިބާވަތުގެ ސިޙުރު ގިނައިން ހަދަނީ ދެމަފިރިން ވަރިކުރުވުމާއި ގާތްތިމާގެ މީހުންގެ ދެމެދުގައި ހަސަދަވެރިކަން އުފެއްދުމަށެވެ. ނުވަތަ ދެއެކުވެރިއެއްގެ ދެމެދުގައި އޮންނަ އެކުވެރިކަމުގެ ގުޅުން ނައްތާލުމަށްޓަކައެވެ.\n5. ހެވިކަމުގެ ސިޙުރު: އަވަސް ޙަރަކާތުގެ ހެވިކަމާއި ޙީލަތްތެރިކަމުގެ އުކުޅުތައް ދައްކުވައިދޭ ސިޙުރާއި، މިޒަމާނުގެ ސައިންޓިފިކް ވަޞީލަތްތައް ބޭނުންކޮށްގެން ހަދާ ސިޙުރު ގިނައިން ބޭނުންކުރެވެނީ ޖާދޫހެދުމުގައެވެ. މިބާވަތުގެ ސިޙުރު ހަދާ މީހުން ވައިގެ ތެރޭގައި އުދުހުމާއި ކުރިމަތީގައި ހުންނަ އެއްޗެއް، ނުފެންނަގޮތް ހަދައި ނިވާކޮށްލުމާއި މީހަކު ދެބުރިކޮށްފައި ގުޅުވާލުން ފަދަ ކަންތައްތައް ކުރެއެވެ.\nބަޔާންވެދިޔައީ ސިޙުރުގެ ބައެއް ބާވަތްތަކެވެ. ހަޤީޤަތުގައި އެއިން އެއްވެސް ބާވަތެއްގެ ސިޙުރަކީ، ސަލާމަތުން ހުރި މުއުމިނަކަށް ގެއްލުމެއް ދެވޭނެ އެއްޗެއް ނޫނެވެ. ސިޙުރުން އަސަރުކޮށް އެއިން ގެއްލުން ލިބެނީ ހަރުދަނާ އީމާންކަމެއް ނެތް މީހުންނަށެވެ. އެހެންވީމާ، ސިޙުރުން އަސަރު ފޯރާފަދަ ދަށުދަރަޖައަކަށް އީމާންތެރިކަން ކުޑަވެ، ނަފްސާނީގޮތުން އަރިއަޅާލިޔަ ނުދިނުމަށް މުއުމިނުން މަސައްކަތްކުރަން ޖެހެއެވެ.\nފޮތް ލިޔުއްވާފައިވަނީ އަލްސުްތާޒް އަބްދުލް މުއީދު ހަސަން\nPrevious articleހެނދުނުގެ ނާސްތާ ވަރަށް މުހިއްމު\nNext articleވަރި ކޮންޓްރޯލުކުރުމަށް ޢާއިލާއާއި ބެހޭ ޤާނޫނާއި ޤަވާޢިދުގައި ހުރި ކަންތައްތައް\nދީން Oct 28, 2012


އީލާމް-21 – Esfiya – Dhivehi Vaahaka Site\n- by Xeesh - 0- November 5, 2017\nއަމައިރާގެ އުފަންދުވަހުގެ ހަރަކާތް ފެށިގެން ދިޔައިރު ސްކައި ހައުސްގެ ގޯތި ތެރެވަނީ މެހެމާނުން އައިސް ފުރާލާފައެވެ. އަބީގެ ވިޔަފާރީގައި ބައިވެރިވަމުން ދާ އެކި ގައުމުތަކުގެ މީހުންނަށް މަދުން ނަމަވެސް ވަނީ ދައުވަތު ދީފައެވެ. ފިޔާތޮށި ކުލައިގެ ހެދުމެއްގައި އަމައިރާ ތައްޔާރުކޮށްލައިގެން އީލާމް ނުކުތް އިރު ، އަބީ އޭނާގެ ހަގު ދަރިފުޅު އާރަވް އުރައިލައިގެން ހުއްޓެވެ. އަމައިރާއަށް އެހާ ގިނަ މީހުން ފެނުމުން އޭނާގެ މަންމައަށް އަތް ދިއްކޮށްލުމަށްފަހު އުރާލަން އެދުނެވެ. އީލާމް އަމައިރާ ގޮވައިގެން އެކި މެހެމާނުންނާއި ބައްދަލު ކުރަމުން ދިޔައިރު އަބީ އޭނާގެ ކައިރީގައި އެމީހުންނަކީ ކޮންބައެއްކަން އޮޅުން ފިލުވަމުން ދިޔައެވެ. ސްކައި ހައުސްގެ ގޯތި ތެރެއަށް މުސްތަފާ ވަދެގެން އައިރު މުޅި ތަނަށް ނަޒަރު ހިންގަމުން ދިޔައެވެ. މުސްތަފާގެ ވިޔަފާރި ފުޅާވަމުން ގޮސް މިހާރު އޭނާ އަކީ ދިވެހިރާއްޖެއަށް ޔޮޓް އެތެރެކުރުމުގެ އެންމެ ކުރީގައި އުޅޭ އެއް ވިޔަފާރިވެރިއެކެވެ. މުސްތަފާ ހިނގަމުން ދިޔައިރު މުޅި އެ މާހައުލް އޭނާ އާއި ބީރައްޓެސެވެ. މީގެ ދެދުވަހެއް ކުރިން އޭނާ ސައުތި އެފްރިކާއަށް އައީ އޯޝަން ޓްރެވެލްސް އާއި އެއްކޮށް ހަދަން އުޅޭ ބޮޑު އެގްރީމެންޓްއެއްގައި ސޮއި ކުރުމަށާއި ، އަބީ އޭނާ އަށް ދިން ދައުވަތު ގަބޫލުކޮށެވެ. އަބީ އަށް މުސްތަފާ އެކަނި ހުރިތަން ފެނުމުން އޭނާ އާއި ދިމާލަށް ހިނގައިގަތީ އަމައިރާ އުރާލައިގެންނެވެ. ” މުސްތަފާ އަޅުގަނޑު ވަރަށް އުފާވެއްޖެ މި ދައުވަތު ގަބޫލުކޮށް މި ޕާޓީއަށް ދުރުވީތީ ” އަބީ އަދަބު އިހްތިރާމް އަދާކޮށްލިއެވެ. ” މީ ބާރތްޑޭ ގާރލް ، މުސްތަފާ ވާނެ އަޅުގަނޑު ވައިފް އާއި ބައްދަލުކޮށްލަން ” އަބީ އެހެން ބުނެލުމަށްފަހު އީލާމް ގެ ނަމުން ގޮވާލިއެވެ. މުސްތަފާ އަށް އަބީ އެ ގޮވާލި ނަމުން އެ ދިމާލަށް ބަލާލެވުނީ އޭނާގެ ދަރިފުޅުގެ ނަމުން އަބީ ގޮވާލުމުންނެވެ. މުސްތަފާއަށް ގުޑިލަންވެސް ނޭނގިފައި ހުރެވުނީ ކިހާ އިރަކުކަމެއްވެސް ނޭންގުނެވެ. އީލާމް ފަހަތަށް އެނބުރި ބަލާލީ އަބީ އޭނާ އަށް ގޮވާލުމުންނެވެ. އަބީ އޭނާ އާއި ދިމާލަށް އަތް ދިއްކޮށްލައިގެން ހުރުމުން އީލާމްވެސް އަބީ އާއި ދިމާލަށް ހިނގާލީ ލުއި ހިނިތުންވުމެއް ދެމުންނެވެ. ލައިގެން ހުރި ހެދުމުގެ ފަސްބައި އެއް އަތުން ރަނގަޅުކުރަމުން އަނެއް އަތުން އާރަވް އުރައިލައިގެން އީލާމް އައިރު އަބީ ކައިރީ ހުއްޓިގެން ހުރި މީހާއަށް މާ ބޮޑު ސަމާލުކަމެއް ނުދެވެއެވެ. ” އީލާމް މީޓް މައި ޕާރޓްނަރ މުސްތަފާ ، ހީ އިޒް ފްރޮމް މޯލްޑިވްސް ” އަބީ އެހެން ބުނެލުމުން އީލާމް އޭނާގެ ކުރިމަތީގައި ހުރި މީހާއަށް ސަލާމް ކުރުމަށް އަތް ދިއްކޮށްލަމުން ބަލާލިއެވެ. ” މުސްތަފާ މީޓް މައި ވައިފް އީލާމް އެންޑް އަވަރ ސަން އާރަވް” . މުސްތަފާގެ ދެލޯ ކަރުނައިން ފުރިގެން ދިޔައިރު އީލާމްއަށްވީވެސް އެހެންނެވެ. އަބީ މިއަންނަނީ ކަމަށް ބުނެ އަމައިރާ ގޮވައިގެން ދިޔައީ ތަން ކޮޅެއް ދުރުން އަބީ އަށް އޭނާގެ ރަހްމަތްތެރިއަކު ގޮވާލި އަޑަށެވެ. “ބައްޕާ” ކުރަކި ވެފައިވާ އަޑަކުން އީލާމް އޭނާގެ ބައްޕަ މުސްތަފާއަށް ގޮވާލިއެވެ. މުސްތަފާ ދެލޮލުން ކަރުނަތައް ފައިބައިގެން ދިޔައީ އޭނާގެ ހަމައެކަނި ދަރިފުޅު ގެއްލުނުތާ އަހަރު ދުވަހަށް ވުރެ ގިނަ ދުވަސްވެފައި ވަނިކޮށް ފެނުނީމައެވެ. މުސްތަފާ އޭނާގެ ދެލޮލޮން ފައިބަމުން ދިޔަ ކަރުނަ ތައް ހަމަޔަކަށް އަޅުވާލިއެވެ. އީލާމް އޭނާގެ ތުންފަތް މަތީ ޝަހާދަތް އިނގިލި އަޅާލުމަށްފަހު އެއްވެސް މީހަކު ކައިރީ އޭނާ އިނގޭ ވާހަކަ ނުބުނުމަށް އެދުނެވެ. މުސްތަފާއާއި ގުޅޭނެ ނަންބަރު އީލާމް ނަގާލުމަށްފަހު އޭނާގެ ބައްޕައަށް ގުޅާނެ ކަމުގެ ޔަގީންކަން ދިނެވެ. އަބީ އައިސް ދެމީހުން ކައިރީ ހުއްޓިލުމަށްފަހު ކުރިއަށް އޮތް ހަފްތާގައި މުސްތަފާއާއި އެއްކޮށް ރާއްޖެ ދާން އުޅޭ ހަބަރު ދިނެވެ. އީލާމް އާނއެކޭ ބުނާފަދަ ގޮތަކަށް ބޯ ޖަހާލީ އޭނާގެ އަޑު މިވަގުތު ބޭރުނުވާނޭކަން ޔަގީން ވާތީވެއެވެ. މުސްތަފާ ފަހުން ބައްދަލުވެލާނޭ ކަމަށް ބުނެ ޕާޓީއިން ނިކުމެގެން ދިޔައީ މާޔޫސްވެ ހުރެއެވެ. އެހެން ނުވާންވީ ސަބަބެއް ނެތެވެ. އީލާމް އޭނާ ބައްޕަ ފެނުމުން ވީ އުފަލަށްވުރެ ބޮޑަށް ، ހާސްވެފައިވާތަން ފެނުމުން ސިކުނޑިއަށް ނުބައި ވިސްނުން ވިސްނެމުން ދިޔައެވެ.\nއީލާމް ޕާޓީ ނިންމާލުމަށްފަހު އޯޝަން ރެޒިޑެންސްއަށް ދިޔައީ މިރޭގެ ވަގުތެއްގައި އޭނާގެ ބައްޕައަށް ގުޅާލުމުގެ އުއްމީދުގައެވެ. އަބީ ކުދިންކޮޅު ގެއަށް ލުމަށްފަހު ބޭރަށް ނިކުތީ އާދެވޭނީ ލަހުންކަމަށް ބުނެލުމަށްފަހުއެވެ. އަމައިރާ އާއި އާރަވް ނިންދަވާލުމަށްފަހު އީލާމް އޭނާގެ ފޯނުނަގައި ބައްޕައަށް ގުޅާލިއެވެ. ދެފަހަރަކު ފޯނު ރިންގްވިތަނާ އެކޮޅުން ޖަވާބު ދިނެވެ. ” ހަލޯ ދަރިފުޅާ އީލާމް ، ” މުސްތަފާ އަވަސްއަރުވާލާފައި ވާހަކަ ދެއްކިއެވެ. އީލާމް އަށް އޭނާގެ ބައްޕަގެ އަޑު އިވުމުން ރޮވުނެވެ. “ބައްޕާ އަޅުގަނޑު ގަސްދުގައެއް ނޫން ، ބައްޕައަށް ހަބަރެއް ނުވެ މިއުޅެނީ ، ދިރިއުޅުމުގެ ކަންތައް ހުރި ގޮތުން ބައްޕައަށް އަޅުގަނޑު މި ކޮޅުގައި ހުރިކަން އިނގިއްޖެނަމަ އަންނާނެތީ ނުބެނެ ހުރެވުނީ ” އީލާމް އޭނާގެ ބައްޕަ އަށް އޮޅުން ފިލުވާދިނެވެ. ދެބަފައިންގެ ވާހަކަ އެއް ގަޑިއިރަށް ދެމިގެން ދިޔައިރު އީލާމް އަށް ކަންތައް ދިމާވި ގޮތް އޭނާ ބައްޕައާއި ހިއްސާ ކުރިއެވެ. މުސްތަފާ އަށް އޭނާގެ ދަރިފުޅުގެ ހިތްވަރުގަދަކަމާއި ކެތްތެރިކަމާއިމެދު ފަހުރުވެރިވެވުނެވެ. “ދަރިފުޅު ދެން އަބީ އާއި ކައިވެނި ކޮށްގެން ތި އުޅެނީ އުމުރުދުވަހު މިކޮޅުގަ އުޅެންތަ ؟ މުސްތަފާގެ ސުވާލުން އީލާމް ހިނިއައެވެ. ” ބައްޕާ އަބީ އާއި ކައިވެނި ކޮށްގެން އަޅުގަނޑުގެ ދެކުދިން އެބަތިބި އެހެނވީމައި އަބީ އަށް ހަގީގަތް ހާމަވަންދެން އަޅުގަނޑު އުޅޭނީ މިކޮޅުގަ، އެކަމަކު އަބަދުވެސް ބައްޕައާއި ގުޅާ ހަދާނަން ” އީލާމް ހެވިފައި އިނދެ އޭނާގެ ބައްޕައަށް ޖަވާބު ދިނުމަށްފަހު ފަހުން ގުޅާނޭ ކަމަށް ބުނެ ފޯނު ބާއްވާލިއެވެ. ވެފައިވާ ވަރުބައްޔެއްގެ ބޮޑު ކަމުން އީލާމް ދެފައި ދަމަލައިހގެން ، އެނދުގެ ހެޑްބޯރޑްގައި ލެނގިލުމަށްފަހު ދެލޯ މަރާލިއެވެ.\nޖޫލީ އަވަހަށް ގެއަށް ނާންނާނެކަން އެނގުމުން ޝާމް އޭނާގެ ފޯނާއި ކުޅެމުން އީލާމް އުޅޭ ކޮޓަރިއަށް މިސްރާބު ޖެހީ އަބީ ގޭގައި ނެތް ކަން ޔަގީންވުމުންނެވެ. އީލާމްގެ ކޮޓަރި ދޮރު ކުޑަ ކޮށް ހުޅުވާލެވިފައި ހުރުމުން ޝާމް އެކޮޓަރި ތެރެއަށް ބޯ ދިއްކޮށްލީ އީލާމް ހޭލާ އުޅޭތޯ ބަލާލުމަށެވެ. ނިދާ ބޮކީގެ ފަނޑު އަލިކަމުން ކޮޓަރި ތެރެ ދިއްލާލައިފައިވާއިރު އީލާމް އެނދުގައި ލެނގިލައިގެން އިންތަން ފެނުމުން ޝާމް ގެ ހިތުގައި ނުބައި ރޭވުންގަނޑެއް ރާވާލިއެވެ. ދޮރުގައި ޓަކި ދިނުމަށްފަހު ޝާމް އެތެރެއަށް ދެމި ގަތީ އީލާމް ނިދާފައި ވާކަން ޔަގީން ކޮށްލުމަށްފަހުއެވެ. އެނދު ކައިރީގައި ކުޑ އިރުކޮޅަކު މަޑުކޮށްލުމަށްފަހުޝާމް އެނދުގައި އިށީނދެލައި އީލާމްގެ އަތުގައި ފިރުމާލިއެވެ. އީލާމް އަށް ސިއްސައިގެން ގޮސް ލޯ ހުޅުވާލެވުނީ އޭނާގެ އަތުގައި މީހަކު ހިފިކަން އިހްސާސްވެގެންނެވެ.”ޝާމް ހަމަ މިހާރު މި ކޮޓަރިން ނިކުމޭ ، ކިހިނެއް ވެގެން ތި އުޅެނީ ، ކާކު ހުއްދަ ދީގެން މިތަނަށް ތި ވަނީ ” އީލާމް އޭނާގެ އަތް ފޮޅުވާލަމުން ބުންޏެވެ. “އަނޑުގަދަ ނުކޮށް ހުންނާތި އެހެން ނޫނީ މާކަށް ރަނގަޅެއް ނުވާނެ ” ޝާމް ރުންކުރުކޮށް ބުނެލިއެވެ. “އީލާމް ބަނޑުބޮޑުވީމަ އަހަރެން އަޅާނުލައި ހުއްޓަސް މިހާރު ނުހުންނާނަން މަޑުންނެއް ، ބަލަ ސިޓީ ކިޔާފަ އިނގުނީ އަބީ އާއި އިންނަންތަ؟ ކީކޭ ހިތަށް އަރައިގެން ކުރި ކަމެއް އެއީ ؟ ” ޝާމް އީލާމް އާއ ސުވާލު ކުރަން ފެށިއެވެ. އީލާމް އޭނާގެ ސުވާލުތަކަށް ޖަވާބު ނުދީ އެނދުން ތެދުވެ ހިނގައި ގަންނަން އެޅި ފުރަތަމަ ފިޔަވަޅާއި އެކު ޝާމް އީލާމްގެ ދެއަތް ފަތަށް ގެނެސް ބާރު ކޮށްލިއެވެ. “ބަލަ މަ ސުވާލެއް ކޮށްފީމޭ ޖަވާބު ނުދީ މިތަނުން އެންމެ ފިޔަވަޅެއް އެޅިޔަސް ނިމުނީ ” ޝާމް އިންޒާރު ދިނެވެ. ” ބުނަން ޝާމް ކައިރީ ރަނގަޅު ވާހަކައެއް ، ތީ އިންތިޒާރު ކުރަން ހެޔޮވާވަރުވެސް މީހެއް ނޫން ، އަހަރެންގެ ދިރިއުޅުމާއިގެން ކުރިޔަށް ދިޔަ ދީ ، ޝާމް އާއި ހެދި އަހަރެންގެ ދިރިއުޅުން އެފުށް މި ފުށަށް މި ޖެހުނީ ، އެކަމަކު ހަނދާން ކުރާތި މަށަށް ދެން ގޯނާ އެއް ކޮށްފިއްޔާމް ޝާމްގެ ވާހަކަ އަބީ ކައިރީ ނުބުނާނެ ގޮތަކީ ނެތް ގޮތެއް ! ” އީލާމް އެނާގެ ގަޔަށް ލެވުނު ބާރެއްލާފައި ސަލާމަތްވާން މަސަތްކަތް ކުރަމުން ބުނެލިއެވެ.\nއަބީ ކާރު ދުއްވަމުން ދިޔައިރު އޭނާގެ ހިޔާލުތަކުގައި ވަނީ މިއަދު ޕާޓީއިން ދިމާވި އެންމެންވެސް އީލާމް އަށް ތައުރީފް ކުރަމުން ދިޔައީމައެވެ. އަމައިރާގެ ހަގީގަތް އިނގޭ މީހުންގެ ކުރިމަތީގައި އީލާމް އަކީ ރަންގަޑެކެވެ. އަބީ އޭނާގެ ފޯނު ނަގަން ކާރު މަޑުކޮށްލުމަށްފަހު ޖީންސްގެ ޖީބަށް އަތް ޖަހާލިއެވެ. ފޯނު ނުގެނެވޭ ކަން އިނގުމުން ގެއަށް ދިއުމަށް މިސްރާބު ޖެހީ ، ހަށިގަނޑުގައ އިތުރު މަސަތްކަތެއް ކުރާހާ ހިތަވަރު ނެތީމައެވެ. އޯޝަން ރެޒިޑެންސްގެ ގޯތި ތެރެއަށް ކާރު ވަތް އަޑު އިވުމުން ޝާމް ތެޅިގަނެފައި އީލާމްގެ އަތުން ދޫކޮށްލުމަށްފަހު ކޮޓަރިން ނިކުންނަށް މިސްރާބު ޖެހިއެވެ. އަބީ ދުވެފައި ސިޑިން އަރަމުން އައިރު ޝާމް ސިޑިން ފައިބައިގެން އަންނަތަން ފެނުމުން ގޮވާލިއެވެ. ޝާމް އާއި ޖޫލީގެ ކޮޓަރި ހުންނަނީ ތިރީ ފަންގިފިލާގައި ކަމުން އަބީ އަށް ޝާމް މައްޗަށް އެރި ސަބަބާމެދު ވިސްނާލެވުނެވެ. އަބީ އޭނާގެ ހިތާ ހިތުން ބުނެލިއެވެ. ” ވެދާނެ ކުދިން ކައިރީގައި ހުރެފަ ފޭބީ ކަމަށް ” . އީލާމް ބެލްކަނީގައި މަޑުކޮށްލައިގެން ހުރީ އޭނާގެ މޫނު މަތިން އެއްވެސް ކަމެއް ވެއްޖެ ކަން އަބީ އަށް އަންގަން ބޭނުން ނުވާތީވެއެވެ. ” ބޭބީ ލެޓްސް އީޓް ސަމްތިންގް ” އަބީ އީލާމް ގެ ފުރަގަހުން އައިސް ބައްދާލުމަށްފަހު ބުންޏެވެ. އީލާމް އޭނާގެ ފިރިމާހާ އާއި ކުރިމަތި ލުމަށްފަހު ހިނިތުންވެލިއެވެ. އީލާމްގެ ރަތްވެފައިވާ ދެލޯ ފެނިފައި އަބީ އަށް ކޮންމެވެސްކަމެއް ގޯސް ވެއްޖެކަން ނަގައިގަންނަށް އުނދަގުލެއް ނުވިއެވެ.\nވޭނީ ލޯބި (3)\nWow vaahaka v reethi waiting for next part\nThanks Reen 🙂 Haadh avahashey thi kiyaalee\nYaaay me First, ekm mi vaahaka ehves reecheh noon, bondu kunigandeh😂\nVarah reethi … when next part\nWow xeesh vrh reethi story\nWowwww Xeesh… Story vvv reethi as always… Waiting for next part…. Whn next part????\nStory is awesome……really love it ……..waiting for next part\nVarah reethi vaahaka ❤💕👍\nKobaatha next part\nAlhe keevvetha mi vaahakaige 22 vana part up nukurany 😒\nalhey mi vaahaka up kuranee konirakun tha\nހަދިޔާ (ނަވާވީސްވަނަ ބައި)\nވިންދޭ ލޯބި ތީ އެދޭ 22


SunOnline: ''Emme muhimmu match'' medhu kandaalumun FIFA hih hama nujehifa\n"އެންމެ މުހިއްމު މެޗު" މެދުކަނޑާލުމުން ފީފާ ހިތްހަމަ ނުޖެހިފައި\nޢަބްދުﷲ އައިމަން 06 Sep 2021, 21:59\nބްރެޒިލް އާ އާޖެންޓީނާ ކުޅުނު މެޗު ހުއްޓުވުމަށް ސިއްހީ އޮފިޝަލުން ދަނޑުމަތީގައި--- ފޮޓޯ: ގޯލްޑޮޓްކޮމް\nވޯލްޑް ކަޕް ކޮލިފައިންގައި ރޭ ބްރެޒިލާއި އާޖެންޓީނާ ބައްދަލުކުރި މެޗު ފެށިތާ ފަސް މިނިޓް ތެރޭ މެޗު މެދުކަނޑާލި މައްސަލައިގައި ފީފާއިން ބަޔާނެއް ނެރެފި އެވެ.\nބްރެޒިލްގެ ސިއްހީ އޮފިޝަލުން މެޗު ހުއްޓުވީ އާޖެންޓީނާގެ ގައުމީ ޓީމުގައި ހިމެނޭ ޕްރިމިއާ ލީގުގެ ހަތަރު ކުޅުންތެރިން ކަރަންޓީނުގެ އުސޫލާ ހިލާފުވިކަމަށް ބުނެއެވެ.\nމެޗު ފެށުމުގެ ކުރިން ބްރެޒިލްގެ ސިއްހީ އޮފިޝަލުން ވަނީ ހަތަރު ކުޅުންތެރިޔަކު ކަރަންޓީންވާން ޖެހޭކަން އިއުލާންކޮށްފައެވެ. އެއީ ޓޮޓެންހަމްގެ ޖިއޮވާނީ ލޮސެލްސޯ، ކްރިސްތިއަން ރޮމޭރޯގެ އިތުރުން އެސްޓަން ވިލާގެ އެމީ ބުއެންޑިއާ އަދި ކީޕަރު އެމިލިއާނޯ މާޓިނޭޒްއެވެ.\nނަމަވެސް އާޖެންޓީނާ ގައުމީ ޓީމުގެ ކޯޗު ލިއޮނެލް ސްކަލޯނީ ބުނީ އާޖެންޓީނާ ޓީމުގެ އެއްވެސް ކުޅުންތެރިޔަކަށް މެޗުގައި ނުކުޅެވޭނެކަން ކުރިން އަންގާފައި ނުވާކަމަށެވެ.\nމި މައްސަލައިގައި ފީފާއިން މިއަދު ނެރުނު ބަޔާނުގައި ބުނީ ރޭގެ މެޗުގައި ހިނގާދިޔަ ކަންކަމުގެ ތަހުގީގަށް ބޭނުންވާ ރިޕޯޓް މެޗުގެ އޮފިޝަލުން އަތުން ނަގާފައިވާ ކަމަށެވެ. އަދި އެހެންމެ އެ މައްސަލަ ހިނގަން މެދުވެރިވި ސަބަބުތައް ދެނެގަނެ ފިޔަވަޅު އަޅަން ޖެހޭ ފަރާތްތަކަށް ފިޔަވަޅު އަޅާނެ ކަމަށް ފީފާއިން ވަނީ ބުނެފަ އެވެ.\n"އެންމެ މުހިއްމު ދެ ގައުމުގެ މެދުގައި ކުޅެވުނު މެޗު ސަސްޕެންޑް ކުރަން ޖެހުމާ އެކު އެތައް މިލިއަން ފުޓުބޯޅަ ސަޕޯޓަރުންނާއި އެ ދެ ގައުމުގެ ކުޅުންތެރިންނާއި އޮފިޝަލުންނަށް ދިމާވި އުނދަގޫތަކަކީ މި އިދާރައިން ބަލައިގަންނާނެ ކަމެއް ނޫން." ފީފާއިން ނެރުނު ބަޔާނުގައި ބުނެފައިވެއެވެ.\nއިންގްލެންޑުން ކަނޑައަޅާފައިވާ ދަތުރުފުރުމުގައި ސަމާލުވުމުގެ ރެޑް ލިސްޓުގައި ބްރެޒިލް ހިމެނޭތީ ޕްރިމިއާ ލީގުގައި ކުޅޭ ބްރެޒިލަށް ނިސްބަތްވާ ކުޅުންތެރިންގެ ކްލަބްތަކުން އެ ކުޅުންތެރިން ގައުމީ ޓީމަށް ރިލީސްނުކުރެ އެވެ. އެހެންވެ، ބްރެޒިލް ޓީމުގައި އާންމުކޮށް ހިމެނޭ ނުވަ ވަރަކަށް ކުޅުންތެރިން މި ވަގުތު ތިބީ އިންގްލެންޑްގަ އެވެ.\nއާޖެންޓީނާ އިން ބްރެޒިލާ ދެކޮޅަށް ކުޅޭ މެޗަށް މީގެ ދެ ދުވަހެއް ކުރިން ބްރެޒިލަށް އައިސް ހޮޓަލްގައި ތިބިއިރު، ވަނީ ސިއްހީ ޕްރޮޓޮކޯލާ އެއްގޮތަށް އަމަލުކޮށްފަ އެވެ.


Aa Gaanoonu Ge Amaazakee Dhuniyey Ge Fenvarah Dhivehi Tour Agency Viyafaari Gendhiun: Raees Nasheed - Vaguthu\nޓުއާ އެޖެންސީ ގާނޫނު އެކުލަވާލަން ބާއްވާ މަސައްކަތު ބައްދަލުވުމުގައި ރައީސް މުހައްމަދު ނަޝީދު ވާހަކަފުޅު ދައްކަވަނި - ފޮޓޯ: މަޖިލިސް\nޓުއާ އޮޕަރޭޓަރުންނާއި ޓުއާ އެޖެންސީތަކުގެ ޚާއްސަ ގާނޫނު އެކުލަވާލުމަށް އެ ވިޔަފާރިތަކުގައި ހަރަކާތްތެރިވާ ބައެއް ފަރާތްތަކާ އެކީ މިއަދު ރައްޔިތުންގެ މަޖިލީހުގައި ފެށި މަސައްކަތު ބައްދަލުވުންތަކާއި އެ ގާނޫނުގެ އަމާޒަކަށް ވާނީ ދުނިޔޭގެ ފެންވަރަށް މި ވިޔަފާރި ގެންދިއުން ކަމަށް ރައްޔިތުންގެ މަޖިލީހުގެ ރައީސް، ކުރީގެ ރައީސް މުހައްމަދު ނަޝީދު ވިދާޅުވެއްޖެއެވެ.\nމިއީ ގާނޫނެއް އެކުލަވާލުމުގެ މަސައްކަތެއް ކުރުމަށް ރައްޔިތުންގެ މަޖިލީހާއި ބަންޑާރަ ނައިބުގެ އޮފީހާއި ކަމާ ބެހޭ ވުޒާރާއާއި ގުޅިގެން މިފަދަ މަސައްކަތު ބައްދަލުވުންތަކެއް ކުރިއަށް ގެންދާ ފުރަތަމަ ފަހަރެވެ. މި ބައްދަލުވުންތައް ކުރިއަށް ދާނީ މަޖިލީހުގެ އިގްތިސާދީ ކޮމިޓީއާއި ބަންޑާރަ ނައިބުގެ އޮފީހާއި ޓޫރިޒަމް މިނިސްޓްރީ ގުޅިގެނެވެ. މި ބައްދަލުވުމަކީ ރައީސް ނަޝީދުގެ އިސްނެންގެވުމަށް ފެށްޓެވި މަސައްކަތެކެވެ.\nމި މަސައްކަތު ބައްދަލުވުން ފެށުމުގެ ގޮތުން މަޖިލީހުގެ އިދާރާގައި މިއަދު ބޭއްވި ރަސްމިއްޔާތުގައި ވާހަކަފުޅު ދައްކަވަމުން ރައީސް ނަޝީދު ވިދާޅުވީ ރާއްޖެއަކީ ދުނިޔޭގެ އެންމެ އަގުބޮޑު އަދި އެންމެ މަގްބޫލް އެއް މަންޒިލަށް ވާއިރު، މިތަނަށް ފަތުރުވެރިން ގެންނަ އެޖެންސީތަކަކީ ދިވެހި އެޖެންސީތަކަށް ނުވާން ޖެހޭ ސަބަބެއް ފެނިވަޑައިނުގަންނަވާ ކަމަށެވެ.\nޓުއާ އެޖެންސީގެ ޚާއްސަ ގާނޫނު އެކުލަވާލަން ބާއްވާ މަސައްކަތު ބައްދަލުވުމުގެ ތެރެއިން - ފޮޓޯ: މަޖިލިސް\n"މި މަޖިލީހުގެ ބޭނުމަކީ ފަތުވެރިކަމުގެ ސިނާއަތުގައި ހަރަކާތްތެރިވާ ހުރިހާ ފަރާތްތައް ގުޅިގެން މަސައްކަތް ކުރާނެ ގޮތެއް ހޯދައިދިނުން. މި ބައްދަލުވުމަކީ އަޅުގަނޑުމެން އެންމެން އުއްމީދު ކުރާ ގޮތުގައި ޓުއާ އެޖެންސީތަކާއި ޓުއާ އޮޕަރޭޓުންގެ ވިޔަފާރި ދުނިޔޭގެ ފެންވަރަށް ގެންދިއުމަށް ކުރާ މަސައްކަތެއް،" ރައީސް ނަޝީދު ވިދާޅުވިއެވެ.\nމިއަދު މި ކުރާ މަސައްކަތުގެ ތެރޭގައި ޓުއާ އޮޕަރޭޓަރުންނާއި ޓުއާ އެޖެންސީތަކުގެ ޝަކުވާ އަޑުއިވިގެން ދާނެ ކަމަށާއި އެހެންވިޔަސް އެ ޝަކުވާތައް ހަމައެކަނި އިވިގެން ނިންމައިލެވެން ނެތް ކަމަށް ރައީސް ނަޝީދު ވިދާޅުވިއެވެ. އެ ކަންކަމަށް ހައްލެއް ގެނައުމަށް ގާނޫނުގެ ތެރެއިން ކުރެވެން ހުރި ކަންކަން ކަނޑައަޅަން ޖެހޭ ކަމަށް ވެސް ރައީސް ނަޝީދު ވިދާޅުވިއެވެ.\nފެބުރުއަރީ 25, 2021 14:42\nބުއްޅަބޭ ގާތްވެއްޖެތަ............ ޓުއާ އޮޕަރޭޓަރުންގެ ދުވަސް ތި ދިޔައީ!\nފެބުރުއަރީ 25, 2021 14:49\nހުރިހާއެއްޗެއް މިހަދަނި އެމެރިކާ އިގިރެސިވިލާތު ސްޓޭންޑަޑަށް. ދުނިޔޭގެ ފެންވަރަށް ތިޔަހަދާ ގާނޫނުތަކާއި ދުނިޔޭގެ އެންމެ ކުރިއަރަފަި ހުރިގައުމުތަކުގާ ހުންނަ އެޑްމިން ދިވެހިގައުމުގާ ހެދުމުގެ ސަބަބުން ދުނިޔޭގެ ބޮޑެތި ކުރިއަރާފަ ތިބި ގައުމު ތަކުގެ ފެންވަރަށް ދުވަހަކުވެސް ދިވެހިރާއްޖެ ވާސިލެއްނުވާނެ. އެ ގައުމު ތައް އެ ހިސާބަށް ދަތުރުކުރިކީ އެފަދަ ގަނޫނުތަކާ އެފަދަ އެޑްމިން ހަދައިގެނެއްނޫން. އެންމެ އުހަށް އެރުމުންއެހެން މީހުން އުހަށް އެރިޔަ ނުދިނުމަށް މަސައްކަތް ކުރެވެމުންދަނީ.ކުދިގައުމުތަކަށް ލިބެ ކުޑައާމްދަނި ބަހަ ހުސްކޮށް ތަރައްގީ ވިޔަ ނުދޭނެ މަސައްކަތް ކުރެވެމުން މިދަނީ.\nފެބުރުއަރީ 25, 2021 15:08\nތީނަގެއިސް ނެއްގެއުމެއްނަމަ ތީގަ ޔަގީނުން ވެސް އޮއްނަނޭ އަޑިނެގޭ ކަންތައްގަނޑެއް\nފެބުރުއަރީ 25, 2021 15:11\nދިވެހިރާއްޖޭގެ ޤާނޫނު އެބޮތްބާ؟ އަދުލު އިންސާފަ ނެތްތަނެއްގައި ޤާނޫނެއް އޮންނާނެބާ؟\nފެބުރުއަރީ 25, 2021 18:40\nކަލޭ ހެދި މުޒާހަރާ ގާނޫނާ ހެދި މިއުޅެނީ ބޮލާ ނުހޮރުއްޕާންވެގެން. ތިހަދާ ގާނޫނަކުން ތިތަންތަން ބަންދުކޮށްފައި ޖީބުތައް ހުސްވެ ހަސްފަސްނެތިގެން ދާނީ.\nފެބުރުއަރީ 25, 2021 19:24\nބަލަ ނަޝީދުނޫންތަ ޓޫރިޒަމް ބޮއިކޮޓް ކުރަންވެސް ކުރިން ގޮވަމުން ދިޔައީ.\nދެން ކޮން އޮމާނެއް ކުރާކަށްތަ؟ ލަދުހަޔާތުގެކަންފުޅެއްވެސް ނެތޭ. ޢިސްތިއުފާދީ.


ދެފުރޮޅުލީ އުޅަނދަށް ހާއްސަ ޕާކިންގް ޒޯނެއް ހުޅުވައިފި | Jazeera\tދެފުރޮޅުލީ އުޅަނދަށް ހާއްސަ ޕާކިންގް ޒޯނެއް ހުޅުވައިފި - Jazeera\nދެފުރޮޅުލީ އުޅަނދަށް ހާއްސަ ޕާކިންގް ޒޯނެއް ހުޅުވައިފި\nއީމާ މުހައްމަދު ވަހީދު April 25, 2019 76 views0\nމާލޭގައި ދެފުރޮޅުލީ އުޅަނދަށް ހާއްސަ ކޮށްގެން އިތުރު ސަރަހައްދެއްގައިވެސް ޕާކިން ޒޯނެއް ހުޅުވައިފިއެވެ.\nދެފުރޮޅުލީ އުޅަނދަށް ހާއްސަކޮށްގެން ޕާކިންގް ޒޯނެއް ހަދާފައިވަނީ، ހެންވޭރު ސަހަރާގެ ހުޅަނގުން ކަލާފާނު ހިނގުމުގައެވެ. ޓްރެފިކު ފުލުހުން މީސްމީޑިއާގައި މިއަަދު ބުނެފައިވަނީ އެ ސަރަހައްދުގައި ހެދި ޕާކިންގް ޒޯނު މިހާރު ދެޕުރޮޅުލީ އުޅަނދު ތަކަށް ޕާކު ކުރެވޭ ގޮތަަށް އާއްމުންނަށް ހުޅުވާލާފައި ވާ ކަމަށެވެ.\nޕާކް ކުރުމުގެ މައްސަލައަކީ މާލޭގައި ވަރަށް ބޮޑުވެފައިވާ މައްސަލައެކެވެ. އަދި މިހާތަނަށް އެމައްސަލައަށް އެދެވިގެންވާ ހައްލެއް ލިބިފައިނުވާ ކަމަށް ވެސް ގިނަ އާއްމުން ދަނީ ބުނަމުންނެވެ. ޕާކް ކުރާނެ ތަނެއް ނެތުމަކީ ގިނަ ބަޔަކު ކުރާ ޝަކުވާ އެކެވެ.\nޕާކް ކުރުމުގެ އެ މައްސަލައަށް ހައްލު ހޯދައިދިނުމުގެ ގޮތުން ސަރުކާރުން ދަނީ، ވެރިރަށް މާލޭގެ އެކި ސަރަހައްދުތަކުގައި ޕާކިންގް ޒޯނުތައް ހަދަމުންނެވެ. އެގޮތުން މިއަހަރު ތެރޭ ވެސް ވަނީ މާލޭގެ އެކި ސަރަހައްދުގައި ދެފުރޮޅުލީ އަދި ހަތަރު ފުރޮޅުލީ އުޅަނދުތަކަށް ޕާކް ކުރެވޭނެ ހެން ތަންނަން ހަދާފައި ހުޅުވާފައެވެ.


BML ge Aharee Dhuvahaai Gulhuvaigen BML Startup Grand Ifthithaahu koffi - AO News\nބޭންކް އޮފް މޯލްޑިވްސް (ބީއެމްއެލް) ގެ އަހަރީ ދުވަހާއި ގުޅުވައިގެން ބީއެމްއެލް ސްޓާޓަޕް ގްރާންޓް އިފްތިހާހުކޮށްފިއެވެ.\nމިއީ އެ ބޭންކުގެ 40 ވަނަ އަހަރީ ދުވަހާ ހަމަޔަށް ހިންގުމަށް ހަމަޖެހިފައިވާ މުޖުތަމައަށް ފައިދާހުރި މުހިންމު 12 ހަރަކާތުގެ ތެރެއިން ހިންގުމަށް ނިންމާފައިވާ އެއް ހަރަކާތެވެ. އަހަރީ ދުވަސް ފާހަގަކުރުމަށް ނިންމާފައިވަނީ ނޮވެންބަރު މަހުއެވެ.\nބީއެމްއެލް ސްޓާޓަޕް ގްރާންޓަކީ އުފެދެމުން އަންނަ ވިޔަފާރިވެރިންނަށް ރާއްޖޭގައި އަލަށް ވިޔަފާރި އެއް ފެށުމަށް ނުވަތަ ހިންގަމުންދާ ވިޔަފާރިއެއް ކުރިއެރުވުމަށް އަމާޒުކޮށް ދެވޭ ހިލޭ އެހީ އެކެވެ. ހުށަހެޅޭ ވިޔަފާރި ޕްލޭންތަކުގެ ތެރެއިން ހޮވާލެވޭ ހަތަރު ވިޔަފާރިއަކަށް 50،000 ރުފިޔާ ދިނުމަށް ވަނީ ހަމަޖެހިފައެވެ. ކާމިޔާބު ކަމާއެކު އެފަރާތެއްގެ ޕްލޭން އާ އެއްގޮތަށް ވިޔަފާރި ހިންގުމަށް ބޭނުންވާ ފައިނޭންޝަލް ކޮންސަލްޓީވެސް ބޭންކުން ފޯރުކޮށްދޭނެެއެވެ.\nމިކަމާ ގުޅޭ ގޮތުން ބީއެމްއެލްގެ ސީއީއޯ އަދި މެނޭޖިންގ ޑައިރެކްޓަރ ޓިމް ސޯޔަރ ވިދާޅުވީ ” ސްޓާޓަޕް ގްރާންޓަކީ ބޭންކުން ވިޔަފާރިތަކަށް އެހީ ފޯރުކޮށްދިނުމަށާއި ރާއްޖޭގެ ސްޓާޓަޕް ވިޔަފާރިތަކާއި އޮތް ގުޅުން އިތުރަށް ހަރުދަނާ ކުރުމަށް ކުރެވޭ މަސައްކަތެއް. މި ޕްރޮގްރާމުގެ ޒަރިއްޔާއިން ސްޓާޓަޕް ކޮމިއުނިޓީ މެދުވެރިކޮށް ވަޒީފާ އުފައްދާ، އިތުރު ފުރުސަތުތައް ލިބުމަށް މަގުފަހިވެ މުޖުތަމައަށާއި އިގްތިސާދީ ވެއްޓައް ހެޔޮ ބަދަލެއް ގެނެސްދޭނެ. ހޮވޭ ވިޔަފާރިތަކަށް އެފަރާތްތަކުގެ ތަސައްވުރު ހަގީގަތަކަށް ހެދުމަށް ފައިނޭންޝަލް އެޑްވައިޒްވެސް ބޭންކުން ފޯރުކޮށްދޭނެ. އަޅުގަނޑުމެންގެ އުންމީދަކީ ވީހާވެސް ގިނަ އަމިއްލަ ފަރުދުންނާއި ވިޔަފާރިތަކުން މި ފުރުސަތުގެ ބޭނުންހިފައި ރާއްޖޭގެ ސްޓާޓަޕް ކަލްޗަރ އަށް އެހީވެދިނުން.”\nސްޓާޓަޕް ގްރާންޓަށް އެޕްލިކޭޝަން ފޮނުމުގެ ސުންގަޑިއަކީ 16 މާރިޗް 2022 ދުވަހުގެ ރޭ 12:00 ގެ ކުރިންނެވެ. އެޕްލިކޭޝަން، އަދި ޝަރުތުތަކާއި ޕްރޮސެސް އާ ބޭހޭ އިތުރު މައުލޫމާތު ބޭންކުގެ ވެބްސައިޓް www.bankofmaldives.com.mv/startup-grant އިން ލިބޭނެއެވެ.\nބޭންކުން ވަނީ 40 ވަނަ އަހަރީ ދުވަހާ ހަމަޔަށް ކޮންމެ މަހަކު ހިންގުމަށް ހަމަޖެހިފައިވާ ހަރަކާތްތަކުގެ ތެރެއިން ފުރަތަމަ ދެ ހަރަކާތެއްގެ ގޮތުގައި “ބީއެމްއެލް ސްކޮލާޝިޕް ފަންޑު’ އަދި ގައުމީ ކުތުބުހާނާ އިތުރަށް ތަރައްގީކޮށް ޒަމާނީ ބަދަލުތަކެއް ގެނައުމަށް އެހީވުމަށް ނިންމާފައެވެ.


20ވަނަ ރެކްރޫޓް ބެޗުން ފާސްވި އޮފިސަރުން ދަސްވެނިވުމުގެ ރަސްމިއްޔާތު ބާއްވައިފި\nއިންސްޓިޓިއުޓް ފޯރ ކަރެކްޝަނަލް ސްޓަޑީޒް (އައިކޯސްޓް) އިން ކުރިއަށް ގެންދިޔަ “ކަސްޓޯޑިއަލް މެނޭޖްމަންޓް އެންޑް ސެކިއުރިޓީ ޕްރޮގްރާމް″ ގެ 02 ވަނަ ބެޗުން ފާސްވި އޮފިސަރުން ދަސްވެނިވުމުގެ ރަސްމިއްޔާތު މާފުށި ޖަލުގައި ރޭ ބާއްވައިފިއެވެ.\nމި ރަސްމިއްޔާތު ޝަރަފުވެރިކޮށްދެއްވީ މިނިސްޓަރ އޮފް ހޯމް އެފެއަރޒް އޮނަރަބަލް އަޒްލީން އަޙްމަދުއެވެ.\nމި ރަސްމިއްޔާތުގައި ކޮމިޝަނަރ އޮފް ޕްރިޒަންސް އަޙްމަދު ޝިހާން އާއި ޑެޕިއުޓީ ކޮމިޝަނަރ އޮފް ޕްރިޒަންސް ޙަސަން ޒިލާލް އާއި އައިކޯސްޓްގެ އެގްޒެކެޓިވް ޑައިރެކްޓަރ އެސްޕީއޯ އަޙްމަދު ޝާހިދުގެ އިތުރުން ޖަލުތަކުގެ ޑައިރެކްޓަރ އޮފް ޕްރިޒަން އާއި މޯލްޑިވްސް ކަރެކްޝަނަލް ސަރވިސްގެ ކޮމިޝަންޑް ރޭންކުތަކުގެ އޮފިސަރުންނާއި ގިނައަދަދެއްގެ ޕްރިޒަން އޮފިސަރުން ބައިވެރިވެލެއްވިއެވެ.\nމި ކޯހުން ފާސްވި އޮފިސަރުންނަށް ސެޓްފިކެޓް ހަވާލުކޮށްދެއްވާފައިވަނީ ޝަރަފުވެރި މެހެމާންގެ އިތުރުން ކޮމިޝަނަރ އޮފް ޕްރިޒަންސް އަޙްމަދު ޝިހާން އާއި ޑެޕިއުޓީ ކޮމިޝަނަރ އޮފް ޕްރިޒަންސް ޙަސަން ޒިލާލްއެވެ.\n“ކަސްޓޯޑިއަލް މެނޭޖްމަންޓް އެންޑް ސެކިއުރިޓީ ޕްރޮގްރާމް 02” ގައި ބައިވެރިވި 29 އޮފިސަރުން ވަނީ ކޯސް ފުރިހަމަކޮށް، ސެޓްފިކެޓް ޙާޞިލްކޮށްފައެވެ.\n“ކަސްޓޯޑިއަލް މެނޭޖްމަންޓް އެންޑް ސެކިއުރިޓީ ޕްރޮގްރާމް 02″ ގެ ހުރިހާ ގޮތަކުން އެންމެ ރަނގަޅު އޮފިސަރަކަށް ހޮވިފައިވަނީ ޕްރިޒަން ޕްރައިވެޓް ޢަބްދުﷲ ނަޒީފްއެވެ.\nމިކޯހަކީ މޯލްޑިވްސް ކަރެކްޝަނަލް ސަރވިސްގެ ޚިދުމަތާއި އަލަށް ގުޅޭ ކޮންމެ ޕްރިޒަން އޮފިސަރަކު ފުރިހަމަކުރަންޖެހޭ ކޯހެކެވެ. ހަތަރު މަސްދުވަހުގެ މުއްދަތަށް ކުރިއަށްގެންދިޔަ މިކޯސް ކުރިއަށް ގެންގޮސްފައިވަނީ4ސެމިސްޓަރ އަކަށް ބަހާލައިގެންނެވެ. އެގޮތުން ސެމިސްޓަރ އެކެއް ހާއްސަކޮށްފައިވަނީ ފިޒިކަލް އަދި ޕްރެކްޓިކަލް ކްލާސްތަކަށެވެ. ދެވަނަ ސެމިސްޓަރ ހާއްސަ ކޮށްފައިވަނީ ގާނޫނާއި ގަވާއިދު ތަކާއި ލޯކަލް އޯޑަރތަކާއި މެނުއަލް ތައް އުނގަންނައިދިނުމުގެ މައްޗަށެވެ. ތިންވަނަ ސެމިސްޓަރ ހާއްސަކޮށްފައިވަނީ ފުރަތަމަ އަދި ދެވަނަ ސެމިސްޓަރގައި އުނގަންނައިދީފައިވާ ކަންކަން ތަޖުރިބާ ކުރުމުގެގޮތުން ސިނާރިއޯތަކާއި ވާރކްޕްލޭސް އޮބްޒަވޭޝަން ކްލާސްތައް ކުރިއަށް ގެންދިއުމަށެވެ. އަދި ހަތަރުވަނަ ސެމިސްޓާ ހާއްސަ ކޮށްފައިވަނީ އަމަލީގޮތުން ޖަލުތަކުގައި މަސައްކަތް ކުރުވުމަށެވެ.


SunOnline: Sarkozy ge machah corruption ge dhauvaa saabithuve, jalah laan hukumkoffi\nސަރުކޯޒީގެ މައްޗަށް ކޮރަޕްޝަނުގެ ދައުވާ ސާބިތުވެ، ޖަލަށް ލާން ހުކުމްކޮށްފި\nރުގިއްޔާ މުހައްމަދު މޫސާ 02 Mar 2021, 10:53\nފްރާންސުގެ ކުރީގެ ރައީސް ނިކޮލަސް ސަރުކޯޒީގެ މައްޗަށް ވަނީ ކޮރަޕްޝަނުގެ ދައުވާ ސާބިތުވެފަ -- ފޮޓޯ: ރޮއިޓާސް\nޕެރިސް (މާޗް 2): ފްރާންސުގެ ކުރީގެ ރައީސް ނިކޮލަސް ސަރުކޯޒީގެ މައްޗަށް ކޮރަޕްޝަނުގެ ދައުވާ ސާބިތުވެ، އެއް އަހަރަށް ޖަލަށް ލާން ހުކުމްކޮށްފި އެވެ.\nފްރާންސުގައި 2007އިން 2012އަށް ރައީސްކަން ކުރެއްވި ސަރުކޯޒީގެ މައްޗަށް ސާބިތުވީ 2014 ވަނަ އަހަރު ފަނޑިޔާރަކަށް ރިޝްވަތު ދެއްވަން އުޅުއްވި ކަމުގެ ދައުވާ އެވެ. އެއީ އޭނާއާ ގުޅުން ހުރި އެހެން ތަހުގީގަކާ ބެހޭ މައުލޫމާތު ހިއްސާކޮށްފި ނަމަ އެ ފަނޑިޔާރަށް މޮނަކޯއިން ވަޒީފާއެއް ދެއްވާނެ ކަމަށް ވިދާޅުވެ އެވެ.\nއެ މައްސަލަ ބެލި ޕެރިސްގެ ކޯޓުގައި އިއްޔެ ސަރުކޯޒީގެ މައްޗަށް ވަނީ މަގާމުގެ ނުފޫޒު ނަހަމަ ގޮތުގައި ބޭނުން ކުރުމާއި ސިއްރު ހިފެހެއްޓުމާ ހިލާފަށް އަމަލު ކުރެއްވި ކަމުގެ ދައުވާ ސާބިތުވެފަ އެވެ. އަދި އޭނާގެ މައްޗަށް ތިން އަހަރުގެ ޖަލު ހުކުމެއް ކުރި ނަމަވެސް އޭގެ ތެރެއިން ދެ އަހަރުގެ ހުކުމް ވަނީ ސަސްޕެންޑުކޮށްފަ އެވެ.\nއެއީ ފަހުގެ ތާރީހުގައި ފްރާންސުގެ ރައީސްކަން ކުރެއްވި ބޭފުޅެއްގެ މައްޗަށް ކޮރަޕްޝަންގެ ދައުވާ ސާބިތުވި ދެ ވަނަ ފަހަރެވެ. މީގެ ކުރިން ކޮރަޕްޝަނުގެ ދައުވާ ސާބިތުވީ ފްރާންސުގެ ކުރީގެ ރައީސް ޖަކް ޝިރާކްގެ މައްޗަށް 2011އިގަ އެވެ. އެއީ އޭނާ ޕެރިސްގެ މޭޔަރުގެ ގޮތުގައި ހުންނެވި އިރު އޭނާގެ ޕާޓީގެ އެކްޓިވިސްޓުންތަކަކަށް ޕެރިސް ސިޓީ ހޯލްއިން ފޭކު ވަޒީފާތަކެއް ދެއްވާ، ދައުލަތުގެ ފައިސާއިން މުސާރަ ދެއްވި މައްސަލައެއްގަ އެވެ. އޭގެ ސަބަބުން އޭނާގެ މައްޗަށް ދެ އަހަރުގެ ޖަލު ހުކުމެއް ކުރި ނަމަވެސް ކޯޓުން އެ ހުކުމް ސަސްޕެންޑު ކުރި އެވެ.\nސަރުކޯޒީގެ ވަކީލުން ވިދާޅުވި ގޮތުގައި އޭނާގެ މައްޗަށް ކުރި ހުކުމް އިސްތިއުނާފަށް ހުށަހަޅާނެ އެވެ. އަދި އޭނާ ހުކުމް ތަންފީޒު ކުރައްވަން ޖެހިވަޑައިގަތް ނަމަވެސް ޖަލަށް ވަޑައިގަންނަވާކަށް ނުޖެހޭނެ ކަމަށް ރިޕޯޓުތަކުގައިވެ އެވެ. އޭގެ ބަދަލުގައި ސަރުކޯޒީ ހުކުމް ތަންފީޒު ކުރައްވާނެ ކަމަށް ބެލެވެނީ ގޭ ބަންދުގައި ހުންނަވައިގެންނެވެ.\nސަރުކޯޒީ ވަނީ އޭނާގެ މައްޗަށް ކޮށްފައިވާ ދައުވާތައް ދޮގު ކުރައްވާފަ އެވެ. އެ މައްސަލައިގެ އިތުރުން އޭނާއާ ގުޅުން ހުރި އިތުރު ކޮރަޕްޝަނުގެ މައްސަލަތަކެއްވެސް ފްރާންސުގައި ކުރިއަށްދެ އެވެ.\nއޭގެ ތެރޭގައި 2012 ވަނަ އަހަރު ސަރުކޯޒީއަށް ނާކާމިޔާބުވި ރިޔާސީ ކެމްޕޭނަށް މާގިނައިން ހަރަދު ކުރެއްވި މައްސަލައަކާއި 2007 ވަނަ އަހަރު އޭނާގެ ރިޔާސީ ކެމްޕޭނުގައި، ލީބިޔާގެ ކުރީގެ ލީޑަރު މުއައްމަރުލް ގައްޒާފީ ދެއްވި ފައިސާތަކެއް ހަރަދު ކުރެއްވި މައްސަލައެއް ހިމެނެ އެވެ.


Ambassador Brand ge Gold Whipping and Cooking ge Ufehdhunthah Beynun Nukurumah Angaifi އެމްބެސެޑަރު ބްރޭންޑްގެ ގޯލްޑްވިޕިން އެންޑް ކުކިންގެ އުފެއްދުންތައް ބޭނުުން ނުކުރުމަށް އަންގައިފި – Huvadhoo News Ambassador Brand ge Gold Whipping and Cooking ge Ufehdhunthah Beynun Nukurumah Angaifi Huvadhoo News\nއެމްބެސެޑަރު ބްރޭންޑްގެ ގޯލްޑްވިޕިން އެންޑް ކުކިންގެ އުފެއްދުންތައް ބޭނުުން ނުކުރުމަށް އަންގައިފި\nއެމްބެސެޑަރު ބްރޭންޑްގެ ގޯލްޑްވިޕިން އެންޑް ކުކިންގެ އުފެއްދުންތައް ބޭނުންނުކުރުމަށް މޯލްޑިވްސް ފުޑް އެންޑް ޑްރަގް އޮތޯރިޓީ (އެމްއެފްޑީއޭ) އިން އަންގައިފިއެވެ.\nއެމްއެފްޑީއޭއިން ނެރުނު ބަޔާނެއްގައި ބުނެފައިވަނީ މިބްރޭންޑްގެ ވެޖެޓަބަލް ކްރީމްއަކީ އެ ބްރޭންޑްގެ ގޯލްޑް ވިޕިން އެންޑް ކުކިންގް ކްރީމްގެ ނަންބަރު L21090 ލޮޓުގެ އުފެއްދުމެއް ކަމަށާއި އޭގައި “އެތިލީން އޮކްސައިޑް” ހިމެނޭކަމަށެވެ. އަދި އެ އޮތޯރިޓީން ވަކި ގޮތެއް އަންގަންދެން އެމްބެސެޑަރު ބްރޭންޑްގެ ވެޖިޓަބަލް ކްރީމް އެތެރެ ނުކުރުމަށާއި، ނުވިއްކުމަށާއި ބޭނުން ނުކުރުމަށް މީގެ ކުރިންވެސް އެމްއެފްޑީއޭ ވަނީ އިލްތިމާސް ކޮށްފައެވެ.\nއެތިލީން އޮކްސައިޑްގެ ސަބަބުން ހަށިގަނޑުގެ ދިފާއީ ބާރުދެރަކޮށްލާ ކެންސަރުޖެހުމަށް މަގުފަހިވުމުގެ އިތުރުން ކާއެއްޗެހި ގިނަދުވަހު ހަލާކުނުވެ ބެހެއްޓުމަށް ބޭނުންކުރާ ބާވަތެކެވެ. މިއީ ގަސްތަކުގައި އަޅާ ފަނިފަކްސަ ކަހަލަ ސޫފިތަކުން ސަލާމަތްވުމަށް ގަސްތަކަށް ޖަހަން ބޭނުންކުރާ ގޭހެކެވެ.\nމިހާރަކަށް އައިސް ރާއްޖެ އެތެރެ ކުރާ ގިނަ އުފެއްދުންތަކުގައި ހަށިގަނޑަށް ގެއްލުން ލިބޭ މާއްދާތައް ހިމެނިފައިވާތީ އެމްއެފްޑީއޭއިން ދަނީ ރާއްޖެ އެތެރެކުރާ ގިނަ ބާވަތްތަކުގެ ތަހުލީލުކުރަމުންނެވެ.


Guardiola ge thaureefu Haaland ah, adhives bunanee haradhu kureven neiyy kamah - One Online\nމެންޗެސްޓާ ސިޓީގެ ކޯޗް ޕެޕް ގާޑިއޯލާ --- ފޮޓޯ/ ގެޓީ\nގާޑިއޯލާގެ ތައުރީފު ހާލަންޑަށް، އަދިވެސް ބުނަނީ ހަރަދު ކުރެވެން ނެތް ކަމަށް\nބްރޫޝިއާ ޑޯޓްމަންޑްގެ ނޯވޭ ފޯވަޑް، އާލިން ބްރައުޓް ހާލަންޑަކީ ތަފާތު މޮޅު ކުޅުންތެރިއެއް ނަމަވެސް މިފަހަރުގެ ޓްރާންސްފާ ސީޒަންގައި އޭނާ ގެންދަން މަސައްކަތް ކުރުމަކީ ދުރު ކަމެއް ކަމަށް މެންޗެސްޓާ ސިޓީގެ ކޯޗު ޕެޕް ގާޑިއޯލާ ބުނެފިއެވެ.\nސިޓީން ޗެމްޕިއަންސް ލީގުގެ ކުއާޓާ ފައިނަލްގައި މިރޭ ބްރޫޝިއާ ޑޯޓްމަންޑާ ދެކޮޅަށް ކުޅޭ މެޗުގެ ކުރިން ވާހަކަ ދައްކަމުން ކޯޗު ގާޑިއޯލާ ބުނެފައި ވަނީ ހާލަންޑަކީ މިވަގުތު ދުނިޔޭގައި ހުރި އެންމެ ވަރުގަދަ އެއް ފޯވަޑް ނަމަވެސް، ސިޓީން އެންމެ ގިނައިންވެސް މި ޓްރާންސްފާ ސީޒަންގައި ހަރަދުކުރާނީ 100 މިލިއަން ޕައުންޑް ކަމަށެވެ. އަދި އެއް ކުޅުންތެރިއަކަށްވެސް އެންމެ ބޮޑަށް ކުރެވެން އޮތް ހަރަދަކީ އެއީ ކަމަށްވެސް ގާޑިއޯލާ ބުނެފައިވެއެވެ.\n" އެންމެފަހުން ކްލަބުން ނިންމާފައިވާ ގޮތުގައި އެއް ކުޅުންތެރިޔަކަށް 100 މިލިއަނަށްވުރެ ގިނައިން ހަރަދު ނުކުރަން. ފުޓުބޯޅައަކީ ޓީމް ގޭމެއް. އެންމެ ކުޅުންތެރިއަކަށް ފުޓުބޯޅައެއް ނުކުޅެވޭނެ،" ހާލަންޑް ނުގެންދާނެ ކަމަށް އިޝާރާތްކޮށް ގާޑިއޯލާ ބުނެފައިވެއެވެ.\nދުނިޔޭގެ އެތައް ކްލަބަކުން ހާލަންޑް ހޯދުމަށް މަސައްކަތް ކުރަމުންދާއިރު، އޭނާ ވަނީ މިދިޔަ ހަފްތާ އެޖެންޓާއެކު ޔޫރަޕްގެ ބޮޑެތި ކްލަބުތަކާ ބައްދަލު ކޮށްފައެވެ. އުމުރުން 20 އަހަރުގެ ހާލަންޑް ވަނީ މިހާތަނަށް ސީޒަންގައި 39 ގޯލް ޖަހާފައެވެ. އޭގޭ ތެރޭގައި ޗެމްޕިއަންސް ލީގުގައި ޖަހާފައިވާ 10 ގޯލް ހިމެނެއެވެ.\nސިޓީއަށް އެންމެ ގިނަ ގޯލް ޖަހައިދީފައިވާ އުމުރުން 32 އަހަރުގެ ލެޖެންޑަރީ ފޯވަޑް، ސާޖިއޯ އަގުއޭރޯ މި ސީޒަނަށްފަހު ކްލަބު ދޫކޮށްލަން ނިންމާފައިވާއިރު، އޭނާ ނެތްތައް ފޫބައްދަން އިތުރު ފޯވަޑެއް ގެންދާނެ ކަމަށް ބެލެވެއެވެ. އެހެން ނަމަވެސް ގާޑިއޯލާ ކުރިންވެސް ބުނަމުން އަންނަނީ އިތުރު ފޯވަޑެއް ގެންދަން ސިޓީގައި ބަޖެޓް ނެތް ކަމަށެވެ. ގާޑިއޯލާ ބުނެފައި ވަނީ މިއަދުގެ މާކެޓްގައި ކުޅުންތެރިންގެ އަގު ހުރީ އެކަށީގެންވާ ވަރަށްވުރެ މަތީގައި ކަމަށެވެ.\nގުޅޭ ޓެގު މެންޗެސްޓާ ސިޓީ ބޮރޫޝިއާ ޑޯޓްމަންޑް


Fun Kan'du | Vaahaka\nރައި September 6, 2020\t53 Comments\nViews: 2199\t66\nވަރަށް ހިތްވަރު ކޮއްފައި ކައިރާ ކޮނޑުގައި ދަބަސް އަޅުވަމުން ގެއިން ނުކުތެވެ. ޓެކްސީ އެތް މަޑުކުރުވައިގެން އަރާ މަގުކޮޅަށް އޮބާލަންދެކާ ފަރީޝާ އޭނާގެ ދަރިފުޅަށް ބަލަހައްޓައިގެން ގޭ ދޮރުމަތީގައި އިނެވެ. ހިތަށް ވަނީ ކޮންމެވެސް ވަރަކަށް ނުތަނަވަސްވެރިކަމެއްގެ އަސަރެއް ކޮއްފައެވެ. ނަމަވެސް ކައިރާ ކޮލެޖަށް އެދިޔައީ އަމިއްލަ ނަފްސަށް އޮތް ޔަގީންކަމެއްގެ ސަބަބުންކަން ފަރީޝާއަށް ގަބޫލުކުރެވެއެވެ. ހިތްހަމަ ޖައްސާލަމުން ގެޔަށް ވަދެ ބަދިގެއިން ހަނޑޫ ދޮލަނގަކަށް ހަނޑޫ އަޅައިގެން އައިސް ޖޯލި ފަތީގައި ހުރި ޖޯއްޔެގައި ހަމަޖެހިލަމުން ހަނޑޫ ހޮވަން ފެށިއެވެ. ހަގީގަތުގައިވެސް މިއަދު ފަރީޝާއަށް ވަނީ ބުނެދޭން ނޭގޭފަދަ އުފާވެރި އިހުސާސުތަކެވެ. އޭނާ މިއޮތްހައި ދުވަހު ކުރި އުއްމީދުތަކާ ދުއް ހުވަފެންތަކުގައި ކުލަ ޖެހޭހެން ހީވާތީއެވެ.\nކޮލެޖައް ވަދެގެން ދިޔައިރު ހުރިހާ ލޯތައް އަމާޒުވެފައިވަނީ ކައިރާއަށެވެ. ބައެއްފަހަރު ކައިރާއާ ދިމާލަށް ހީގަނެއެވެ. ކައިރާއަށް މަލާމާތްކޮއް އިގިލިދިއްކޮއް ހަދައެވެ. އިސާހިތަކު ހިތުގެ ތެރޭގައި އޮތް ޔަގީންކަން މޮޅިކަމަކައް ބަދަލުވާންފެށިއެވެ. ހިތުގެ ތެޅުން ބާރުވަމުންދިޔަ ވަަރަކަށް ހުނުމުގެ އަޑުދިޔައީ ގަދަވަމުންނެވެ. މލާމާތުގެ އެކި ބަސްތައް ދިޔެއީ ކައިރާއާ ދިމާލައް އުކެމުންނެވެ. ހޫނު ކަރުނަތައް ލޮލަށް ޖަމާވެ މީހާގެ އަރު ބެދި ނޭވާކުރުވެ ހާސްވާހެން ހީވުމުން އަަވަސް ފިޔަވަޅު އަޅަމުން ގޮސް ފާހަނައަށް ވަދެ ލޯގަނޑު ކުރިމައްޗަށް ހުއްޓި މޫނުގައި ފެން ހާކާލިއެވެ. ހަމައަކައް އެޅޭތޯ މަސަތްކަތް ކުރަމުން އަނެއްކާވެސް ފަހަނައިން ނިކުމެ ކިލާހާ ދިމާލައް ހިގައިގަތެވެ. މީ ގިނަމީހުންގެ ތެރެއަށް ނުކުމެއްޖެޔާ ކައިރާ އަށްވާ އުދަގޫތަކެވެ. އަބަދުވެސް މީހުން އޭނާއާ ދިމާލަށް ބަލާހެން ހީވަނީއެވެ. ގޮތް ކިޔާހެން ހީވަނީއެވެ. މަލާމާތްކޮއް ޖޯކުޖަހާހެން ހީވަނީއެވެ. މިކަމުގެ ސަބަބުން މީހުންނާ ވާހަކަދެއްކުމުގެ އިތުރުން ހީލާ ހެދުންވެސް އޭނާއަށްވަނީ އުދަނގޫކަމަކައްވެފައެވެ. ބުނެވިދާނެ އެއްޗަކުން މަލާމާތް ރައްދު ވެދާނެހެން ހީވާތީ ފަސްޖެހެނީއެވެ.\nކަލާހައް ވަދެވުމާއެކީ ކައިރާ ގޮސް އިށީނީ އެންމެ ފަހަތު ބަރީގައި ކަނެއްގައި ހުރި ސީޓެއްގައެވެ. ބޭނުމަކީ ވީހާވެސް އެހެން މީހުންނާއި ދުރުގައި ހުރުމެވެ. ކިލާހުގެ ހުރިހާ އެންމެން ކަހަލަ ގޮތަކައް\nސަކަރާތް ޖަހައި އޮލަވާހަކައިގަ ޖެހިފައި ތިބިއިރު އެއީ އަލަށް އޭނައަށް މީނައަށް ފެނިފައިވާ މމީހުން ހެނެއްވެސް ހީނުވެއެވެ.\nމުޅި މާހައުލު ހިމޭންވީ ކިލާހުގެ ލެކްޗަރާ ވަދެ ސަލާންގޮވާލުމުންނެވެ. ރައިޒާން އާދަމް ގެ ނަމުން ތައާރަފްވެލި އެ ޒުވާނާ ވަރަށްވެސް ސްމާޓެވެ. "މިއަދު މީ ފުރަތަމަ ދުވަސްވީމާ ހިގާދޯ ހުރިހާ އެންމެން ދެނެގަންނަން.؟ އެންމެ ކުރިން ފަށާ." ފުރަަތަމަ ބަރިއަށް އިޝާރާތް ކޮއްލަމުން ރައިޒާން ބުނެލިއެވެ.\nފަހަރަކު މީހެއް އަމިއްލައަށް ތައާރަފް ވަމުން ގޮސް އެންމެ ފަހަކަށް އައިސް ކައިރާއަށް ޖެހުނެވެ. ހުރިހާ ލޯތައް ކާއިރާއަށް އަމާޒުވީ ހިތްހެޔޮކަމާ އެކުވެރިކަމުގެ ތީރުތައް އުކަމުންނެވެ. ނަމަވެސް އެ ބެލުންތަކުން ކައިރާގެ ބަލިކަށި ހިތަށް ސިފަވީ މަލާމާތާއި ހަޖޫޖެހުމުގެ ތަސްވީރުތަކެވެ. މުޅި މީހާ ދާހިއްލާ ފޯވެ ހިތުގެ ވިންދު އަވަސްވަމުން ދިޔަވަރަކަށް އަރުބެދި ތަލިން ކުޅު ހިކޭހެންވެސް ހީވިއެވެ. މަޑުމަޑުން ގޮނޑިން ތެދުވެ ލަސްލަހުން ދޫ ހަރަކާތް ކުރަމުން ނަން ބުނެލިއެވެ. ވައިރޯޅިއަށްވެސް ނީވޭނެހާ ސިިއްރުންނޭ ބުންޏަކަސް ދޮގަކަށް ނުވާނެއެވެ. "އަދި ބާރަށް. އަޑެއް ނީވޭ" . ރައިޒާން ހީލާފައި ކާއިރާ ގާތު ނަން ތަކުރާރު ކުރުމަށް އެދުނެވެ.\nމިފަހަރު ހީވީ ކޮންމެސް މީހެއް ކާއިރާގެ ކަރުގައި ހިފާ ވާން ކޮއްލިހެންނެވެ. ދުލުގައި ގޮށެއް ޖެހިފައި އިން ގޮތައް ހުއްޓުން އަރައި ހުރެވުނީ ކިހާއިރެއްވަންދެން ކަމެއްވެސް ނޭގެއެވެ. އިސާހިތަކު ކިލާސްތެރެއިން ބަޔަކު ހޭއަޑު އިވިގެންދިޔައެވެ. ގަތް ލަދެއްގެ ބޮޑުކަމުން ކައިރާ ދުއްވައިގަތީ ކިލާހުން ނުކުންނާށެވެ. ރައިިޒާން ގޮވަ ގޮވާ ހުއްޓާވެސް މަޑުޖެހުމެއްނެތި ދުވެފައި ނުކުތް ކައިރާ އަނެއްކާވެސް ފާހަނަޔަށް ވަދެ ލޯގަނޑު ކުރިމައްޗަށް ހުއްޓުނެވެ. މިފަހަރު އަތުން ބިއްލޫރިގަނޑުގައި ތަޅައިގަތެވެ. އަދި އަމިއްލަ މީީހާ ކުއްވެރިކުރަމުން ޓައިލްސް ގަނޑު މަތީގައި އިށީދެ ގިސްލަންފެށިއެވެ.\n"ކީއްވެތަ އަހަރެންނަށް މިހެންމިވަނީ؟ ކީއްވެތަ އަހަރެން އެހާ ލަނދުގަންނަނީ؟ އަހަރެންގެ ކުށަކީ ކޮބާ.؟" އަހަރެންވެސް ބޭނުން އެހެން މީހުންގޮތައް ރައްޓެހިން ހޯދާ އަގަތަޅާ މަޖާކުރަން. " އަމިއްލަ ނަފުސާއި ވާހަކަދައްކަމުން ހިތުގައިވާހާ ޝަކުވާތައް ބަންޑުންކޮއްލިއެވެ.\nކޮލެޖުގައި ކިޔަވައިދޭއިރު ރައިޒާން ހާއްސަ ފަރުވާތެރި ކަމެއް ކައިރާ އަށް ދެއެވެ. އެ ރީތި މައުސޫމު މޫނު އަބަދުވެސް ހުންނަނީ މިލާ މޯޅިވެފައެވެ. އެއެވެސް އުފާވެރިކަމެއްގެ އަސަރެއް އެމޫނުމަތިން ފެންނާކަށް ނުހުރެއެވެ. ރައިޒާން ކިލާހުގެ ގިނަ އަންހެންކުދިންގެ ހިތް ފަތަހަ ކޮއްފައި ވީނަމަވެސް އޭނާގެ ހިތުގައިވަނީ ކައިރާގެ ސޫޫރަ ބިންވަޅުނަގާ ކުރަހާލެވިފައެވެ.\n"އައްސަލާމު އަލައިކުމް" . ބަދިގޭގައި ފިޔާކޮށަން ހުރި ފަރީޝާ އަތް ދޮވެލައިގެން ހެދުުމުގެ ފަސްބައިގައި އަތް ފޮހެލަމުން ނިކުތީ މީހެއް ސަލާމް ގޮވާލި ައަޑަށެވެ. "ވާލައިކުމުއްސަލާމް . ރައިހާން .. އިށީންނަންވީނުން." ސަލާންބަލައިގަންނަމުން ފަރީޝާ ސޯފާއަށް އިޝާރާތް ކޮއްލިއެވެ. ކައިރާގެ މުދައްރިއްސެއް ގެއަށް އައުމުން ފަރީޝާ އިނީ ވަރަށް އުފަލުންނެވެ.\nޖޫސް ތައްޓެއް ތަބަކަށް ލުމަށްފަހު ރައިޒާންއާ ވާހަކަ ދެއްކުމައް ފަރީޝާވެސް ސޯފާގައި ޖައްސާލިއެވެ.\n" ކޮބާ ކައިރާ.؟ " ރައިޒާން ގޭތެރެ ވަށައިގެން ހޯދާލިއެވެ. "ބޯހަމަ ޖައްސާލަންށޭ ކިޔާފަ ހިގައްޖެ އަތިރިމައްޗަށް... އެމަންޖެ ވަރަށް ގިނައިން އެތަނައްދާނެ. އަބަދު ބޭނުންވާނީ މީހުންނާ އެކަހެރިވެގެން އުޅެން. ރައްޓެހިންނެއް ނުތިބޭނެ. ކޮލެޖައްވެސް ދާންފެއްޓީ އަހަރެން ކިޔާވަރުން."\nރައިޒާން ޖޫސް ތަށި ހުސްކޮއްލުމައްފަހު ތެދުވިއެވެ." ދެން ދަނީ އަދި އަންނާނަން. ވަރަށް އުފާވެއްޖެ ކައިރާގެ މަންމައާ ބައްދަލުވީތީ." ލުއި ހިނިތުންވުމެއް ފަރީޝާއަށް ދިނުމައްފަހު ސަލާންކޮލަމުން ގެއިން ނުކުމެ ރައިޒާން މިސްރާބުޖެހީ ރަށު އަތިރިއާ ދިމާލަށެވެ.\nކައިރާ ސިހިފައި ފަހަތް ބަލައިލީ މީހެއް އޭނާއާ ދިމާލަށް އަންނަހެން ހީވުމުންނެވެ. ރައިޒާން ފެނުމުން ކައިރާ މޭޖެހޭ ގޮތް ވިއެވެ. އޭނާވެސް އަދި ދުވަހަކުވެސް އެފަދަ ރީތި ޒުވާނެއް ދެކެފައިނުވެއެވެ. ކަސްރަތީ ހަށިގަނޑެއް ލިބިފައިވާއިރު ފަން އިސްތަށިގަނޑާއި ލައިގެންހުންނަ ޗާލު ގަމީސް ފަރުލޫނުން އިތުރު ފުރިހަމަ ކަން ގެނެސްދެއެވެ. އަމިއްލަ މުދައްރިސް އަކާއިމެދު މިފަދަ ނަޒަރަކުން ވިސްނޭތީވެސް ކާއިރާ ލަދުގަނެއެވެ. ނަމަވެސް ހަގީގަަތަކީ ރައިޒާންއަކީވެސް ހުދު އެހެން ކޮލެޖެއްގައި ކިޔަވަމުން ގެންދާ ދަރިވަރެކެވެ. އަދި ޕާޓް ޓައިމްކޮއް ކައިރާމެންގެ ކޮލެޖުގެ ލެކްޗަރާއަކަށް އުޅެނީއެވެ.\n"ކީއްވެ މާ މަޑުން ކްލާހުގަ ހުންނަނީ؟ . ރައްޓެއްސެއް ނުހުރޭތަ؟ " . ރައިޒާން ކުރީ ސުވާލެވެ.\nހިނދުކޮޅަކަށް ކައިރާއަށް ބަލަހައްޓައިގެން ހުރެވުނެވެ. އަދި ރައިޒާންއާ ހަތަރު ކަޅި ހަމަވީ ވަގުތު އިސްދަށަށް ޖަހާލެވުނެވެ.\nދޮންވެލިގަނޑުމަތިން ތެދުވަމުން ފުން ނޭވާއެއް ދޫކޮއްލިއެވެ." އަޅުގަނޑު ލަދުގަންނަނީ ... ގިނަ މީހުންގެ ތެރޭގައި ހާސްވަނީ... އަބަދު ހންނަނީ މާޔޫސްވެފަ" ....\nރައިޒާން މަޑުމަޑުން ކައިރާގެ އަތުގާ ހިފާލިއެވެ. "އެއީ ކީއްވެތަ" .؟\nކައިރާއަށް ހީވީ ކަރަންޓު ޝޮކެއް ލިބުނު ހެންނެވެ. ވަގުތުން އަތް ފޮޅުވައިލިއެވެ.\n"ސޮރީ.." .. ރައިޒާން ފަހަތަށް އެބުރި ހިގައިގަތެވެ. ކޮންމެ ގޮތެއް ހަދާފަވެސް ރައިޒާން ބޭނުންވަނީ ކައިރާއަށް އެހީތެރިވާށެވެ.\nރައިޒާންގެ އެދުމުގެ މަތިން ފަރީޝާ ކައިރާ ނަފްސާނީ ޑަކްޓަރަކަށް ދެއްކިއެވެ. އަދި ޑަކްޓަރުގެ ފަރާތުން ކައިރާގެ ހުންނަ މި ނަފްސާނީ ކަމެއްގެ މައުލޫމާތު އިގިގެންދިޔައެވެ. އިތުރަށް ހޭލުންތެރިވިއެވެ. މިކަހަލަ އެއްވެސް ކަމެއް ކުރިން ފަރީޝާއަށް ނޭގުމުގެ ސަބަބުން ކުޑައިރުއްސުރެން ކައިރާ ތަހައްމަލު ކުރީ ވަރަށް ހިތި ދުވަސްތަކެކެވެ. ގެޔައް މީހެއް ވަނަސް އޮންނާނީ ފިލައެވެ. އަދި ބައެއްފަހަރު އަމިއްލަ ހަށިގަނޑަށް އަނިޔާކުރުގެ އިތުރުން ފުރާނަ އަމިއްލައަށް ނަގާލާނަމޭވެސް ހިތައް އަރާފައި ހުންނަ ދުވަސްދުވަސްވެސް މަދެއްނޫނެވެ. މިއިން ކަމެއް ފަރީޝާއަށް ރޭކާނުލީތީ އޭނާ މިއަދު ހިތާމަކުރެއެވެ.\nމަޑުމަޑުން އަމިއްލަ ނަފްސަށް އިތުބާރުކުރެވި މީހާ ހަމައަކަށް އޅެން ފެއްޓިއެވެ. މަދުމަދުން ރައްޓެހިންލިބެން ފެށިއެވެ. ކޮންމެވެސް ވަރަކަށް މީހުންގެ ތެރެއަށް ނުކުމެ އުޅުމުގެ ހިޠްވަރު ލިބެންފެށިއެވެ. ތެރަޕީ ސެޝަންތައް ނިންމާލީ ވަރަށްވެސް ކާމޮޔާބުކަމާއެކުގައެވެ.\nކައިރާ ރައިޒާންއާއި ކައިވެނި ކުރީ ކޮލެޖުނިމި އެއްމަސްވީ ފަހުންނެވެ. އަބަދުވެސް ކައިރާގެ އާ ހިތްވަރާއި ކުރިއެރުމުގެ ފަހަތުގައިވަނީ ރައިޒާންކަން އޭނާ ގަބޫލުކުރެއެވެ. އޭނާ ގެނބެމުންދިޔަ ފުން ކަނޑުގެތެރެއަށް ފީނައިގަނެ އަތުގައި ހިފައިގެން ސަލާމަތުގެ އަތްސޭރިއަކަށް ގެންގޮސްދިނީ ވެސް ހަމަ ރައިޒާންއެވެ.\nވާއު… ވަރަށް ރީތި މިވާހަކަ…. ކުރު ވާހަކައެއް ދޯ… އެކަމް ވެސް ހަަމަ ވަރަށް ހަބޭސް..\nވަރަށް ރީތި 👍👍👍👌👌 ހަމަ ދެވޭނީ 1000000/1000000\nވަރަށް ރީތި… ހައު އޯލްޑް އާރ ޔޫ ؟؟😐😐\nމާޝާﷲ ވަރަށް ރީތި! 🙂 އެހެން ވާހަކައެއްގެ އިންތިޒާރުގަ!\nޝުކުރިއްްޔާ… އިންޝާ ﷲ ވަރަށް އަވަހަށް އެހެން ވާހަތައް ފެންނާނެ 😃😃😃\nތީ އައިޝަތު ރައީ އިބްރާހިމް ތަ؟\nކޮން ރާޔާ ަަަަަަަަަ އެހް\nވ ރީތި 🥰🥰ަަޮަަަަޮަަަޮަަަަޮަ އޮބިނޭސް ޓުދަ މެކްސް😂😂\nއަރ ޔޫ ފްރޮމް ތ އެޓޯލް؟؟، އޭމް ފްރޮމް އެޓޯލް ޓޫ😂\n💘 އެލީޝާ 💘\nވަރަށް ސަޅި ހަމަ ހަބޭސް 👏👏👏👏👏\nކެޓް ގާރލް 😼😼😼\nވަރަށް ރީތި ވާހަކައެއް 😘😘😘😍\nވަރަށް ރީތި ވާހަކަ އެއް 😊😊\nއެންޒައިޓީ ޑިސްއޯޑާ ހުންނަ މީހުންގެ އިހްސާސްތައް މި ވާހަކައިގަ ގެނެސްދިފައިވާ ގޮތް ވަރަށް ފުރިހަމަ.ވާހަކައިގެ ނިމުން އަދި އިތުރަށް ރޫތި ކުރެވުނިސް. ގުޑް ލަކް.\nވަރަށް ރީތި ☺ ޢަދިވެސް ރައި ގެ އިތުރު ވާހަކަ އެއް ވަރަށް ކިޔާލާ ހިއްވޭ💞💞\nތޭންކިޔު… އިންޝާ ﷲ ވަރަށް އަވަހަށް ކިޔާލެވިދާނެ 😊\nޥާހަކަ ވ ރީތި…ޑދެމީހުންގެ އޭޖު ހިމަނާލިނަމަ ސަޅިވީސް… ޢަދި ވާހަކަ ދިގުދައްމާލި ނަމަ ވަރަށް ރަނގަޅުވީސް..ކައިރާއަށް ވެފައިވާ ގޮތްވެސް އިތުރުކޮށްލުން ރަނގަޅު…\nތޭންކިޔު… ދެން ވާހަކައެއް މިއަށްވުރެ ފުރިހަމަ ކޮއް ގެނެސްދެވޭތޯބަލާނަން 😊\nކަރަންޓީނުގައި ހުރި މީހެއް\nއައި ލަވްޑް އިޓް!!!! ސާބަހޭ ދޫންޏާ!!! .♥💖😘💋🌟💥💞💟💘💕⭐😂👍⚡😀✨✨\nއަމަޔާތް !! ލޮލް….. ތޭންކިޔު ސޯ މަޝް… 😅😆😃\nސަޅި ވާހަކައެއް 😍👍\nކުއް އެބަހުރި…….ރަގަނޅު ކޮލާ\nކުށް ރަގަނޅު ކުރެވޭތޯ ބަލާލަން\nތީނަގެ ވެސް ކުށެއް އެބައިން. ‘ކުއް’\nމި ލަފުޒު އަސްލު އިންނާނީ ‘ކުށް’ މިހެން!\nކުށް ކުރެވޭނީވެސް ހަމަ އިންސާނުންނަށް….😃😂😍\nވަރަށް ރީތި މި ވާހަކަ…❤❤


"Bigg Boss 14" ge episode thah kureh nuvaane | Mihaaru\n30 ސެޕްޓެމްބަރ 2020 - 08:20\nއަންނަ މަހުގެ ތިން ވަނަ ދުވަހުގެ ރޭ ކަލާޒް ޗެނެލުން ފަށާ ރިއަލިޓީ ޝޯ "ބިގް ބޮސް" ސީޒަން 14ގެ އެޕިސޯޑްތައް މި ފަހަރު ގެނެސްދޭނީ ބައި ގަޑިއިރަށް ކަމަށް ބުނާ ވާހަކަ ކަލާޒް އިން ދޮގުކޮށްފި އެވެ.\nމިދިޔަ މަހު ބައެއް މީޑިއާތަކުން ރިޕޯޓްކޮށްފައިވާ ގޮތުގައި ކުރީގެ ސީޒަންތަކުގެ އެޕިސޯޑްތައް ގަޑިއެއްހާ އިރަށް ގެނެސްދިން ނަމަވެސް މި ފަހަރުގެ ސީޒަނުގެ އެޕިސޯޑެއްގެ ދިގުމިނަކީ 30 މިނިޓެވެ. ނަމަވެސް މިކަން ދޮގުކޮށް ކަލާޒްގެ ތަރުޖަމާނު މީޑިއާތަކަށް ބުނީ ކުރީގެ ސީޒަންތަކާ އެއްގޮތަށް ސީޒަން 14 ގެ އެޕިސޯޑްތައް ވެސް 60 މިނިޓަށް ގެނެސްދޭނެ ކަމަށެވެ.\nނަމަވެސް ގަޑިތަކަށް ކޮންމެވެސް ވަރެއްގެ ބަދަލެއް ވަނީ ގެނެސްފަ އެވެ. އެގޮތުން ހަފުތާގެ ހުރިހާ ރެއެއްގައި ގެނެސްދޭ ޝޯގައި ހޯމަ ދުވަހުގެ ރެއިން ހުކުރު ދުވަހުގެ ރެއަށް ކުރިއަށް ގެންދާ އެޕިސޯޑްތައް ދައްކާނީ ރާއްޖެ ގަޑިން 10:00 ގަ އެވެ. އަދި ޝޯ ހޯސްޓްކުރާ ސަލްމާން ޚާނާ އެކު ހޮނިހިރާއި އާދީއްތަ ދުވަހުގެ ރޭ ގެނެސްދޭ "ވީކެންޑް ކާ ވާރު" ގެ އެޕިސޯޑްތައް ގެނެސްދޭނީ ރާއްޖެ ގަޑިން 8:30 ގަ އެވެ.\n"ބިގް ބޮސް 14" ފެށުމުގެ އެންމެ ފަހުގެ ތައްޔާރީތައް، ނިމި ދެން އޮތީ އަންނަ މަހުގެ3ވަނަ ދުވަހުގެ ރޭ ވަރަށް ކުލަގަދަކޮށް ޝޯ ޕްރިމިއާކުރުމެވެ. ޝޯގެ ޕްރޮމޯތައް ވެސް ކަލާޒް އިން އަންނަނީ ދައްކަމުންނެވެ.\nމި ފަހަރު ސީޒަނުން ފެންނާނެކަން ކަށަވަރުކޮށްފައިވާ ހަމައެކަނި ފަންނާނަކީ މަޝްހޫރު ލަވަކިޔުންތެރިޔާ ކުމާރު ސާނޫގެ ދަރިފުޅު ޖާން ކުމާރު ސާނޫ އެވެ. އެކަމަކު ޔަގީންވާ ކަމަކީ އިންޑިއާގެ ޓީވީ އިންޑަސްޓްރީގެ މަޝްހޫރު ސެލެބްރިޓީންތަކެއް ޝޯއިން ފެންނާނެ ކަމެވެ. އެ ބައިވެރިން މިހާރު ތިބީ ބިގް ބޮސްގެ ގެއަށް ވަނުމުގެ ކުރިން ފުރިހަމަކުރަން ޖެހޭ 14 ދުވަހުގެ ކަރަންޓީނުގެ ފަހު މަރުހަލާގަ އެވެ.\n"Bigg Boss 14" ge episodethah kuruvaane\nބިގް ބޮސް 14: ސާރާގެ ދަތުރު ވަރަށް ކުރު\n"ބިގް ބޮސް 14" ފެށުން މިރޭ


Muzaaharaa in 28 meehaku hayyaru koffin: Police\nމުޒާހަރާއިން 28 މީހަކު ހައްޔަރުކޮށްފިން: ފުލުހުން\nމުޒާހަރާގައި ބައިވެރިވި އަންހެނަކު ހައްޔަރުކޮށް ފުލުހުންގެ ވެހިކަލަށް އަރުވަނީ: މުޒާހަރާގެ ތެރެއިން ގިނަ ބަޔަކު ހައްޔަރުކޮށްފައިވޭ --\nއިދިކޮޅު ޕްރޮގްރެސިވް ކޮންގްރެސް ކޯލިޝަނުން ކުރިއަށް ގެންދާ މުޒާހަރާގެ ތެރެއިން މިހާތަނަށް 28 މީހަކު ހައްޔަރުކޮށްފައިވާ ކަމަށް ފުލުހުން ބުނެފި އެވެ.\nމުޒާހަރާ ފެށުމުގެ ކުރިންވެސް ފުލުހުން ވަނީ ޕީޕީއެމް/ޕީއެންސީގެ އިސް ބައެއް ބޭފުޅުން ހައްޔަރުކޮށްފައެވެ. އަދި ބައެއް އާންމުންވެސް ހައްޔަރުކޮށްފައެވެ. އަދި މި ދުވަސްވަރު އެއްވުން ކުރިއަށް ނުގެންދެވޭނެ ކަމަށާ އެ ފުރުސަތު ނުދޭނެ ކަމަށް ފުލުހުން ވަނީ ބުނެފައެވެ.\nފުލުހުން ދެންމެ ބުނީ މުޒާހަރާގެ ތެރެއިން މިހާތަނަށް 28 މީހަކު ހައްޔަރުކޮށްފައިވާ ކަމަށެވެ.\nޕްރޮގްރެސިވް ކޮންގްރެސް ކޯލިޝަންގެ އެކްޓިން ލީޑަރު އަދި ޕީއެންސީގެ ރައީސް އަބްދުއްރަހީމް އަބްދުﷲ އާއި ޕީޕީއެމްގެ ނާއިބު ރައީސް އަދި ގުރައިދޫ ދާއިރާގެ މެންބަރު މުހައްމަދު ޣައްސާން މައުމޫންވެސް ވަނީ ހައްޔަރުކޮށްފައެވެ. އަދި ޕީއެންސީގެ ނާއިބު ރައީސް ފެނަކައިގެ ކުރީގެ އެމްޑީ މުހައްމަދު ނިމާލުވެސް ހައްޔަރުކޮށްފައިވެއެވެ. ނިމާލް އަކީ އިދިކޮޅު ކޯލިޝަންގެ އެކްޓިވިޓީ ކޮމެޓީގެ ޗެއާއެވެ. މީގެ އިތުރުން ހުޅުދޫ ދާއިރާގެ ކުރީގެ މެންބަރު މުހައްމަދު ޝާހިދުވެސް ހައްޔަރުކޮށްފައިވެއެވެ.\nމުޒާހަރާ ފެށުމުގެ ކުރިން ނޮޅިވަރަމް ދާއިރާގެ މެންބަރު މުހައްމަދު ނަޝީދު (މޮސްޓާ) ވެސް ހައްޔަރުކޮށްފައިވެއެވެ. އޭނާ ހައްޔަރުުކުރީ މަޖީދީމަގުންނެވެ. އަދި ހޯރަފުށީ ދާއިރާގެ ކުރީގެ މެންބަރު މުހައްމަދު އިސްމާއީލްވެސް ވަނީ ހައްޔަރުކޮށްފައެވެ.\nޕީޕީއެމް މޯލްޑިވްސް ޕޮލިސް ސާވިސް ޕީޕަލްސް ނޭޝަނަލް ކޮންގްރެސް - ޕީއެންސީ\nއަންހެނަކަށް އަނިޔާކުރި ކަމުގެ ރިޕޯޓެއް ނެތް\nއިދިކޮޅުގެ މުޒާހަރާ: 12 މީހަކު ހައްޔަރުކޮށްފި\nއެއްވުމުން ހައްޔަރުކުރި 11 މީހުން ދޫކޮށްލައިފި


Universal in ithuru 10,000 test kit hadhiyaa kohfi - AO News\nޔުނިވާސަލް އިން 10،000 ޓެސްޓް ކިޓް ހަދިޔާކުރަން ބޭއްވި ރަސްމިއްޔާތުގެ ތެރެއިން - ފޮޓޯ: ޓްވިޓާ (ހެލްތު މިނިސްޓްރީ)\nޔުނިވާސަލް އެންޓަޕްރައިޒަސް ޕްރައިވެޓް ލިމިޓެޑުން، ހެލްތު މިނިސްޓްރީ އަށް އިތުރު 10،000 ޓެސްޓް ކިޓް ހަދިޔާކޮށްފި އެވެ.\nއެކަން ހާމަކޮށް ހެލްތު މިނިސްޓްރީން މިއަދު ކުރި ޓްވީޓެއްގައި ބުނެފައި ވަނީ މިއަދު ހަދިޔާކުރި ޓެސްޓް ކިޓްތަކާއެކު، ޔުނިވާސަލް އިން މި ޕެންޑަމިކްގައި މިހާތަނަށް 30،000 އަށްވުރެ ގިނަ ޓެސްޓް ކިޓް ހަދިޔާކޮށްފައިވާ ކަމަށެވެ.\nMinistry of Health received additional 10,000 #COVID19 test kits from Universal Enterprises Pvt Ltd today. With the kits contributed today, Universal has contributed over 30,000 during the course of this #pandemicpic.twitter.com/isQbZKhfjH\n— Ministry of Health (@MoHmv) September 5, 2020\nއެގޮތުން މިދިޔަ ޖޫން މަހުގެ ތެރޭގައިވެސް އެ ކުންފުނިން ވަނީ 20،200 ޓެސްޓް ކިޓް ހަދިޔާކޮށްފައެވެ. އަދި ޔުނިވާސަލް އިން ވަނީ މީގެ ކުރިން ކޮވިޑް-19 އަށް ޓެސްޓް ކުރާ ޕީސީއާރު ދެ މެޝިނާއި، ޕީޕީއީގެ އިތުރުން ވެންޓިލޭޓަރުވެސް ހަދިޔާކޮށްފައެވެ.\nރާއްޖެއިން މިހާތަނަށް 8،486 މީހުން ކޮވިޑް-19 އަށް ޕޮޒިޓިވްވެފައިވާއިރު، 5،822 މީހުން ވަނީ ބަލިން ރަނގަޅުވެފައެވެ. އަދި މިވަގުތު 2،629 މީހުން މި ބައްޔަށް ފަރުވާ ހޯދަމުންދާއިރު، ހޮސްޕިޓަލްތަކުގައި ފަރުވާ ހޯދަމުންދަނީ 168 މީހެކެވެ.\nމީގެ އިތުރުން ކޮވިޑް-19 އާ ގުޅިގެން މިހާތަނަށް 119،460 ސާމްޕަލް ނަގާފައިވާއިރު، 29 މީހަކު ވަނީ މި ބަލީގައި ރާއްޖެއިން މަރުވެފައެވެ.\nހެލްތު މިނިސްޓްރީކޮވިޑް-19މިނިސްޓްރީ އޮފް ހެލްތުޔުނިވަރސަލް


Terrorist in natthaa nulai Pakistan ah salaamatheh nei: Boduvazeeru\nޓެރަރިސްޓުން ނައްތާނުލައި ޕާކިސްތާނަށް ސަލާމަތެއް ނެތް: ބޮޑުވަޒީރު\nޕާކިސްތާނުން ޓެރަރިސްޓުން ނައްތާނުލައި ގައުމަށް ސަލާމަތެއް ނެތް ކަމަށް އެ ގައުމުގެ ބޮޑުވަޒީރު ނަވާޒް ޝަރީފް އިއްޔެ ވިދާޅުވެއްޖެ އެވެ.\nނަވާޒް ޝަރީފް މިހެން ވިދާޅުވެފައި މި ވަނީ ޕާކިސްތާނުގެ ސްކޫލަތަށް ތާލިބާނުން ދިން ހަމަލާއެއްގައި ގިނަ އަދަދެއްގެ ދަރިވަރުން މަރާލުމާ އެކު ޓެރަރިޒަމާ ދެކޮޅަށް ސަރުކާރުން ފިޔަވަޅުތައް ހަރުކަށިކޮށްފައި ވަނިކޮށެވެ. އަދި ބޮޑުވަޒީރު ވަނީ ޓެރަރިޒަމާ ދެކޮޅު ހަނގުރާމަ ކުރިއަށް ގެންދާނީ ސީދާ ބޮޑުވަޒީރު ބެލުމުގެ ދަށުން ކަމަށް ވެސް ކުރިން ވިދާޅުވެފަ އެވެ.\n"މިކަން ކުރިއަށްދާ ގޮތް ސީދާ އަޅުގަނޑު ބަލަމުން ގެންދާނަން. މި ފިޔަވަޅުތައް އަޅަމުންދާކަން ކަށަވަރު ކުރާނަން،" ބޮޑުވަޒީރުގެ އޮފީހުގައި ބޭއްވެވި ބައްދަލުވުމެއްގައި ނަވާޒް ޝަރީފް ވިދާޅުވި އެވެ.\nހަނގުރާމަވެރިންނާ ދެކޮޅަށް އަސްކަރިއްޔާ އިން ވަރުގަދަ ކެމްޕޭނެއް ފަށާފައި ވާއިރު އިއްޔެ ވަނީ އާ ސަރަހައްދުތަކަކަށް އަމާޒުކޮށް އަސްކަރީ އޮޕަރޭޝަންތަކެއް ފަށައިފަ އެވެ.\nހަނގުރާމަވެރިންނާ މެދު މާ ފިނިކޮށް އަމަލުތައް ބަހައްޓަވާ ކަމުގެ ތުހުމަތު ނަވާޒް ޝަރީފްގެ ވެރިކަމުގެ ކުރީކޮޅު އެކި ފަރާތްތަކުން ކޮށްފައިވެ އެވެ. ނަމަވެސް އޭނާ އިއްޔެ ވިދާޅުވެފައި ވަނީ ޓެރަރިސްޓުން ނައްތާލުމުގެ މަސައްކަތް މިހާރު ވަނީ ފެށިފައި ކަމަށާއި އެކަން ދެން އެހެން ގޮތަކަށް ބަދަލު ނުވާނެ ކަމަށެވެ.\nބޮޑުވަޒީރު ވިދާޅުވީ ސްކޫލަކަށް ހަމަލާދީ ދަރިވަރުންތައް މަރާލި ދުވަހު ގައުމު ދައްކައިދީފަައި ވަނީ ޓެރަރިޒަމާ ދެކޮޅު ރޫހު ކަމަށެވެ. އަދި މުޅި ގައުމު އެ ރޫހުގައި ތެދުވެ ޓެރަރިސްޓުން ނައްތާލުމަކީ މިއަދު ގައުމު ސަލާމަތް ކުރުމަށް ކުރަންޖެހިފައިވާ މުހިންމު މަސައްކަތެއް ކަމަށް ބޮޑުވަޒީރު ވިދާޅުވި އެވެ.\nޕާކިސްތާނުން ޓެރަރިޒަމާ ދެކޮޅަށް ވަރުގަދަ ހަރަކާތްތަކެއް ފަށާފައި މި ވަނީ މި މަހުގެ 16 ވަނަ ދުވަހު ސްކޫލަކަށް ހަމަލާދީ 100 އަށް ވުރެ ގިނަ ކުދިން މަރާލި ހާދިސާ އަށް ފަހުގަ އެވެ. މި ހަމަލާގެ ޒިންމާ ވަނީ ތަހްރީރީ ތާލިބާން ޕާކިސްތާން އިން އުފުލައިފަ އެވެ. ހަނގުރާމަވެރިން ހަމަލާ ދިން ސްކޫލަކީ ސިފައިން ހިންގާ ސްކޫލަކަށެވެ.


Netherlands molhuvi iru, Italy ge record nimumakah - AO News\nނެދަލޭންޑްސް މޮޅުވިއިރު، އިޓަލީގެ ރެކޯޑް ނިމުމަކަށް\nނެދަލޭންޑްސްގެ ކުޅުންތެރިން ލަނޑުޖެހުމަށްފަހު އުފާ ފާޅުކުރަނީ. --ފޮޓޯ: ޓުވިޓާ\nޔުއެފާ ނޭޝަންސް ލީގުގައި ރޭ ކުޅުނު މެޗުގައި ޕޯލެންޑް އަތުން 1-0 އިން ނެދަލޭންޑްސް މޮޅުވިއިރު، އަމިއްލަ ދަނޑުގައި ބޮސްނިއާ އެންޑް ހާޒެގޮވީނާއާ ދެކޮޅަށް އިޓަލީ ކުޅުނު މެޗުން 1-1 އިން އެއްވަރުވެ އެ ޓީމުން ދަމަހައްޓަމުން އަންނަ މޮޅުވުމުގެ ރެކޯޑަށް ނިމުމެއް އަތުވެއްޖެއެވެ.\nރޭގެ މެޗަކީ މިދިޔަ އަހަރުގެ މުބާރާތުގެ ރަނަރަޕް ނެދަލޭންޑްސްގެ ކުރީގެ ކޯޗު ރޮނާލްޑް ކޫމަން އެ ޓީމުގެ ކޯޗުގެ މަގާމު ދޫކޮށް ބާސެލޯނާއާ ހަވާލުވިފަހުން ކުޅުނު ފުރަތަމަ މެޗެވެ. އެ ޓީމު ވަނީ ވޭތުވެދިޔަ ދެ އަހަރު ދުވަހުގެ ތެރޭގައި މޮޅު ކުޅުމެއް ދައްކާފައެވެ. ރޭގެ މެޗުގައި އެ ޓީމަށް އިރުޝާދު ދިނީ ވަގުތީ ކޯޗު ޑްވައިޓް ލޮޑެވެޔެސް އެވެ.\nޕޯލެންޑުން ރޭގެ މެޗަށް ނިކުތްއިރު ދިމާވެފައިވާ އެންމެ ބޮޑު މައްސަލައަކީ ބަޔާން މިއުނިކަށް އެންމެ ފަހުގެ ޔުއެފާ ޗެމްޕިއަންސް ލީގު ކާމިޔާބުކޮށްދިނުމުގައި މުހިއްމު ދައުރެއް އަދާކުރި އެ ޓީމުގެ ފޯވާޑް ރޮބަޓް ލެވަންޑޯސްކީ އަށް ނުކުޅެވުމެވެ. އޭނާގެ ބަދަލުގައި އެ ޓީމުގެ ފޯވާޑްލައިން ބެލެހެއްޓީ ކުރީން އޭސީ މިލާނަށް ކުޅުނު ކްރިސްޓޯފް ޕިއޮންޓެކް އެވެ.\nނެދަލޭންޑްސްގެ އެމްސްޓެޑަމް އެރީނާގައި ރޭ ކުޅުނު މެޗުގެ ފުރަތަމަ ހާފުގައި ލަނޑުޖަހާނެ މާގިނަ ފުރުޞަތުތަކެއް ތަނަވަސްކުރެވިފައިނުވާއިރު، އެ ޓީމުގެ މިޑްފީލްޑަރު ފްރެންކީ ޑި ޔޯން އަށް ލިބުނު ފުރުޞަތުގައި ފޮނުވާލި ބޯޅަ އަމާޒުވީ ގޯލްގެ އަރިމަތީ ދަނޑިއަށެވެ. ޕޯލެންޑްގެ ޕިއޮންޓެކް ފޮނުވާލި ހަމަލާ ނެދަލޭންޑްސްގެ ގޯލްކީޕަރު ޔެސްޕާ ސިލެސަން މަތަކުރިއެވެ.\nނެދަލޭންޑްސްގެ ފްރެންކީ ޑި ޔޯން (ވ) އަތުން ބޯޅަ ހޯދަން ޕޯލެންޑްގެ ކުޅުންތެރިއަކު މަސައްކަތްކުރަނީ. –ފޮޓޯ: ޓުވިޓާ\nދެވަނަ ހާފުގެ ކުޅުން ފެށިތާ ކުޑައިރުކޮޅެއްގެ ތެރޭގައި ނެދަލޭންޑްސްގެ ފޯވާޑް މެމްފިސް ޑިޕާއީ އަށް ލިބުނު ފުރުޞަތުގެ ބޭނުންހިފޭގޮތްނުވިއެވެ. އޭގެފަހުން، މެޗުގެ 61 ވަނަ މިނެޓުގައި ނެދަލޭންޑްސް އިން ޖެހި ހަމައެކަނި ލަނޑު، ހަންސް ހަޓެބޮއާ ދިން ބޯޅައަކުން ކާމިޔާބުކޮށްދިނީ ޓޮޓެންހަމް ހޮޓްސްޕާ އަށް ކުޅެމުން އަންނަ ވިންގާ ސްޓީވެން ބާގްވިން އެވެ. މި ހަމަލާ އުފެއްދުމުގައި އެ ޓީމުގެ މިޑްފީލްޑަރު ޑި ޔޯން ވަނީ މުހިއްމު ދައުރެއް އަދާކޮށްފައެވެ.\nމެޗަށްފަހު ވާހަކަ ދައްކަމުން ނެދަލޭންޑްސްގެ ކެޕްޓަން ވާޖިލް ވެން ޑައިކް ބުނީ އެ ޓީމުން ރޭގެ މެޗަށް ނިކުތީ އެންމެ ހަފްތާއެއްގެ ފަރިތަކުރުންތަކަށް ފަހުގައި ކަމަށްވުމުން ގިނަ ކުޅުންތެރިންނަށް ވަރަށް ބޮޑަށް ވަރުބަލިކަން އިހްސާސްކުރެވިފައިވާ ކަމަށެވެ. އެހެންނަމަވެސް، މެޗުގެ ނަތީޖާ އެ ޓީމު ކޮޅަށް އަނބުރާލުމުގައި ދެއްކި ކުޅުމަށް ވަނީ ތައުރީފްކޮށްފައެވެ.\nމި ގްރޫޕުގައި ހިމެނޭ އަނެއް ދެ ޓީމުގެ ކުރިމަތިލުމުގައި އިޓަލީގެ ދަނޑުގައި ބޮސްނިއާ ވަނީ 1-1 އިން އެއްވަރުވެފައެވެ. ރޭގެ މެޗުގައި ފެނިގެންދިޔަ ދެ ގޯލް ވެސް ކާމިޔާބުކޮށްފައިވަނީ ދެވަނަ ހާފުގައެވެ. އެގޮތުން، ދެވަނަ ހާފުގެ ކުޅުން ފެށިތާ 12 ވަނަ މިނެޓުގައި ކުރީން ލީޑްނެގީ ބޮސްނިއާ އިންނެވެ. މިލަނޑު އެ ޓީމަށް ޖަހައިދިނީ އިޓަލީގެ އޭއެސް ރޯމާ އަށް ކުޅެމުން އަންނަ ފޯވާޑް އެޑިން ޖެކޯ އެވެ.\nއިޓަލީ އަށް ނަތީޖާ ހަމަހަމަކޮށްދިނީ މެޗުގެ 67 ވަނަ މިނެޓުގައި ސްޓެފާނޯ ސެންސީ އެވެ. މިއީ އެ ޓީމުގެ ލޮރެންޒޯ އިންސީނިއޭ ތަނަވަސްކުރި ފުރުޞަތަކުން އިންޓަ މިލާނަށް ކުޅެމުން އަންނަ މިޑްފީލްޑަރު ސެންސީ ކާމިޔާބުކުރި ގޯލެކެވެ. އޭގެކުރީން، ބޮސްނިއާގެ އާމިން ހޮޒިޗް އާއި އިޓަލީގެ އިންސީނިއޭ ފޮނުވާލި ހަމަލާތައް އަމާޒުވީ ގޯލްގެ ހުރަސް ދަނޑިއަށެވެ.\nބޮސްނިއާ އެންޑް ހާޒެގޮވީނާއާ ދެކޮޅަށް އިޓަލީ ކުޅުނު މެޗުގެ ތެރެއިން. –ފޮޓޯ: ޓުވިޓާ\nމެޗާ ބެހޭގޮތުން އިޓަލީގެ ކޯޗު ރޮބާޓޯ މަންޗިނީ ބުނީ ނަތީޖާ ނިކުތްގޮތުން ވަރަށް ބޮޑަށް ހިތްހަމަނުޖެހޭ ކަމަށާއި، އެ ޓީމަށް ލަނޑުޖަހާނެ ރަނގަޅު ފުރުޞަތުތަކެއްލިބި ބޭކާރުވެފައިވާ ކަމަށެވެ.\nރޮބާޓޯ މަންޗިނީގެ އިރުޝާދުގެ ދަށުން ކުޅެމުން އަންނަ އިޓަލީން ޔޫރޯ ކޮލިފައިންގައި ކުޅުނު ހުރިހާ މެޗަކުން މޮޅުވެފައިވާއިރު، އެންމެ ފަހުން ކުޅުނު 11 މެޗު ވަނީ ކާމިޔާބުކޮށްފައެވެ.\nމި ގްރޫޕުގައި ދެން ކުރިއަށް އޮތީ އަންނަ ހޯމަ ދުވަހު ނެދަލޭންޑްސްގެ ދަނޑުގައި އިޓަލީއާ ދެކޮޅަށް ކުޅޭ މެޗެވެ. ހަމަ އެ ދުވަހު ބޮސްނިއާ އަމިއްލަ ދަނޑުގައި ނިކުންނާނީ ޕޯލެންޑާ ދެކޮޅަށެވެ.\nނޭޝަންސް ލީގުގައި ރޭ ކުޅުނު ބައެއް މެޗުތަކުގެ ނަތީޖާއަށް ބަލާއިރު، އޮސްޓްރިއާ އަތުން އަމިއްލަ ދަނޑުގައި 2-1 އިން ނޯވޭ ބަލިވިއިރު، އެ ޓީމުގެ ޒުވާން ފޯވާޑް އާލިން ބްރައުޓް ހާލަންޑް ވަނީ ސީނިއާ ޓީމަށް ފުރަތަމަ ގޯލް ކާމިޔާބުކޮށްދީފައެވެ. ސްލޮވޭކިއާ އަތުން ރަށުން ބޭރުގައި 3-1 އިން ޗެކްރިޕަބްލިކް މޮޅުވިއިރު، އަލްބޭނިއާ ވަނީ 2-0 އިން ބެލާރުސް ބަލިކޮށްފައެވެ.\nނެދަލޭންޑްސް ގައުމީ ޓީމުކުޅިވަރުއިޓަލީ ގައުމީ ޓީމުދުނިޔެޔުއެފާ ނޭޝަންސް ލީގުޕޯލެންޑް ގައުމީ ޓީމު